Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Θα ήθελα να ανακοινώσω προς το Σώμα ότι ο Πρωθυπουργός και Υπουργός Εξωτερικών, ο Υπουργός Εσωτερικών καθώς και οι Υπουργοί Δικαιοσύνης, Διαφάνειας και Ανθρωπίνων Δικαιωμάτων και Οικονομικών, κατέθεσαν στις 26-10-2018 σχέδιο νόμου: «Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου». Παραπέμφθηκε στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν ξεκινήσουμε τη συζήτηση των προγραμματισμένων για σήμερα επικαίρων ερωτήσεων, θα σας ανακοινώσω τις ερωτήσεις που λόγω διαφόρων κωλυμάτων δεν θα συζητηθούν. Η τέταρτη με αριθμό 55/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά», δεν θα συζητηθεί. Η έβδομη με αριθμό 2/1-10-2018 επίκαιρη ερώτηση δεύτερου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών», δεν θα συζητηθεί. Η ενδέκατη με αριθμό 43/9-10-2018 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς την Υπουργό Προστασίας του Πολίτη, με θέμα: «Σχετικά με φιλοσκοπιανή εκδήλωση στη Φλώρινα», δεν θα συζητηθεί. Η δεύτερη με αριθμό 80/19-10-2018 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Διαδικασία αδειοδότησης και αναδρομικής φορολόγησης των εταιριών διαδικτυακού στοιχηματισμού», δεν θα συζητηθεί λόγω φόρτου εργασίας του Υπουργού Οικονομικών κ. Τσακαλώτου. Η δεύτερη με αριθμό 77/17-10-2018 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Ανακεφαλαιοποίηση και αναδιάταξη του ελληνικού τραπεζικού τομέα», δεν θα συζητηθεί λόγω φόρτου εργασίας του Υπουργού Οικονομικών κ. Τσακαλώτου. Η ένατη με αριθμό 19/3-10-2018 επίκαιρη ερώτηση δευτέρου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Οικονομικών, με θέμα: «Το υπόλοιπο του ταμείου Μολυβιάτη», δεν θα συζητηθεί λόγω φόρτου εργασίας του Υπουργού Οικονομικών κ. Τσακαλώτου. Η δέκατη με αριθμό 17/2-10-2018 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/75 για την αρωγή των πυρόπληκτων της ανατολικής Αττικής», δεν θα συζητηθεί λόγω φόρτου εργασίας του Υπουργού Οικονομικών κ. Τσακαλώτου. Η τρίτη με αριθμό 79/19-10-2018 επίκαιρη ερώτηση πρώτου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εθνικής Άμυνας, με θέμα: «Αδιαφανής διαχείριση μυστικών κονδυλίων», δεν θα συζητηθεί λόγω επίσημης επίσκεψης του Υπουργού Εθνικής Άμυνας κ. Καμμένου στη Ρωσία. Η τρίτη με αριθμό 68/16-10-2018 επίκαιρη ερώτηση δευτέρου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς», δεν θα συζητηθεί λόγω φόρτου εργασίας του Αναπληρωτή Υπουργού Οικονομικών κ. Χουλιαράκη. Η όγδοη με αριθμό 36/8-10-2018 επίκαιρη ερώτηση δευτέρου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Επισκόπηση δαπανών φορέων γενικής κυβέρνησης», δεν θα συζητηθεί λόγω φόρτου εργασίας του Αναπληρωτή Υπουργού Οικονομικών κ. Χουλιαράκη. Η έκτη με αριθμό 11/1-10-2018 επίκαιρη ερώτηση δευτέρου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Προστασίας του Πολίτη, με θέμα: «Έλλειμμα ασφάλειας στην πόλη των Αθηνών», δεν θα συζητηθεί λόγω ανειλημμένων υποχρεώσεων της Υπουργού Προστασίας του Πολίτη κ. Όλγας Γεροβασίλη. Ξεκινούμε λοιπόν με την πρώτη με αριθμό 86/22-10-2018 επίκαιρη ερώτηση πρώτου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Κοινωφελής εργασία ως εναλλακτική μορφή εκτέλεσης ποινής /Στατιστικά Στοιχεία». Τον λόγο έχει ο κ. Παναγιωτόπουλος για δύο λεπτά.
Ευχαριστώ, κύριε Πρόεδρε. Κύριε Υπουργέ, το τελευταίο διάστημα έχει αναπτυχθεί μεγάλη δημόσια αντιδικία σχετικά με τις σκοπιμότητες, τις παθογένειες και τις στρεβλώσεις του νομοθετικού πλαισίου για την υφ' όρων απόλυση από το σωφρονιστικό κατάστημα του καταδικασθέντος, η οποία βέβαια έχει εισαχθεί από το 1993 με τον σχετικό νόμο - και άλλους που ακολούθησαν - στο δικαιικό μας σύστημα. Όμως, θα έλεγα ότι αυτή η αντιδικία εντάθηκε μετά το 2015 όταν ο τότε Υπουργός, κ. Παρασκευόπουλος, διόρθωσε ή, εν πάση περιπτώσει, άλλαξε το νομοθετικό πλαίσιο εισάγοντας τη δεσμευτικότητα των πιστοποιητικών αναπηρίας που εκδίδονται από τα ΚΕΠΑ, που επικαλείται ο καταδικασθείς προκειμένου να επιτύχει την αποφυλάκισή του. Και το διορθώσατε πριν από μερικές μέρες με τροπολογία που εισήχθη σε νομοσχέδιο, το οποίο φέρατε προς ψήφιση στην Βουλή. Αποφεύγοντας να στοχοποιήσω συγκεκριμένα πρόσωπα - γιατί δεν είναι αυτό το νόημα - είμαι εδώ εγείροντας αυτή την επίκαιρη ερώτηση για να σας πω ότι εάν η υπέρτατη προτεραιότητα που προκρίνει η πολιτική ηγεσία του Υπουργείου Δικαιοσύνης για να δικαιολογήσει αυτά τα νομοθετήματα είναι η αποσυμφόρηση των σωφρονιστικών καταστημάτων, τότε υπάρχει και άλλος τρόπος για να επιτευχθεί αυτό. Και κάνω λόγο πολύ συγκεκριμένα για τον θεσμό της παροχής κοινωφελούς εργασίας ως εναλλακτικού τρόπου έκτισης περιοριστικών της ελευθερίας ποινών. Είναι ένας τρόπος που - θα έλεγα - εδράζεται στην επανορθωτική και αποκαταστατική δικαιοσύνη, που αποτρέπει τον κίνδυνο της εγκληματογόνου μολύνσεως, τον οποίο αντιμετωπίζει ο πρωτόπειρος εγκληματίας που μπαίνει στη φυλακή για μικρό χρονικό διάστημα. Με άλλα λόγια, έχει να κάνει με καταδικασθέντες χαμηλής σχετικά παραβατικότητας και όχι με βαρυποινίτες. Επίσης, είναι ένας θεσμός ο οποίος έχει εισαχθεί στον Ποινικό Κώδικα μας με την σχετική προσθήκη στο άρθρο 82 του Ποινικού Κώδικα από το 1991 και που έχει τους εξής στόχους: αποσυμφόρηση των σωφρονιστικών καταστημάτων, να επωφελούνται από την εναλλακτική αυτή μορφή έκτισης της ποινής και οι οικονομικά ασθενέστεροι, αυτοί δηλαδή που δεν έχουν την δυνατότητα να εξαγοράζουν με χρήμα την ποινή που τους έχει επιβληθεί. Και μιλάμε για χαμηλής παραβατικότητας καταδικασθέντες. Πέραν αυτών, μπορεί να εφαρμοστεί με τις εξής προϋποθέσεις. Πρώτον, να το προβλέπει ο νόμος. Αυτό ισχύει. Δεύτερον να το επιθυμεί ο καταδικασθείς. Αυτό μπορεί να ισχύσει με την υποβολή από μέρους του του σχετικού αιτήματος προς τις αρχές. Τρίτον, να το αποφασίζει ο δικαστής, δηλαδή να υπάρχει σχετική δικαστική απόφαση και να μπορεί να εφαρμοστεί στην πράξη.
Παρακαλώ ολοκληρώνετε.
Σε δέκα δευτερόλεπτα, κύριε Πρόεδρε. Αυτό είναι, θα έλεγα, και το κυρίως ζητούμενο αυτήν τη στιγμή δεδομένου ότι με πρόσφατη κοινή υπουργική απόφαση των αρχών του 2015, με επισπεύδοντα τον τότε Υπουργό Δικαιοσύνης πριν αλλάξει η κυβέρνηση, τον κ. Αθανασίου, είχε καταρτιστεί ο νέος πίνακας υπηρεσιών με δυνατότητα να δεχθούν κατάδικους για παροχή κοινωφελούς εργασίας είτε έχουμε να κάνουμε με υπηρεσίες του κράτους είτε με οργανισμούς τοπικής αυτοδιοίκησης είτε με νομικά πρόσωπα δημοσίου και ιδιωτικού δικαίου, που ενεγράφησαν στον κατάλογο αυτόν, προκειμένου να μπορούν να δεχθούν και αυτόν τον τρόπο εναλλακτικής έκτισης ποινής. Θα ήθελα τις απόψεις σας σχετικά με την ανάγκη ενίσχυσης αυτού του θεσμού και στην πράξη γιατί το ζήτημα είναι να εφαρμόζεται αυτό ως θεσμός έτσι ώστε μέσα από αυτόν τον τρόπο να αποσυμφορίζονται τα σωφρονιστικά καταστήματα, χωρίς βέβαια να έχουμε περιπτώσεις καταδικασθέντων που απολύονται από τα καταστήματα χωρίς να έχουν εκτίσει το σύνολο της ποινής τους, αλλά αντ' αυτού να έχουμε περιπτώσεις καταδικασθέντων που απλά εκτίουν την ποινή τους με τον εναλλακτικό αυτόν τρόπο που σας περιέγραψα. Ευχαριστώ.
Παρακαλώ τον λόγο έχει ο κύριος Υπουργός για τρία λεπτά.
Δεν θα επαναλάβω όσα είχαμε την ευκαιρία να συζητήσουμε και κατά την διάρκεια του πρόσφατου νομοσχεδίου στο «πόθεν έσχες». Και εκεί είπα ότι υπάρχει μια γενική πολιτική, μια νέα σωφρονιστική πολιτική από το 2015 έως το 2018. Και ασφαλώς ο εναλλακτικός τρόπος έκτισης ποινής, μέσω της παροχής κοινωφελούς εργασίας, αποτελεί εξαιρετικό θεσμό, θεσμό τον οποίο και διαφυλάττουμε και ενισχύουμε με συγκεκριμένες αποφάσεις. Περνάω ακριβώς στο ζήτημα το οποίο έχετε θέσει με την ερώτησή σας, σχετικά με την παροχή στατιστικών στοιχείων σε επίπεδο υλοποίησης και εφαρμογής της συγκεκριμένης διάταξης, του 82 του Ποινικού Κώδικα, με το οποίο ασχοληθήκατε, δηλαδή, όσον αφορά στη συνδρομή των τυπικών, ουσιαστικών προϋποθέσεων για την εφαρμογή του. Τα στοιχεία αυτά καταδεικνύουν πράγματι την ενίσχυση την οποία σας είπα προ ολίγου. Σύμφωνα με τα στοιχεία του Υπουργείου μας, συνολικά το έτος 2014 είχαμε χίλιους πεντακόσιους ογδόντα εννέα κρατούμενους (1.589) οι οποίοι έχουν υπαχθεί στο συγκεκριμένο μέτρο. Εν συνεχεία το 2015 είχαμε χίλιους πεντακόσιους εξήντα δύο (1.562). Θα τα καταθέσω τα στοιχεία αυτά για να είναι στη διάθεσή σας. Και έχουμε μία σημαντική αύξηση της τάξεως του 40% το 2016, που πήγαμε στους δύο χιλιάδες πεντακόσιους δύο (2.502) ενώ το 2017 είχαμε δύο χιλιάδες εξακόσιους σαράντα τρεις (2.643). Τι προκύπτει, επίσης, από τα συγκεκριμένα αυτά στοιχεία, τα οποία έχουν ανάγκη και μιας ποιοτικής μελέτης, δηλαδή πώς βρισκόμαστε, πώς λειτουργούν οι κοινωνικοί λειτουργοί, οι επιμελητές ανηλίκων και κοινωνικής αγωγής, οι οποίοι επιλαμβάνονται και της εποπτείας και της εφαρμογής του μέτρου. Ξέρετε καλά ότι και μετά τη συγχώνευση που υπήρξε στους επιμελητές το 2014 είχαμε και πρωτοδικεία, συγκεκριμένες πόλεις, συγκεκριμένα καταστήματα κράτησης στα οποία δεν υπήρχαν συγκεκριμένες μονάδες επιμελητών. Έχει γίνει και εδώ μια αξιοσημείωτη δουλειά. Σας λέω, για παράδειγμα, στο Αγρίνιο ενώ το 2014 και το 2015 δεν είχαμε κανέναν ο οποίος να υπάγεται στο συγκεκριμένο μέτρο, το 2016 είχαμε πενήντα έναν (51), το 2017 είχαμε σαράντα έναν (41). Και κάτι που σας ενδιαφέρει και για την περιοχή σας, για τον Νομό Καβάλας. Αν δεν κάνω λάθος, στην Καβάλα, επίσης, υπήρχε πρόβλημα γιατί πράγματι ήταν ένα μέτρο που, το ξέρετε και εσείς, στην υλοποίησή του χρειάστηκε και ενίσχυση και βοήθεια. Φαινόταν να μην τρέχει με τον ίδιο τρόπο από νομό σε νομό, από πόλη σε πόλη. Βρεθήκαμε να αντιμετωπίζουμε δυο μέτρα και δύο σταθμά άδικα, κατά τη γνώμη μου πράγματι, γιατί ο συγκεκριμένος τρόπος εναλλακτικής έκτισης ποινής είναι εξαιρετικά σημαντικός. Στην Καβάλα, λοιπόν, ενώ το 2014 και το 2015 φαίνεται να μην είχαμε υπαγωγή κανενός, το 2016 έχουμε σαράντα δύο (42) περιπτώσεις και το 2017 σαράντα (40). Στην ερώτησή σας, επίσης - και θα επανέλθω και στη δευτερολογία - σε σχέση με το αναγκαίο πλαίσιο το οποίο πρέπει να τροποποιούμε, προκειμένου να υπάγονται νέοι φορείς του Δημοσίου, ΟΤΑ κ.λπ. υπήρξε και απόφαση το 2016, επί Υπουργίας του κ. Παρασκευόπουλου, που είχαμε την κατάρτιση ενός νέου πίνακα φορέων που συμμετέχουν στην εφαρμογή του συγκεκριμένου προγράμματος. Εν συνεχεία, υπήρξε κάτι εξίσου σημαντικό. Το 2017, με νεότερη υπουργική απόφαση, υπήρξε και καινούργιο πλαίσιο εφαρμογής του αναμορφωτικού αυτού μέτρου και σε ανηλίκους και με πίνακα φορέων, στον οποίο συμμετέχουν ανήλικοι στο συγκεκριμένο πρόγραμμα. Τέλος, είναι εξαιρετικά σημαντική η ενίσχυση ακριβώς των επιμελητών, που σας είπα πριν. Έχουν υπάρξει συγκεκριμένα εκπαιδευτικά σεμινάρια και στο ΕΚΔΔΑ. Επίσης, υπήρξε μια εξαιρετική δουλειά, η οποία εκπονήθηκε το 2017, εάν δεν κάνω λάθος, από τον Υπουργό Δικαιοσύνης, τον κ. Κοντονή. Είναι ένας πρακτικός οδηγός, τον οποίο επίσης θα θέσω στη διάθεσή σας, για το έργο των επιμελητών ανηλίκων και των επιμελητών κοινωνικής αρωγής. Είναι ένας χρηστικός οδηγός για τον τρόπο με τον οποίο ακριβώς μπορούν να επιλύονται στην πράξη προβλήματα και να ενδυναμωθεί ο συγκεκριμένος θεσμός. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Επειδή στην ερώτηση που μας απευθύνετε μας ρωτάτε ποιος είναι ο επόμενος σχεδιασμός των επόμενων ημερών και επειδή αντιλαμβάνεστε ότι και ο άξονας προσλήψεων - μετατάξεων είναι επίσης σημαντικός, δηλαδή το πώς θα ενδυναμώσουμε τις συγκεκριμένες δομές με το αναγκαίο επιστημονικό προσωπικό, θα επανέλθω στη δευτερολογία, για να γίνω πιο συγκεκριμένος.
Κύριε Παναγιωτόπουλε, έχετε τον λόγο για τρία λεπτά, για να δευτερολογήσετε. Παράκληση να υπάρξει σεβασμός στον χρόνο, γιατί υπάρχει δική σας επερώτηση μετά.
Ναι, το ξέρω. Δεν θα μακρηγορήσω, κύριε Πρόεδρε, εξάλλου δεν έχω πολλά να πω διαφωνώντας με τον κύριο Υπουργό, γιατί δεν διαφωνούμε και εάν θέλουμε να υπηρετούμε τη βελτίωση της συνολικής απονομής δικαιοσύνης στη χώρα, πρέπει να κάνουμε τέτοιου είδους συζητήσεις, εδώ μέσα τουλάχιστον, με τους σχετικούς όρους νηφαλιότητας και τεκμηριωμένης επιχειρηματολογίας, όπως και γίνεται. Συμφωνούμε, λοιπόν, ότι ο θεσμός της παροχής κοινωφελούς εργασίας ως εναλλακτικού τρόπου έκτισης των ποινών πρέπει να ενισχυθεί. Για να γίνει αυτό, πρέπει να ενδυναμωθούν και οι σχετικές δομές που παρέχουν αυτές τις δυνατότητες και να ενισχυθούν σε όλη την επικράτεια, με τη σχετική, θα έλεγα, ενίσχυση έμψυχου δυναμικού ιδίως όσον αφορά στους επιμελητές κοινωνικής αρωγής, που είναι απαραίτητοι. Διότι, εδώ το ζήτημα δεν είναι απλώς κάποιος καταδικασθείς να δέχεται ή μάλλον να αποφασίζεται γι' αυτόν να παράσχει κοινωφελή εργασία, εργαζόμενος για κάποιο διάστημα σ' έναν δήμο, φερ' ειπείν, στην καθαριότητα ή στις υπηρεσίες πρασίνου, αλλά να μπορεί, παρέχοντας κοινωφελή εργασία, και να επιτύχει τον κοινωνικό αποστιγματισμό του εξαιτίας της ποινικής καταδίκης του και να αισθανθεί χρήσιμος ξανά στην κοινωνία και να ολοκληρωθεί με αυτόν τον τρόπο η λεγόμενη αποκαταστατική δικαιοσύνη. Παραθέτω ένα ακόμη χωρίο από το βιβλίο του καθηγητή Νίκου Παρασκευόπουλου, με τίτλο «Ποινολογία», σχετικά με αυτόν τον θεσμό: Στόχος είναι η αντικατάσταση υπό προϋποθέσεις των βραχυχρόνιων περιοριστικών της ελευθερίας ποινών, με αποτέλεσμα την αποσυμφόρηση των καταστημάτων κρατήσεως και κυρίως την άσκηση μιας οπωσδήποτε περισσότερο δίκαιης και αποτελεσματικής σωφρονιστικής πολιτικής. Γιατί είναι γεγονός ότι ελάχιστα εξυπηρετεί αυτούς τους στόχους η επί βραχύ χρονικό διάστημα παραμονή σε καταστήματα κρατήσεως ενώ το ευεργέτημα της μετατροπής της ποινής σε χρηματική είναι χωρίς αντικείμενο για τους οικονομικά ασθενείς πολίτες. Άρα, αυτός ο θεσμός παρέχει και μία άλλη ωφέλεια. Ωφελεί περισσότερο τους οικονομικά ασθενέστερους. Και για μία Κυβέρνηση που έχει δηλώσει - θεωρητικά τουλάχιστον - την ευαισθησία της προς τους οικονομικά ασθενέστερους, η ενίσχυση της παροχής κοινωφελούς εργασίας σε όλα τα επίπεδα μπορεί να βοηθήσει. Το νομοθετικό πλαίσιο υπάρχει, έχω υπ' όψιν μου και την υπουργική απόφαση που βελτιώνει αυτό το πλαίσιο όσον αφορά παροχή κοινωφελούς για ανηλίκους, που είναι απόφαση του 2017 και ορθώς την επικαλεστήκατε. Μπορεί, λοιπόν, να ενισχυθεί όλο το θεσμικό πλαίσιο, αλλά και το σύνολο των δομών της πρακτικής εφαρμογής αυτού του θεσμού, έτσι ώστε μέσα από τον θεσμό της παροχής κοινωφελούς εργασίας να υπάρξει μία πραγματική και ουσιαστική αποσυμφόρηση του σωφρονιστικού μας συστήματος, χωρίς να χρειαστεί να καταφεύγουμε σε αποσπασματικές ή εξαιρετικές, υποτίθεται, παρεμβάσεις, όπως αυτές για την παράταση του πλαισίου για την υφ' όρων απόλυση κρατουμένων, οι οποίες όμως λόγω της συχνότητάς τους γίνονται περίπου συστηματικές και διαρκείς παρεμβάσεις στο σωφρονιστικό μας σύστημα και μέσα από τα προβλεπόμενα για την υφ' όρων απόλυση καταδικασθέντων. Επομένως, ενίσχυση με κάθε τρόπο του θεσμού της παροχής κοινωφελούς εργασίας. Σας ευχαριστώ.
Ευχαριστώ. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Χαίρομαι για τη συγκεκριμένη ερώτηση, γιατί νομίζω ότι πραγματικά μέσω αυτής της διαδικασίας είναι καθήκον όλων μας να ενημερώνουμε την κοινωνία και να είμαστε σε έναν ανοικτό διάλογο και συνεννόηση σε σχέση με έναν τόσο σημαντικό θεσμό, που πράγματι δύναται να επιφέρει τα σημαντικά αυτά θεωρητικά αλλά και ουσιαστικά αποτελέσματα, τα οποία επικαλεστήκατε. Χαίρομαι, όμως, επίσης, που μπορούμε να επικαλεστούμε σήμερα μαζί τη δουλειά ενός εξαιρετικού καθηγητή Δικαίου, όπως είναι ο κ. Παρασκευόπουλος. Ασφαλώς, θα επαναλάβω εδώ, επειδή γνωρίζετε πολύ καλά τον εξαιρετικό χαρακτήρα που έχουν διατάξεις οι οποίες λειτουργούν προς την αποσυμφορητική κατεύθυνση, ότι καλούμαστε να αντιμετωπίσουμε κάθε φορά συγκεκριμένα προβλήματα, και ως προς το υπεράριθμο, αλλά και ως προς τις συνθήκες κράτησης. Θυμάστε ότι παρέθεσα συγκεκριμένα στοιχεία, όσον αφορά στην καταδίκη της χώρας μας για τις συνθήκες κράτησης, αλλά και για τα προβλήματα που αντιμετωπίζουν τα σωφρονιστικά καταστήματα της χώρας και τις πολιτικές αποφάσεις που κάθε φορά καλείται η ηγεσία του Υπουργείου Δικαιοσύνης να πάρει άμεσα, προκειμένου να τα αντιμετωπίσει. Έτσι, λοιπόν, αυτό που νομίζω ότι είναι χρήσιμο απ' αυτόν τον διάλογο μεταξύ μας, πέραν των στοιχείων που παραθέσαμε κι εγώ και εσείς, είναι να σας ενημερώσω ότι μόλις πριν από λίγες μέρες υπήρξε απόφαση της επιτροπής της ΠΥΣ, πράξης υπουργικού συμβουλίου, 33/2006, με την οποία έχουμε την έγκριση δεκαέξι μετατάξεων: έντεκα επιμελητών κοινωνικής αρωγής και πέντε επιμελητών ανηλίκων. Θα σας δώσω την απόφαση προς ενημέρωσή σας. Ολοκληρώνω, λέγοντας το εξής. Υπάρχει και καινούργια κοινή υπουργική απόφαση, η οποία βρίσκεται στο στάδιο της συλλογής υπογραφών. Θα δημοσιευθεί τις επόμενες μέρες. Στην εν λόγω ΚΥΑ προβλέπουμε την έτι περαιτέρω ενίσχυση του πλαισίου εφαρμογής με νέο πίνακα φορέων που συμμετέχουν στην εφαρμογή του μέτρου. Ενδεικτικά, να ξέρετε ότι οι νέοι φορείς είναι η Δημοτική Επιχείρηση Ύδρευσης και Αποχέτευσης Βέροιας, ο Δήμος Μονεμβασιάς, το Εθνικό Ίδρυμα Εγκαταλελειμμένου παιδιού και άγαμης μητέρας ο Άγιος Γεώργιος, ο Δήμος Πάργας του Νομού Πρεβέζης, ο Δήμος Πωγωνίου του Νομού Ιωαννίνων, διάφορα ΚοινΣΕπ, ο Δήμος Σαμοθράκης, το Αθλητικό Σωματείο Μαγνησίας, ο Δήμος Νεμέας κ.α.. Έχω έναν κατάλογο με τριάντα έξι νέους φορείς, στους οποίους θα μπορεί η συγκεκριμένη κατηγορία κρατουμένων να παρέχει κοινωφελή εργασία. Τα στοιχεία αυτά θα τα προσκομίσω, κύριε Πρόεδρε, για την καταχώρισή τους στα Πρακτικά και την ενημέρωση του κυρίου Βουλευτή. Ευχαριστώ πολύ.
Κι εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών «Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην απόφαση 76/787/ΕΚΑΧ, ΕΟΚ, Ευρατόμ της 20ης Σεπτεμβρίου 1976 του Συμβουλίου». Κυρίες και κύριοι συνάδελφοι, η Βουλευτής της Νέας Δημοκρατίας κ. Θεοδώρα (Ντόρα) Μπακογιάννη ζητεί άδεια ολιγοήμερης απουσίας στο εξωτερικό από 29-10-2018 έως 15-11-2018 για ορθοπεδική επέμβαση. Η Βουλή εγκρίνει;
Συνεπώς Βουλή ενέκρινε τη ζητηθείσα άδεια. Προχωρούμε στην πέμπτη με αριθμό 52/10-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Σαρίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων με θέμα «Υποχρέωση εφαρμογής των νόμων του ελληνικού κράτους από τα ελληνικά δικαστήρια όλων των βαθμίδων». Παρακαλώ, κύριε Σαρίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, έχετε μία ιστορική ευθύνη που βαρύνει τους ώμους σας. Διανύουμε μια εξαιρετικά δύσκολη πολιτική περίοδο και ακριβώς λόγω της δυσκολίας της περιόδου αυτής, πάρα πολλοί πολίτες έχουν χάσει την πίστη τους στα θεμέλια της κοινωνίας μας. Και αυτά τα θεμέλια, κύριε Υπουργέ, είναι η δημοκρατία και η δικαιοσύνη. Και αν για τη δημοκρατία είμαστε όλοι μαζί υπεύθυνοι για να μπορέσουμε να θεραπεύσουμε τις πληγές οι οποίες έχουν ανοίξει, για το θέμα της δικαιοσύνης είστε ο καθ' ύλην αρμόδιος για να δώσετε λύσεις και να μπορέσετε να αντιστρέψετε αυτό το κλίμα το οποίο έχει δημιουργηθεί στους Έλληνες πολίτες όσον αφορά στο αν εφαρμόζονται ή όχι οι νόμοι. Αυτός ήταν και ο σκοπός, κύριε Υπουργέ, της συγκεκριμένης ερώτησης που σας έκανα, από τη μια για να βοηθήσω κι εγώ όσο γίνεται στο να μπορέσουν οι πολίτες να αποκτήσουν πλέον πίστη και εμπιστοσύνη στην ελληνική δικαιοσύνη και, από την άλλη, να μας πείτε και εσείς τη σκέψη σας πάνω στην εφαρμογή ή όχι των νόμων. Έτσι, λοιπόν, για δύο συγκεκριμένες υπουργικές αποφάσεις είναι η ερώτησή μου, για την υπουργική απόφαση Ζ1-798/2008 και την υπουργική απόφαση Ζ1-21/2011, όπως τροποποιήθηκε η πρώτη από τη δεύτερη. Αυτές οι δύο υπουργικές αποφάσεις σαφώς αποτελούν νόμους του κράτους. Η ερώτησή μου, κύριε Υπουργέ, είναι η εξής: Εφόσον δεν αμφισβητούν τη συνταγματικότητά τους τα ελληνικά δικαστήρια, δεν θα έπρεπε, κατά την άποψή σας, να εφαρμόζονται οι νόμοι αυτοί; Σας ευχαριστώ.
Κι εγώ σας ευχαριστώ. Ορίστε, κύριε Υπουργέ, έχετε τον λόγο.
Κύριε Σαρίδη, μια συζήτηση που αφορά στην εμπιστοσύνη του πολίτη προς τη δικαιοσύνη και προς την πολιτική είναι μια μεγάλη συζήτηση, για την οποία όλοι μας, με τον ρόλο και τα καθήκοντά του ο καθένας, θα πρέπει να είμαστε νηφάλιοι και προσεκτικοί. Εγώ έχω πει πολλές φορές ότι ασφαλώς η απομάκρυνση, η απώλεια της εμπιστοσύνης του πολίτη προς την πολιτική δεν είναι ξέχωρη, δεν είναι ανεξάρτητη από την απώλεια της εμπιστοσύνης και προς τη δικαιοσύνη και το ανάποδο. Δεν μπορούμε να σκεφτόμαστε ή να πιστεύουμε ότι ο πολίτης μπορεί να γυρίζει την πλάτη του - επιτρέψτε μου τη φράση - προς την πολιτική και την ίδια ώρα να μην κάνει κάτι τέτοιο και προς τους υπόλοιπους θεσμούς και, κυρίως, προς τη δικαιοσύνη. Αυτό είναι μια γενική παρατήρηση. Από εκεί και πέρα, όσον αφορά στο αντικείμενο της ερώτησής σας, νομίζω ότι είναι αυτονόητα - και το γνωρίζετε - η παροχή έννομης προστασίας από τον δικαστή προς τον πολίτη, η ανεξαρτησία του δικαστή, έτσι όπως αυτή προβλέπεται και ορίζεται από το Σύνταγμα, η υποχρέωση του δικαστή να μην εφαρμόζει νόμο ο οποίος είναι αντισυνταγματικός, να μην παραβιάζει το Σύνταγμα και τους νόμους, αλλά και ο διάχυτος έλεγχος της συνταγματικότητας που έχουμε στα δικαστήρια. Τώρα κάνετε μια ερώτηση και επικαλείστε πράγματι δύο υπουργικές αποφάσεις, την Ζ1-798, που είναι η πρώτη υπουργική απόφαση, με την οποία προβλέφθηκε η απαγόρευση αναγραφής των γενικών όρων συναλλαγής που έχουν κριθεί ως καταχρηστικοί με αμετάκλητες δικαστικές αποφάσεις επί αγωγών, ενώσεων καταναλωτών σε συμβάσεις που συνάπτουν τα πιστωτικά ιδρύματα με τους καταναλωτές ως ακολούθως. Υπάρχει ένας κατάλογος ως προς αυτά. Εν συνεχεία, η συγκεκριμένη υπουργική απόφαση πράγματι τροποποιήθηκε με την υπουργική απόφαση Ζ1-21. Στην ερώτησή σας, αν μου επιτρέπετε, χωρίς να θέλω να υποδείξω τον τρόπο που υποβάλλονται οι ερωτήσεις, δεν αναφέρετε κάτι άλλο. Δηλαδή, έχετε εσείς παρατηρήσει, έχετε στοιχεία που να αφορούν σε παραβίαση της συγκεκριμένης υπουργικής απόφασης, η οποία να καταγγέλθηκε από τον πολίτη και ποια είναι η έκβαση της καταγγελίας αυτής; Έχετε υπ' όψιν σας δικαστικές αποφάσεις, οι οποίες αφορούν σε αντιδικία μεταξύ ιδιώτη, πιστωτικού ιδρύματος και στις οποίες φαίνεται να μην έχουν ληφθεί υπ' όψιν τα όσα προβλέπονται στις συγκεκριμένες υπουργικές αποφάσεις; Επίσης, υπάρχει πιστωτικό ίδρυμα το οποίο να έχει προσφύγει κατά των εν λόγω υπουργικών αποφάσεων; Έχουν ζητήσει την ακύρωση; Αυτά τα ερωτήματα, όπως καταλαβαίνετε, θα πρέπει να υπάρχουν στην τοποθέτησή σας και να υπάρξει μια παροχή στοιχείων, ώστε να συγκεκριμενοποιήσετε τον προβληματισμό σας μέσω συγκεκριμένων δικαστικών υποθέσεων ή αποφάσεων, κατά τις οποίες φαίνεται, προκύπτει, και μάλιστα με αμετάκλητο τρόπο, ότι δεν λαμβάνονται υπ' όψιν οι συγκεκριμένες αποφάσεις. Διαφορετικά, νομίζω ότι θα κάνουμε μια συζήτηση, η οποία θα είναι τουλάχιστον αλυσιτελής. Αν τώρα στη δευτερολογία σας θέσετε συγκεκριμένα στοιχεία, τότε σας απαντώ εκ των προτέρων ότι επειδή δεν έχουν τεθεί υπ' όψιν μας κατά την υποβολή της ερώτησης, θα επιφυλαχθώ να δω τα συγκεκριμένα στοιχεία και αν χρειαστεί, θα επανέλθουμε τόσο εσείς όσο κι εγώ. Σας ευχαριστώ.
Και εγώ σας ευχαριστώ. Ορίστε, κύριε Σαρίδη, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Κύριε Υπουργέ, κατά τη συζήτηση του νομοσχεδίου του «πόθεν έσχες» μίλησα για τα όπλα τα οποία προσφέρουμε στη δικαιοσύνη εμείς μέσα σε αυτή την Αίθουσα. Ήσαστε παρών και ακούσατε και την τοποθέτησή μου, την εισήγησή μου. Πραγματικά διερωτήθηκα τι να σου κάνει η δικαιοσύνη, αν εμείς από τη δική μας την πλευρά δεν της παρέχουμε εκείνα τα όπλα για να μπορέσει να κάνει τη δουλειά της σωστά. Οι δύο υπουργικές αποφάσεις, τις οποίες αναφέρατε, έτσι ακριβώς όπως τις αναφέρατε, είναι δύο όπλα τα οποία έχει η δικαιοσύνη στα χέρια της, για να μπορέσει να πάρει δίκαιες και σωστές αποφάσεις. Θα σας καταθέσω στα Πρακτικά, κύριε Υπουργέ - και ειλικρινά δεν ζητάω την τοποθέτησή σας πάνω σε αυτές τις υποθέσεις σήμερα εδώ - τρεις δικαστικές αποφάσεις, οι οποίες δεν έλαβαν υπ' όψιν τους τις συγκεκριμένες υπουργικές αποφάσεις. Θα επανέλθουμε στο συγκεκριμένο θέμα, όταν θα έχετε τον χρόνο ουσιαστικά να μελετήσετε αυτές τις δικαστικές αποφάσεις. [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά τις προαναφερθείσες δικαστικές αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, η ερώτησή μου είναι η εξής: Θα ήθελα, κύριε Υπουργέ, να μου πείτε - εφόσον δεν υπάρχει θέμα συνταγματικότητας - αν τα ελληνικά δικαστήρια θα έπρεπε να εφαρμόζουν τις υπουργικές αποφάσεις. Διερευνήστε το εσείς από τη δική σας την πλευρά, μετά την κατάθεσή μου και θα επανέλθουμε πάλι σε αυτό. Ευχαριστώ πολύ.
Ευχαριστώ. Ορίστε, έχετε τον λόγο, κύριε Υπουργέ.
Η απάντηση στην ερώτησή σας είναι αυτονόητη. Έθεσα και ένα γενικό πλαίσιο - νομίζω - με πολύ απλό τρόπο σε σχέση με το τι προβλέπει το Σύνταγμα, όσον αφορά τον τρόπο που η δικαστική εξουσία, η δικαιοσύνη λειτουργεί, εφαρμόζει τον νόμο. Εφαρμόζει τον νόμο, όπως εκείνη γνωρίζει. Δεν εφαρμόζει όσα θεωρεί ότι αντίκειται στους νόμους και στο Σύνταγμα. Επίσης, γνωρίζετε καλά ότι οι υπουργικές αποφάσεις είναι κανονιστικές πράξεις, οι οποίες κατ' εξουσιοδότηση του νόμου παράγουν δίκαιο. Λαμβάνονται υπ' όψιν, πράγματι. Αναμένω να δω τις συγκεκριμένες υποθέσεις και τις συγκεκριμένες αποφάσεις που καταθέσατε στα Πρακτικά. Όπως αντιλαμβάνεστε, από εκεί και πέρα θα πρέπει να δούμε αν είναι οριστικές, αν είναι τελεσίδικες, αν είναι αμετάκλητες, πώς και εάν πράγματι οι γενικοί όροι παραβιάζουν την απαγόρευση στην αναγραφή των γενικών όρων συναλλαγών, όπως προβλέφθηκαν στις συγκεκριμένες υπουργικές αποφάσεις και με ποιον τρόπο. Ασφαλώς, αν χρειαστεί, θα επανέλθω. Ευχαριστώ, κύριε Πρόεδρε.
Και εγώ ευχαριστώ, κύριε Υπουργέ. Προχωρούμε στην τελευταία για σήμερα επίκαιρη ερώτηση, δηλαδή στην πρώτη με αριθμό 87/22-10-2018 επίκαιρη ερώτηση δεύτερου κύκλου του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον Υπουργό Υγείας, με θέμα: «Βαθιά στην τσέπη βάζει το χέρι του ο Έλληνας για την υγεία επί ΣΥΡΙΖΑΝΕΛ!». Ορίστε, κύριε Οικονόμου, έχετε τον λόγο για δύο λεπτά.
Αφορμή για την επίκαιρη ερώτηση που κατέθεσα, κύριε Πρόεδρε, είναι τα απογοητευτικά συμπεράσματα που δημοσιοποίησε η Ελληνική Στατιστική Υπηρεσία και τα οποία αφορούν την έρευνα οικογενειακών προϋπολογισμών για το έτος 2017. Ειδικότερα αφορούν τις δαπάνες υγείας των ελληνικών νοικοκυριών, οι οποίες έρχονται να αποκαλύψουν με τον πιο εκκωφαντικό τρόπο τα επικοινωνιακά ψεύδη και την ανυπαρξία της Κυβέρνησης του κ. Τσίπρα - και του Υπουργείου Υγείας κατ' επέκταση - σε σχέση με το αν αποδίδει η πολιτική για την υγεία και βέβαια, με το αν η λεγόμενη μεταρρύθμιση για την πρωτοβάθμια υγεία, για την οποία επαίρεται ο Υπουργός, αποδίδει καρπούς και έχει αποτελέσματα και με το αν έχει αξία να πανηγυρίζει κανείς για τις σχεδόν εκατό μίζερες ΤΟΜΥ που με χίλια ζόρια έχουν στηθεί στη χώρα. Παρ' όλα αυτά, όμως, δημόσια υγεία δεν υπάρχει, παρ' όλο που πληρώνει ο Έλληνας πολίτης - είτε από τον φόρο του είτε από την ασφαλιστική του εισφορά - πολλά δισεκατομμύρια τον χρόνο. Δεν μιλάω για την ιδιωτική δαπάνη, την οποία φέρνω ως επίκαιρη ερώτηση, που είναι το 7,3% του εισοδήματος του ελληνικού νοικοκυριού, όταν το 2012 ήταν 6,4%. Επί ΣΥΡΙΖΑ, δηλαδή, επί της αριστερής κυβέρνησης η ιδιωτική δαπάνη του μέσου ελληνικού νοικοκυριού αυξήθηκε είτε γιατί δεν μπορώ να βρω τον γιατρό μου και υπάρχει αναμονή εβδομάδων για ραντεβού - τα ξέρετε αυτά ως γιατρός και ως ειδικός για τα θέματα αυτά - είτε γιατί το χειρουργείο καθυστερεί μήνες και αναγκάζομαι και πάω στο ιδιωτικό νοσοκομείο, στο ιδιωτικό διαγνωστικό κέντρο. Ο Έλληνας, ο οποίος έχει ταλαιπωρηθεί τόσα χρόνια μέσα σε αυτό το σκληρό πρόγραμμα δημοσιονομικής σταθερότητας - στα μνημόνια, τα λεγόμενα - επί μία δεκαετία, που το εισόδημά του έχει ούτως ή άλλως μειωθεί, να αναγκάζεται να βάζει το χέρι βαθιά μέσα στην τσέπη για να καλύψει μέσα από την ιδιωτική δαπάνη ανάγκες, που θα έπρεπε να τις καλύπτει η δημόσια υγεία. Είμαστε - άκουσον άκουσον - σύμφωνα πάντα με τα στοιχεία τα οποία και διαβάζω για να μην υπάρχει κανένα λάθος, η χώρα που έχει τη μεγαλύτερη δαπάνη στην Ευρώπη: 7,3%. Δεύτερη έρχεται η Βουλγαρία. Βέβαια, επειδή μας ακούν και οι συμπολίτες μας, θα ήθελα να αναφέρω ότι στο Ηνωμένο Βασίλειο το μέσο νοικοκυριό δίνει το 1% της ιατρικής δαπάνης από την τσέπη του, στην Ισπανία το 3,4%, στη Σερβία το 4,4% και στην Ιταλία το 4,8%. Σε αυτές τις χώρες, δηλαδή, τα νοικοκυριά δίνουν πολύ λιγότερα απ' ό,τι δίνει ο φτωχός και ταλαίπωρος Έλληνας συμπολίτης μας. Διότι τον έχουμε κάνει και φτωχό και ταλαίπωρο, όταν αναγκάζεται να πληρώνει και να χρυσοπληρώνει την υγεία επί ημερών ΣΥΡΙΖΑ.
Ορίστε, κύριε Υπουργέ, έχετε τον λόγο για τρία λεπτά.
Αγαπητοί συνάδελφοι, νομίζω ότι χρειάζεται να δούμε λίγο την πραγματική εικόνα και από την άποψη των αριθμών. Κατ' αρχάς είναι αλήθεια ότι στην Ελλάδα έχουμε ένα πολύ υψηλό ποσοστό ιδιωτικών δαπανών υγείας διαχρονικά. Πάντα ήταν σε ένα επίπεδο γύρω στο 40%. Στο συνολικό επίπεδο δαπανών υγείας, δηλαδή, η δημόσια δαπάνη είναι το 60% και στο 40% η ιδιωτική δαπάνη, όταν - θυμίζω - στο μέσο όρο δαπανών στην Ευρώπη η αναλογία είναι περίπου 80% η δημόσια δαπάνη και 20% η ιδιωτική. Επίσης, είναι αλήθεια ότι είχαμε μία μεγάλη και δραματική υποχώρηση των δημόσιων δαπανών υγείας στη διάρκεια της κρίσης. Το 2009 ήταν 6,8% του ΑΕΠ. Το 2014, στο αποκορύφωμα κατά την άποψή μου της υγειονομικής κρίσης στη χώρα, κατακρημνίστηκαν στο 4,6% του ΑΕΠ. Τα χρόνια αυτά υπήρξε μία σημαντική προσπάθεια και έχουμε καταφέρει να τις φτάσουμε περίπου στο 5,2% το 2017. Είναι μία μικρή, οριακή, αλλά πολιτικά σημαντική ενίσχυση. Από το 2015, λοιπόν, αγαπητέ μου συνάδελφε, σταματούν οι περικοπές στις δημόσιες δαπάνες υγείας. Ήδη τα στοιχεία της ΕΛΣΤΑΤ - υπάρχει το δελτίο Τύπου «Σύστημα Λογαριασμών Υγείας έτους 2016», στις 30 Μαρτίου 2018- λένε ότι μεταξύ 2015 και 2016 έχουμε μία αύξηση των δημόσιων δαπανών και σε απόλυτους αριθμούς, καθώς από 8,4 δισεκατομμύρια το 2015 πάνε στα 9,034 δισεκατομμύρια το 2016- και ως ποσοστό από 58,3% πάνε στο 61,3%. Αντίστοιχα, έχουμε μείωση των ιδιωτικών δαπανών και σε απόλυτο αριθμό και ως ποσοστό. Από 5,24 δισεκατομμύρια το 2015 στα 5,057 δισεκατομμύρια το 2016, μείωση 2,4%. Επίσης, έχουμε ένα πολύ σημαντικό στοιχείο το οποίο υπάρχει στις μελέτες της ΕΛΣΤΑΤ, που λέει ότι εξαιτίας της αύξησης των δημόσιων δαπανών υγείας υποχωρούν οι ιδιωτικές δαπάνες και μειώνεται σημαντικά το ποσοστό των ανικανοποίητων ιατρικών αναγκών. Οι ανικανοποίητες ιατρικές ανάγκες, που είναι ένας ευαίσθητος δείκτης της επάρκειας του συστήματος υγείας να καλύψει τις ανάγκες των ανθρώπων, ήταν πριν από την κρίση γύρω στο 4% του πληθυσμού, όταν ο μέσος όρος στην Ευρώπη είναι περίπου γύρω στο 2% με 2,5%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Το 2014, 2015 και 2016 έφτασαν να είναι γύρω στο 14%, εξαιτίας της κρίσης, της φτωχοποίησης και του αποκλεισμού ιδιαίτερα των ανασφάλιστων ανθρώπων που υπήρχαν μέχρι το 2015 και μετά από έναν χρόνο, από την εφαρμογή του ν.4368 για τους ανασφάλιστους, μεταξύ των ετών 2016-2017 μειώνονται στο 10,9% του πληθυσμού, δηλαδή το ποσοστό του πληθυσμού που δεν καλύπτονται οι ανάγκες του σε μια χρονιά πέφτει από 14,4% στο 10,9%. Αυτό νομίζω ότι δεν λέγεται επιβάρυνση των πολιτών ή επιδείνωση της όντως μεγάλης και δυσβάσταχτης οικονομικής επιβάρυνσης που δέχθηκαν όλα τα χρόνια της κρίσης. Ο τρόπος με τον οποίο έγινε αυτό ήταν πρώτον, με τον νόμο που περάσαμε για τους ανασφάλιστους. Φέτος, στο πρώτο εννιάμηνο του 2018, επτακόσιες εξήντα τέσσερις χιλιάδες μεμονωμένοι, με διαφορετικό ΑΜΚΑ, ανασφάλιστοι άνθρωποι έχουν συνταγογραφηθεί για φάρμακα αξίας 162.000.000 ευρώ, εκ των οποίων τα 93.000.000 είναι με μηδενική συμμετοχή, όπως και για εξετάσεις αξίας 52.000.000 ευρώ. Αυτό αποτελεί αισθητή οικονομική ανακούφιση και όχι επιβάρυνση που πολίτη. Δεύτερον, καταργήσαμε το πεντάευρο που εσείς είχατε βάλει, το εισιτήριο πρόσβασης που επιβάρυνε τους πιο αδύναμους και πιο φτωχούς πολίτες της χώρας μας, όταν έρχονταν σε συναλλαγή με το σύστημα υγείας. Ήταν μία δαπάνη 22.000.000 ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Θυμίζω ότι είχατε επιχειρήσει - υπήρξε όμως γενικευμένη κατακραυγή - να βάλετε και εισιτήριο εισαγωγής στα νοσοκομεία της τάξης των 25 ευρώ, για το οποίο ο τότε Υπουργός Υγείας υπερθεμάτιζε για την αναγκαιότητά του. Δεν έγινε, όμως δείχνει την τάση μετακύλισης κόστους που υπήρχε σαφώς την περίοδο που εσείς είχατε την ευθύνη διακυβέρνησης. Τρίτον, μειώσαμε τώρα, από τις 15 Οκτωβρίου, κατά 20.000.000 ευρώ το κόστος του 1 ευρώ ανά συνταγή. Ενοποιήσαμε τις συνταγές, όσα φάρμακα και να είναι γραμμένα, γιατί ξέρετε πολύ καλά ότι παλιότερα έπρεπε να υπάρχουν τρία φάρμακα ανά συνταγή. Μειώθηκε λοιπόν, με αυτή την υπουργική απόφαση που υπογράψαμε, κατά 20.000.000 ευρώ η επιβάρυνση των πολιτών όταν παίρνουν τα φάρμακά τους. Μειώσαμε κατά 40.000.000 ευρώ την επιβάρυνση των πολιτών όταν επιλέγουν γενόσημα, εξισώνοντας τη λιανική με την ασφαλιστική τιμή και μετατρέποντας την κατηγορία του 10% συμμετοχή σε μηδενική συμμετοχή όταν επιλέγει κανείς γενόσημα.
Κύριε Υπουργέ, έχετε και δευτερολογία.
Τελειώνω, κύριε Πρόεδρε. Έχουμε προϋπολογίσει, στον προϋπολογισμό του 2019, 40.000.000 ευρώ επιπλέον στον ΕΟΠΥΥ, για να καλύψει ανάγκες παιδιατρικής και οδοντιατρικής φροντίδας. Αυτές είναι παρεμβάσεις μετρήσιμης οικονομικής ανακούφισης των πολιτών αυτά τα χρόνια, που δεν έχουν καμμία σχέση με το σχέδιο της παθητικής ιδιωτικοποίησης που υλοποιήσατε με πολύ μεγάλη συνέπεια τα προηγούμενα χρόνια, συμπιέζοντας τη δημόσια δαπάνη και μετακυλίοντας το μεγαλύτερο μέρος αυτής στις τσέπες των πολιτών.
Κύριε Οικονόμου, έχετε τον λόγο για τη δευτερολογία σας για τρία λεπτά. Παρακαλώ να τηρήσουμε τους χρόνους γιατί μετά έχετε - η Νέα Δημοκρατία - και επερώτηση.
Ευχαριστώ, κύριε Πρόεδρε. Θα προσπαθήσω να είμαι συγκεκριμένος και επιλεκτικός. Με δύο λόγια, πραγματικά ο κύριος Υπουργός δεν μπορεί να αρνηθεί τα στοιχεία, γιατί αυτά που κατέθεσα προέρχονται από την ΕΛΣΤΑΤ. Γι' αυτό άλλωστε είπε απέξω - απέξω ότι έχουμε μία υψηλή ιδιωτική δαπάνη για την υγεία, την πρώτη στην Ευρώπη. Του θυμίζω απλά - γιατί πάντα μιλάω με στοιχεία της ΕΛΣΤΑΤ - ότι πήρε τη δαπάνη ο συγκεκριμένος Υπουργός στο 6,4% και την έχει φτάσει στο 7,3%, δηλαδή επί της υπουργίας του αυξήθηκε η ιδιωτική δαπάνη για την υγεία 1% για το μέσο ελληνικό νοικοκυριό από το θιασώτη και υπερθεματιστή της δημόσιας δαπάνης. Δεύτερο στοιχείο είναι αυτό που αφορά τον ΙΟΒΕ και τη φαρμακευτική πολιτική. Η συμμετοχή για το φάρμακο το 2012 ήταν 607 εκατομμύρια ευρώ, ενώ επί των ημερών του κυρίου Υπουργού ήταν 875 εκατομμύρια ευρώ. Έβαλαν από την τσέπη τους για συμμετοχή 268 εκατομμύρια ευρώ παραπάνω, επί των ημερών Ξανθού - Πολάκη. Αναφορικά με τον ΙΟΒΕ και τη φαρμακευτική αγορά, αυτά βρίσκονται στη σελίδα 41 και στο διάγραμμα 26. Αυτό είναι ελάφρυνση; Για να πάρουν το φάρμακό τους, άλλα 268 εκατομμύρια ευρώ, που τα μοιράστηκαν οι συνταξιούχοι και οι άνθρωποι της εργασίας; Ένα άλλο στοιχείο μιλά για 5,2% του προϋπολογισμού για την υγεία. Ακούστε, την τρέχουσα χρονιά, αυτή τη χρονιά που περνάμε τώρα, ο προϋπολογισμός είναι μειωμένος κατά 638 εκατομμύρια ευρώ της δημόσιας δαπάνης. Αυτά βρίσκονται στον πίνακα 321 και στη σελίδα 103. Μιλώ συγκεκριμένα, κύριε Υπουργέ. Είναι 638 εκατομμύρια ευρώ για τη φετινή χρονιά. Πήγαμε στα 8.957.000.000 ευρώ το 2018. Ξέρετε πόσο την πήρατε; Ήταν 638 εκατομμύρια ευρώ επιπλέον την περασμένη χρονιά. Δηλαδή, το 2017 ήταν 9.500.000.000 ευρώ - την είχατε πάρει το 2015 στα 10.000.000.000 ευρώ - και την πήγατε στα 8.957.000.000 ευρώ. Μάλιστα, με τη νέα συμπληρωματική κατάθεση που κάνατε, την πηγαίνετε στα 9.100.000.000 ευρώ. Δηλαδή, ανεβάζετε 150 δισεκατομμύρια ευρώ, ψίχουλα μπροστά σ' αυτά που κόψατε στα τέσσερα χρόνια υπουργίας σας και πρωθυπουργίας του κ. Τσίπρα. Ξέρετε πόσο κάνει αυτό; Εσείς ο ίδιος το λέτε. Κάνει 4,8% του ΑΕΠ. Από 4,9% που ήταν την περασμένη χρονιά, το πήγατε στο 4,8%. Ε, αυτό δεν είναι 5,2%. Ξέρετε τι συμπέρασμα βγάζουν όλα αυτά; Πρώτον, υπάρχει συρρίκνωση του προσδόκιμου επιβίωσης του πληθυσμού. Έχουμε επιβάρυνση. Δηλαδή, για πρώτη φορά έχει πέσει το προσδόκιμο ζωής από τα ογδόντα ένα μισό έτη. Έχουμε γήρανση του πληθυσμού, αύξηση του αριθμού των πασχόντων από χρόνιες νόσους ελλείψει πρόληψης και προσυμπτωματικού ελέγχου. Όλα αυτά είναι στοιχεία που θα τα καταθέσω εδώ στη Βουλή. Επίσης, έχουμε αύξηση της θνησιμότητας. Έχουμε από 2,9% το 2012, σε 4,2% το 2016, κύριε Υπουργέ. Ξέρετε τι σημαίνει αυτό; Σημαίνει ότι χάθηκαν ενενήντα τέσσερα βρέφη παραπάνω τη χρονιά. Έχουμε αύξηση της περιγεννητικής θνησιμότητας από 3,8% το 2011 σε 5,4% το 2016. Επίσης, έχουμε ανησυχητική στασιμότητα της αποτροπής θνησιμότητας, ιδίως στους άντρες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα να πω ακόμα δύο στοιχεία και ολοκληρώνω. Κύριε Υπουργέ, αυτή η πολιτική σας, η τραγική για τη δημόσια υγεία και πολύ ευνοϊκή για την ιδιωτική υγεία και τις ιδιωτικές δαπάνες, έχει φέρει και ένα άλλο στοιχείο. Θα μείνετε στην ιστορία - και αυτό δεν μπορείτε να το αλλάξετε - ως ο Υπουργός που παρέλαβε τον ιό του δυτικού Νείλου με δεκαπέντε περιστατικά το 2014 και τον παραδίδει το 2018 με τριακόσια δώδεκα κρούσματα και σαράντα έξι θανάτους, σύμφωνα με το ΚΕΕΛΠΝΟ. Παραλάβατε για τον ιό του δυτικού Νείλου που ήταν εξαφανισμένη ασθένεια - τα ξέρετε, κύριε Κρεμαστινέ, καλύτερα από όλους - με δεκαπέντε περιστατικά το 2014 και έχουμε ήδη μέχρι τώρα τριακόσια δώδεκα περιστατικά και σαράντα πέντε θανάτους. Επίσης, μας παραδίδετε ιλαρά με τρεις χιλιάδες διακόσια πενήντα οκτώ κρούσματα τον Μάιο και τέσσερις θανάτους! Ξέρετε γιατί σας το λέω αυτό; Το λέω γιατί είδα Προγραμματικές Δηλώσεις δικές σας, κύριε Ξανθέ, στις 7-10-2015, όπου μιλάτε γι' αυτά τα δεκαπέντε κρούσματα και την ελάχιστη παρουσία της ιλαράς. Λέτε, μάλιστα, ότι ήταν η καταστροφή για το δημόσιο σύστημα υγείας και ότι λόγω της εκμηδένισης του δημοσίου συστήματος υγείας από την προηγούμενη - κακή, κάκιστη, για σας - Κυβέρνηση, είχαμε αυτά τα δεκαπέντε κρούσματα. Πώς πρέπει να ονοματίσουμε εσάς και να σας χαρακτηρίσουμε που πήρατε τα δεκαπέντε κρούσματα και τα παραδίδετε τριακόσια δώδεκα με σαράντα έξι νεκρούς μόνο για τον ιό του δυτικού Νείλου; Πώς να σας χαρακτηρίσουμε και πώς να ονοματίσουμε την υπουργία σας για την υγεία και την πρωθυπουργία Τσίπρα, με τριάμισι χιλιάδες κρούσματα ιλαράς; Για πείτε μας, λοιπόν! Χρησιμοποιώ, μάλιστα, ακριβώς τη δική σας επιχειρηματολογία. Δεν βάζω ούτε ένα «και» ούτε ένα «πλην» παραπάνω. Κύριε Υπουργέ, καταθέτω για τα Πρακτικά τα προαναφερθέντα έγγραφα. [[Στο σημείο αυτό ο Βουλευτής κ. Βασίλειος Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ.
Παρακαλώ, κύριε Υπουργέ, έχετε τον λόγο και εσείς για τρία λεπτά.
Νομίζω ότι υπάρχει μεγάλο θράσος, πραγματικά μεγάλο θράσος. Είχατε αφήσει δυόμισι εκατομμύρια ανασφάλιστους ανθρώπους, ακάλυπτους και θεσμικά…
Ψέματα λέτε.
Δεν είναι καθόλου ψέματα, κυρία Βούλτεψη. Δεν λέω καθόλου ψέματα.
Κυρία Βούλτεψη!
Ακάλυπτους θεσμικά από την ιατροφαρμακευτική περίθαλψη. Το έχουμε αποδείξει με πολύ συγκεκριμένα στοιχεία αυτό το πράγμα.
Πώς το είχατε αποδείξει;
Τους είχατε φορτώσει με χρέη δεκάδων εκατομμυρίων ευρώ ακόμα και για υπηρεσίες που υποχρεωτικά τους προσέφερε το σύστημα υγείας, τα οποία διαγράψαμε. Είπα προηγουμένως την εικόνα που υπάρχει. Αυτά τα περίπου 200 εκατομμύρια ευρώ τον χρόνο για φάρμακο ανασφάλιστων πολιτών ήταν ιδιωτική δαπάνη υγείας στα δικά σας χρόνια ή ήταν ελλιπής ιατροφαρμακευτική φροντίδα.
Πείτε μας: Τώρα από πού την πληρώνετε;
Σταματήστε τώρα αυτά.
Ο ν.4238 τι ήταν;
Σταματήστε τα αυτά.
Παρακαλώ, κυρία Βούλτεψη.
Δεύτερον, το σύστημα υγείας το ξέρει όλος ο υγειονομικός κόσμος. Το 2014 ήταν στο όριο του λειτουργικού μπλακ άουτ. Δεν έβγαιναν οι προϋπολογισμοί, υπήρχαν τρομερές ελλείψεις σε φάρμακα πολύ ευαίσθητα για πολύ κρίσιμες ομάδες του πληθυσμού, όπως είναι οι οροθετικοί, όπως είναι οι πολυμεταγγιζόμενοι, όπως είναι οι άνθρωποι που έχουν σοβαρά ογκολογικά προβλήματα. Αυτή η ιστορία έχει τελειώσει. Το σύστημα υγείας είναι όρθιο και κυρίως προσβάσιμο. Τελείωσε η περίοδος της υγειονομικής φτώχειας στην οποία είχατε βάλει τη χώρα και έχετε το θράσος να μιλάτε για επιβαρύνσεις;
Θες στοιχεία;
Σας απέδειξα ότι η ιδιωτική δαπάνη υγείας - αυτά είναι τα στοιχεία της ΕΛΣΤΑΤ - μειώνεται στη χώρα και σε απόλυτο αριθμό και ως ποσοστό του ΑΕΠ και κυρίως μειώνεται η ανισότητα, διότι οι άνθρωποι που δεν λαμβάνουν φροντίδα από 14,5% πήγαν στο 10,9% τώρα, μέσα σε έναν χρόνο από τότε που λειτούργησε ο νόμος. Είναι ντροπή πραγματικά - δικαιολογείστε, γιατί δεν έχετε καμμία σχέση με τον χώρο της υγείας - να χρησιμοποιείτε στοιχεία που έχουν σχέση με τους δείκτες νοσηρότητας, με τους δείκτες επιρροής λοιμωδών νοσημάτων και να κάνετε αναγωγή στο αν είναι καλός ή κακός ένας Υπουργός. Έχουμε έξαρση νέων λοιμώξεων σε όλη την Ευρώπη. Η επιδημία της ιλαράς με θανατηφόρα κρούσματα αφορούσε σε όλες τις χώρες της Ευρώπης. Είναι ντροπή να μιλάτε με αυτόν τον τρόπο. Και για τον «δυτικό Νείλο»…
Εσείς που έχετε σχέση με την υγεία το 2015 πώς τα λέγατε αυτά;
Σας παρακαλώ πάρα πολύ!
Το 2015 πώς τα έλεγες αυτά;
Παρακαλώ πολύ, κύριε Οικονόμου!
Το 2015 τα έλεγε.
Σας παρακαλώ πάρα πολύ. Αυτή την κριτική για το πόσους θανάτους έχουμε από την γρίπη, πόσους από τον ιό του δυτικού Νείλου, τα ακούν οι άνθρωποι, οι επιστήμονες, οι επιδημιολόγοι της χώρας και γελούν.
Νάτα, δικά σου είναι.
Είναι ντροπή η Αξιωματική Αντιπολίτευση να χρησιμοποιεί αυτού του τύπου την αντιπαράθεση.
Νάτα, δικά σου λόγια είναι. Δικά μου είναι; Τα κατέθεσα. Τι θράσος είναι αυτό!
Εγώ, λοιπόν, λέω το εξής. Υπήρξε μία τεράστια ανακουφιστική παρέμβαση στο πεδίο της υγείας, που ήταν η επιβίωση της δημόσιας περίθαλψης και η πρόσβαση των ανασφάλιστων. Σας είπα τα μέτρα συγκεκριμένης μείωσης. Το πεντάευρο που εσείς βάλατε, που επιβάρυνε 22 εκατομμύρια ευρώ τον κόσμο, εμείς το καταργήσαμε.
Το 6% ποιος το έβαλε;
Τη μείωση της συμμετοχής στο φάρμακο…
Το 6% ποιος το έβαλε;
Σας παρακαλώ πάρα πολύ, δεν έχει ανάγκη συνηγόρου, κυρία Βούλτεψη. Σας παρακαλώ πάρα πολύ. Έλεος, έλεος!
Κυρία Βούλτεψη, παρακαλώ πολύ.
Το 6% στις συντάξεις ποιος το έβαλε;
Εμείς, λοιπόν, λέμε το εξής: Υπήρξαν συγκεκριμένες ανακουφιστικές παρεμβάσεις στο φάρμακο, κυρίως, όπου εκεί όντως επιβαρύνεται πολύ ο κόσμος και αυτή την περίοδο προωθούμε ένα σχέδιο αύξησης της παραγωγικότητας, της αποδοτικότητας του δημόσιου συστήματος υγείας σε τομείς που επιβαρύνονται πάρα πολλοί πολίτες, όπως είναι οι εργαστηριακές εξετάσεις, όπως είναι οι παρεμβάσεις φυσικοθεραπείας, αποκατάστασης και όπως είναι η οδοντιατρική φροντίδα. Σαράντα εκατομμύρια λιγότερα θα φύγουν, δεν θα βγουν από τις τσέπες των πολιτών το 2019, διότι ο ΕΟΠΥΥ θα καλύψει οδοντιατρική φροντίδα των παιδιών. Σαράντα εκατομμύρια λιγότερα δεν πληρώνουν από τα μέσα του Σεπτέμβρη οι πολίτες που παίρνουν γενόσημα για χρόνια νοσήματα και είκοσι εκατομμύρια λιγότερα δεν πληρώνουν από 15 Οκτωβρίου που ενοποιήσαμε την συνταγή και όλα τα φάρμακα είναι με μία συνταγή. Εν πάση περιπτώσει, εγώ αναγνωρίζω - το είπα και στην αρχή - ότι στη χώρα μας έχουμε μία μεγάλη επιβάρυνση των πολιτών για να έχουν επαρκή ιατροφαρμακευτική περίθαλψη. Εμείς κινούμαστε σε μία σταδιακή ενίσχυση του δημόσιου συστήματος υγείας και πιστεύουμε ότι αυτή είναι η απάντηση. Έχει βγει και ο Πρωθυπουργός και λέει ότι πρέπει να συγκλίνουμε με τους μέσους ευρωπαϊκούς όρους, να πλησιάσουμε το 7% που είναι οι δημόσιες δαπάνες υγείας στην Ευρώπη και όχι στο 5% με 5,2% που είναι σήμερα.
Είναι 4,9%.
Έχουμε πει ότι πρέπει να επενδύσουμε στη δημόσια περίθαλψη. Εσείς τι ακριβώς λέτε; Ασκείτε κριτική για πολλές φορές υπαρκτές αδυναμίες και προβλήματα που έχει το σύστημα υγείας στη χώρα μας. Ποιο είναι το δικό σας εναλλακτικό πολιτικό σχέδιο; Θέλετε μεγαλύτερη επένδυση στο σύστημα υγείας; Θέλετε περισσότερες δαπάνες; Θέλετε περισσότερο προσωπικό; Θέλετε περισσότερη δημοσιονομική υποστήριξη σε αυτή την προσπάθεια; Θέλετε να αυξηθούν οι δημόσιες δαπάνες και να συγκλίνουν με τους μέσους ευρωπαϊκούς όρους; Δεν έχω ακούσει τη Νέα Δημοκρατία να λέει κάτι τέτοιο. Αυτή είναι, λοιπόν, η πραγματικότητα. Πραγματικά θεωρώ ότι την περίοδο 2013-2014 το δημόσιο σύστημα υγείας και οι υγειονομικές ανάγκες των ανθρώπων βρέθηκαν στη χειρότερη στιγμή τους. Έχει γίνει μία τεράστια προσπάθεια αυτά τα χρόνια και σταθεροποίησης του συστήματος και καθολικής κάλυψης των πολιτών και μείωσης επιβαρύνσεων και ηθικοποίησης και εξυγίανσης της δημόσιας περίθαλψης. Αυτά είναι τεράστια παρακαταθήκη, είναι επένδυση στην κοινωνική συνοχή και στην αξιοπρέπεια της χώρας μας. Σας ευχαριστώ.
Ευχαριστώ πολύ. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 1/1/8-10-2018 επίκαιρη επερώτηση των Βουλευτών της Νέας Δημοκρατίας κ.κ. Μιλτιάδη Βαρβιτσιώτη, Σοφίας Βούλτεψη, Χαράλαμπου Αθανασίου, Σάββα Αναστασιάδη, Ιωάννη Ανδριανού, Ιωάννη Αντωνιάδη, Μαρίας Αντωνίου, Φωτεινής Αραμπατζή, Άννας - Μισέλ Ασημακοπούλου, Ελευθέριου Αυγενάκη, Γεώργιου Βαγιωνά, Απόστολου Βεσυρόπουλου, Κωνσταντίνου Βλάση, Γεώργιου Βλάχου, Μαυρουδή Βορίδη, Ιωάννη Βρούτση, Γεώργιου Γεωργαντά, Σπυρίδωνος - Αδώνιδος Γεωργιάδη, Γεράσιμου Γιακουμάτου, Στέργιου Γιαννάκη, Βασίλειου Γιόγιακα, Κωνσταντίνου Γκιουλέκα, Αθανάσιου Δαβάκη, Νικολάου - Γεωργίου Δένδια, Χρίστου Δήμα, Αθανάσιου (Τάσου) Δημοσχάκη, Αθανάσιου Καββαδά, Νικήτα Κακλαμάνη, Σταύρου Καλαφάτη, Κωνσταντίνου Καραγκούνη, Άννας Καραμανλή, Κωνσταντίνου Αχ. Καραμανλή, Θεόδωρου Καράογλου, Γεώργιου Καρασμάνη, Γεώργιου Κασαπίδη, Ανδρέα Κατσανιώτη, Κωνσταντίνου Κατσαφάδου, Γεώργιου Κατσιαντώνη, Σίμου Κεδίκογλου, Χρήστου Κέλλα, Νίκης Κεραμέως, Όλγας Κεφαλογιάννη, Ιωάννη Κεφαλογιάννη, Βασίλειου Κικίλια, Εμμανουήλ Κόνσολα, Κωνσταντίνου Κοντογεώργου, Κωνσταντίνου Κουκοδήμου, Γεώργιου Κουμουτσάκου, Ανδρέα Κουτσούμπα, Δημήτριου Κυριαζίδη, Αικατερίνης Μάρκου, Γεωργίας Μαρτίνου, Νότη Μηταράκη, Θεοδώρας Μπακογιάννη, Χρήστου Μπούκωρου, Αθανάσιου Μπούρα, Βασίλειου Οικονόμου, Νικόλαου Παναγιωτόπουλου, Ιωάννη Πλακιωτάκη, Ελένης Ράπτη, Μάριου Σαλμά, Κωνσταντίνου Σκρέκα, Χρήστου Σταϊκούρα, Δημήτριου Σταμάτη, Γεωργίου Στύλιου, Κωνσταντίνου Τασούλα, Κωνσταντίνου Τζαβάρα, Ιωάννη Τραγάκη, Κωνσταντίνου Τσιάρα, Θεόδωρου Φορτσάκη, Ιάσονα Φωτήλα, Μάξιμου Χαρακόπουλου, και Κωσταντίνου Χατζηδάκη, προς τους Υπουργούς Μεταναστευτικής Πολιτικής, Εσωτερικών, Εθνικής Άμυνας, Οικονομικών, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων και Ναυτιλίας και Νησιωτικής Πολιτικής, με θέμα: «Πλήρης αδιαφάνεια και αδυναμία διαχείρισης των ευρωπαϊκών κονδυλίων για το Μεταναστευτικό». Οι επερωτώντες Βουλευτές που θα λάβουν τον λόγο είναι ο κ. Μιλτιάδης Βαρβιτσιώτης, που θα έχει τον λόγο για δέκα λεπτά πρωτολογία και πέντε λεπτά δευτερολογία, ο κ. Βασίλειος Κικίλιας που θα έχει τον λόγο για πέντε λεπτά πρωτολογία και τρία λεπτά δευτερολογία, η κ. Σοφία Βούλτεψη που θα έχει τον λόγο για πέντε λεπτά πρωτολογία και για τρία λεπτά δευτερολογία, ο κ. Χαράλαμπος Αθανασίου που θα έχει τον λόγο για πέντε λεπτά πρωτολογία και τρία λεπτά δευτερολογία, ο κ Νότης Μηταράκης που θα έχει τον λόγο για πέντε λεπτά πρωτολογία και τρία λεπτά δευτερολογία, ο κ. Εμμανουήλ Κόνσολας που θα έχει τον λόγο για τρία λεπτά πρωτολογία και δύο λεπτά δευτερολογία και ο κ. Αναστάσιος Δημοσχάκης που θα έχει τον λόγο για τρία λεπτά πρωτολογία και δύο λεπτά δευτερολογία. Εκ μέρους της Κυβέρνησης θα πάρει τον λόγο ο Υπουργός Μεταναστευτικής Πολιτικής κ. Βίτσας, που θα έχει είκοσι λεπτά πρωτολογία, δέκα λεπτά δευτερολογία, πέντε λεπτά τριτολογία, ο Αναπληρωτής Υπουργός Εθνικής Άμυνας κ. Ρήγας, που θα έχει δέκα λεπτά πρωτολογία, πέντε λεπτά δευτερολογία, τρία λεπτά τριτολογία κι ο Υπουργός Υγείας κ. Ξανθός, που θα έχει δέκα λεπτά πρωτολογία, πέντε λεπτά δευτερολογία και τρία λεπτά τριτολογία. Οι Κοινοβουλευτικοί Εκπρόσωποι που θα μιλήσουν είναι οι εξής: από τη Νέα Δημοκρατία ο κ. Δένδιας, που θα έχει δώδεκα λεπτά πρωτολογία, έξι δευτερολογία, τρία λεπτά τριτολογία, ο κ. Ψυχογιός εκ μέρους του ΣΥΡΙΖΑ, που θα έχει έξι λεπτά, εκ μέρους της Δημοκρατικής Συμπαράταξης ΠΑΣΟΚ - ΔΗΜΑΡ ο κ. Λοβέρδος για έξι λεπτά, από τη Χρυσή Αυγή η κ. Ζαρούλια για έξι λεπτά, από το Κομμουνιστικό Κόμμα Ελλάδας η κ. Μανωλάκου για έξι λεπτά, από τους ΑΝΕΛ ο κ. Παπαχριστόπουλος για έξι λεπτά και από το Ποτάμι ο κ. Μαυρωτάς για έξι λεπτά. Η Ένωση Κεντρώων δεν έχει δηλώσει.
Κύριε Πρόεδρε, θα ήθελα τον λόγο.
Ορίστε, κυρία Ζαρούλια, έχετε τον λόγο.
Κύριε Πρόεδρε, πριν ξεκινήσει η επίκαιρη επερώτηση, επειδή χθες στη Βόρειο Ήπειρο δολοφονήθηκε άνανδρα από το αλβανικό καθεστώς που διώκει τον Ελληνισμό ένας Έλληνας επειδή ήθελε ανήμερα της Επετείου της 28ης Οκτωβρίου να κυματίζει η ελληνική σημαία, θα ήθελα να ζητήσω να τηρηθεί ενός λεπτού σιγή από τη Βουλή στη μνήμη του τριανταπεντάχρονου Κωνσταντίνου Κατσίφα.
Νομίζω ότι δεν υπάρχει καμμία αντίρρηση η μνήμη του ανθρώπου αυτού να τιμηθεί, αλλά όσον αφορά το ενός λεπτού σιγή δεν προβλέπεται από τον Κανονισμό. Πρέπει να έχουμε απόφαση από τη Διάσκεψη των Προέδρων. Αναμφισβήτητα, όμως, τιμούμε τη μνήμη του ανθρώπου αυτού που έπεσε. Παρακαλώ τον κ. Βαρβιτσιώτη, πρώτο επερωτώντα Βουλευτή της Νέας Δημοκρατίας, να λάβει τον λόγο για δέκα λεπτά.
Κύριε Πρόεδρε, κυρίες και κύριοι συνάδελφοι, κατ' αρχάς νομίζω ότι ο θάνατος του Κωνσταντίνου Κατσίφα έχει συγκλονίσει όλους και ιδιαίτερα την ημέρα της Εθνικής Επετείου και για τον εθνικό λόγο για τον οποίο έγινε. Άρα, κύριε Πρόεδρε, θα έλεγα ότι με την πρώτη ευκαιρία η Διάσκεψη των Προέδρων θα έπρεπε να λάβει αυτή την απόφαση και να τιμηθεί η μνήμη του, όπως να τιμηθούν και οι μνήμες όλων των ανθρώπων που χάνουν τη ζωή τους υπερασπιζόμενοι το έθνος. Κυρίες και κύριοι συνάδελφοι, σήμερα η Κυβέρνηση έρχεται για να απαντήσει. Δεν έρχεται για να βγάλει λόγους ούτε μεγαλοστομίες. Μετά από τριάμισι χρόνια που διαχειρίστηκε με αποκλειστική ευθύνη το προσφυγικό και μεταναστευτικό ζήτημα, σήμερα οι τρεις παριστάμενοι Υπουργοί, που έχουν περισσότερο χρόνο συνολικά από όλους τους επερωτώντες - πρωτοφανές στα κοινοβουλευτικά χρονικά! - , ελπίζω να δώσουν απαντήσεις, απαντήσεις γιατί ενώ η χώρα μας έχει δεχτεί τη μεγαλύτερη βοήθεια που έχει λάβει ποτέ χώρα της Ευρωπαϊκής Ένωσης, έχει καταφέρει να είναι στο επίκεντρο της διεθνούς κριτικής για την κατάσταση η οποία επικρατεί σε ό,τι αφορά τη φιλοξενία των μεταναστών στη χώρα. Εικόνες ντροπής, εικόνες απάνθρωπης μεταχείρισης, εικόνες ανασφάλειας, εικόνες εξαθλίωσης είναι αυτές που μεταδίδονται σήμερα από τα ελληνικά νησιά, είναι αυτές που μεταδίδονται σε οποιαδήποτε φάση διαχείρισης του προσφυγικού και μεταναστευτικού ζητήματος. Και ενώ υπάρχει συμφωνία για το πώς θα γίνεται αυτή η διαχείριση, αυτή η συμφωνία με ευθύνη της Κυβέρνησης δεν υλοποιείται. Μηδενικές είναι οι επιστροφές στην Τουρκία, μηδενικές οι επιστροφές στις χώρες προέλευσης, αργές, βασανιστικά αργές οι διαδικασίες του ασύλου. Και βέβαια, όλα αυτά σε μια περίοδο που οι ροές δεν δικαιολογούν τίποτα το έκτακτο. Δεν υπάρχουν έκτακτες συνθήκες. Δεν ζούμε στο 2015, όταν οκτακόσιες πενήντα χιλιάδες άνθρωποι πέρασαν τα σύνορά μας ούτε στις αρχές του 2016 που άλλες εκατόν τριάντα χιλιάδες πέρασαν τα σύνορά μας. Φέτος είκοσι πέντε χιλιάδες άνθρωποι έχουν έρθει στα νησιά του Αιγαίου μέχρι σήμερα και άλλοι οκτώ χιλιάδες από τον Έβρο και αυτούς δεν μπορεί να τους διαχειριστεί η Κυβέρνηση, έχοντας στη διάθεσή της ένα τεράστιο οπλοστάσιο οικονομικό, νομικό και μια διεθνή υποστήριξη πρωτοφανή. Δεν μπορεί να διαχειριστεί και να προσφέρει συνθήκες επιβίωσης οι οποίες να ταιριάζουν στην ανθρώπινη αξιοπρέπεια, συνθήκες διαφάνειας που θα ταιριάζουν στον ευρωπαϊκό νομικό πολιτισμό και βέβαια, συνθήκες ασφάλειας προς τους νησιώτες και τους υπόλοιπους Έλληνες πολίτες οι οποίοι έχουν δείξει με περίσσιο ανθρωπισμό το αίσθημα φιλοξενίας το οποίο τους διακατέχει. Η διεθνής κριτική που έχει δεχτεί η Κυβέρνηση είναι πρωτοφανής. Μόνο τον τελευταίο μήνα είκοσι από τα μεγάλα ειδησεογραφικά δίκτυα του κόσμου έχουν βγάλει πρωτοσέλιδα, με αποκορύφωμα βεβαίως την τελευταία επίσκεψη Γερμανών Βουλευτών στη Μόρια, όπου ο τίτλος που βγήκε και κυκλοφόρησε παντού είναι «Moria bad, very bad». Είκοσι δημοσιεύματα, στα οποία δεν έχει βγάλει ένα δελτίο Τύπου να απαντήσει: Βιασμοί ανηλίκων, διακίνηση ναρκωτικών, εκτεταμένη πορνεία, υγειονομικός κίνδυνος. Εγώ, κύριε Υπουργέ, θα σας καταθέσω ξανά και τα είκοσι δημοσιεύματα, στα οποία δεν υπάρχει κανένας σχολιασμός από την ελληνική πλευρά. Κανένας! [[Στο σημείο αυτό ο Βουλευτής κ. Μιλτιάδης Βαρβιτσιώτης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και σήμερα η χώρα μας - την οποία θέλετε να παρουσιάσετε ότι είναι πυλώνας σταθερότητας, όπως μας είπε σήμερα και ο Πρωθυπουργός τι πυλώνας σταθερότητας είναι και πόσο πολύ θα προσελκύσει επενδύσεις όσον αφορά τον τουρισμό και άλλες - εκπέμπει αυτή την εικόνα. Στα ερωτήματα που τίθενται από την Αντιπολίτευση και από μένα προσωπικά, πάντοτε οι απαντήσεις είναι πλημμελείς. Μόλις προχθές εδέησε η Κυβέρνηση να απαντήσει μερικώς για τις συμβάσεις που έχει καταρτίσει για τη διαχείριση αυτών των κονδυλίων και μάλιστα σε ερώτηση του Ποταμιού. Και θέλω να τους ευχαριστήσω, γιατί μου έδωσαν ένα αντίγραφο της απάντησης. Τόσο καιρό μένουν αναπάντητα χιλιάδες ερωτήματα, τα οποία έχω θέσει κατά καιρούς δημόσια, και απαντάει στα ερωτήματα που τίθενται από μερίδα του Τύπου, με συλλήψεις, χειροπέδες, διώξεις, όπως έκανε όλο το τελευταίο διάστημα. Στα ερωτήματα που θέτουν οι ίδιοι οι συνεργάτες της Κυβέρνησης δεν τολμά να απαντήσει. Θυμίζω ότι από το Υπουργείο Μεταναστευτικής Πολιτικής, από τη σύστασή του μέχρι σήμερα, έχουν αποχωρήσει επτά κορυφαίοι λειτουργοί: Τρεις γενικοί διευθυντές της Υπηρεσίας Πρώτης Υποδοχής, τρεις γενικοί γραμματείς και ένας ειδικός γραμματέας. Ο τελευταίος δε, ο κ. Ηλιόπουλος, με σειρά ερωτημάτων, τα οποία και μετά από τη δική μας παρότρυνση προκάλεσαν και τον έλεγχο της δικαιοσύνης, μετά από τον έλεγχο ο οποίος γίνεται από τις ευρωπαϊκές υπηρεσίες για τη διαχείριση των χρημάτων. Σε αυτά τα ερωτήματα εμείς περιμένουμε να απαντήσετε σήμερα και να μας εξηγήσετε γιατί ενώ δεν υπάρχουν έκτακτες συνθήκες, εσείς συνεχίζετε να διαχειρίζεστε όλα τα κονδύλια με «παραθυράκι» του νόμου, το οποίο δίνει το δικαίωμα να κάνετε συμβάσεις σε περίπτωση εκτάκτων συνθηκών. Δεν υπάρχει καμμία έκτακτη συνθήκη και μην πείτε πάλι ότι αυξήθηκαν δραματικά οι ροές. Καμμία δραματική αύξηση των ροών δεν υπάρχει, σύμφωνα με τα δικά σας στοιχεία, τα στοιχεία που δημοσιεύει το δικό σας Υπουργείο. Και να σας πω κάτι; Κάποτε ο κ. Καμμένος είχε πει ότι ο στρατός δεν είναι catering, απαντώντας στον κ. Τόσκα που ζητούσε τότε στην Ειδομένη να πάει ο στρατός να καλύψει τις ανάγκες. Φαίνεται ότι κάνατε τον στρατό fast food με τις fast track διαδικασίες. Εκατόν δώδεκα εκατομμύρια η συντριπτική πλειοψηφία για σίτιση και κανένας διαγωνισμός! Απευθείας ανάθεση, πρόχειροι μειοδοτικοί διαγωνισμοί, ανανεώσεις στην ανανέωση, κανένας έλεγχος για τις δαπάνες και το «πάρτι» συνεχίζεται. Ξεσηκώθηκε ο κόσμος, έγραφαν τα μέσα μαζικής ενημέρωσης, αλλά «αλλού βρέχει». Μόνο τον τελευταίο μήνα, ανανεώσατε σε τρία ΚΥΤ τις συμβάσεις μόνο για έναν μήνα ή δεκαπέντε ημέρες και δεν έχετε προχωρήσει ούτε σε έναν διεθνή διαγωνισμό για τη σίτιση των μεταναστών. Ούτε σε έναν! Να πείτε ότι «για διακόσιους ανθρώπους που φιλοξενούμε κάπου θα κάνουμε έναν διεθνή μειοδοτικό διαγωνισμό και θα πούμε διακόσιες μερίδες φαγητό θα μας φέρνεις πρωί - μεσημέρι - βράδυ. Ποιος μπορεί να τις φέρει;» Κανένας, τριάμισι χρόνια τώρα! Ξέρετε κάτι; Έχει γίνει το Υπουργείο Μεταναστευτικής Πολιτικής ο καλύτερος εταίρος που μπορούσε να έχει φανταστεί κάποιος. Φτιάχνετε στην Κάτω Μηλιά Πιερίας χώρο φιλοξενίας μεταναστών και πάτε και νοικιάζετε ένα χωράφι με τίμημα 2.500 ευρώ τον μήνα. Από ποιον το νοικιάζετε; Το νοικιάσατε από μια κυρία η οποία είχε νοικιάσει το χωράφι από τους ιδιοκτήτες του έναντι 2.500 ευρώ τον χρόνο! Το καταλαβαίνετε; Αν δεν είναι διασπάθιση, κακοδιαχείριση, διαφθορά από το πράγμα, τότε τι είναι; Τι είναι το γεγονός ότι στη Μόρια δίπλα νοικιάζετε έναν χώρο, ένα χωράφι 20 τετραγωνικών μέτρων έναντι 2.000 ευρώ τον μήνα; Τι είναι το γεγονός ότι εδώ και δύο χρόνια έχετε εξαγγείλει ότι θα λύσετε το πρόβλημα των λυμάτων της Μόριας και ακόμα εκατομμύρια πέφτουν στους εργολάβους, γιατί δεν συνδέεται με τον αγωγό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε. Τι είναι το γεγονός ότι σύμφωνα με τα στοιχεία που απάντησε ο κ. Καμμένος - όχι από αυτά τα οποία πραγματικά έχουν συμβεί, γιατί δεν έχει απαντήσει για το σύνολο - από τα 85 εκατομμύρια ευρώ στο σύνολο των συμβάσεων, τα 10 εκατομμύρια ευρώ έχουν δοθεί απευθείας και χωρίς δημοσίευση προκηρύξεως τα άλλα 57 εκατομμύρια ευρώ; Ως πότε, λοιπόν, θα συνεχίζεται αυτό το «πάρτι» εις βάρος των ανθρώπων οι οποίοι χτυπάνε την πόρτα μας, της δημόσιας εικόνας της χώρας, του ευρωπαϊκού προϋπολογισμού και του εθνικού προϋπολογισμού - γιατί πολλές από αυτές τις δαπάνες δεν θα καταφέρουμε να τις εισπράξουμε ποτέ πίσω - και βέβαια δημιουργώντας συνθήκες για να εμφιλοχωρούν φωνές ακραίες στη συνείδηση των πολιτών που ενώ θέλουν να αισθάνονται και είναι φιλόξενοι απέναντι στους κατατρεγμένους, εσείς με τις συνθήκες αυτές δημιουργείτε και στους Έλληνες πολίτες το αίσθημα της ανασφάλειας ότι κάτι κρύβεται; Θα σας πω κι άλλα στη δευτερολογία μου, αλλά σήμερα πραγματικά μην έρθετε σε αυτό το Βήμα για να μας βγάλετε λόγους. Ελάτε επιτέλους να δώσετε απαντήσεις και να μας πείτε πώς σκοπεύετε να βελτιώσετε την κατάσταση στην οποία έχετε φέρει τη χώρα, τους πολίτες της και αυτούς που φιλοξενεί. Ευχαριστώ πολύ.
Και εγώ ευχαριστώ. Τον λόγο έχει ο συνάδελφος κ. Κικίλιας. Θέλετε να πάρετε και τη δευτερολογία σας;
Κύριε Πρόεδρε, θα ήθελα και την πρωτολογία και τη δευτερολογία μαζί.
Έχετε τον λόγο για οκτώ λεπτά, λοιπόν.
Σας ευχαριστώ πολύ. [[Χειροκροτήματα από την πτέρυγα της Νέας Δημοκρατίας]] Κύριοι Υπουργοί, κυρίες και κύριοι συνάδελφοι, πραγματικά ζούμε τη μέρα της μαρμότας με εσάς. Το 2015 στη θέση του Μιλτιάδη Βαρβιτσιώτη ήμουν εγώ. Τα ίδια ερωτήματα, η ίδια αγωνία, τα ίδια θέματα! Τριάμισι χρόνια μετά είστε υπόλογοι απέναντι σε εμάς, στους συναδέλφους και στον ελληνικό λαό, γιατί πρώτα από όλα προδώσατε τη νούμερο ένα αρχή - δήθεν - που είχατε, τον ανθρωπισμό σας. Ακούστε, για να συνεννοηθούμε στα γρήγορα και να πάρουμε απαντήσεις πραγματικές, κύριοι Υπουργοί, σήμερα. Κουνάγατε το δάχτυλο στον κ. Δένδια για την Αμυγδαλέζα και για αυτό το οποίο δεν υπήρχε, μια οργανωμένη και δομημένη μεταναστευτική πολιτική, κάτι το οποίο η κυβέρνηση με κορμό τη Νέα Δημοκρατία εγκαθίδρυσε, σε μια εποχή κρίσης, που μαίνονταν οι πόλεμοι στη Συρία και στο Ιράκ. Τον διαδέχθηκα. Οι ροές ήταν λελογισμένες, το πρόβλημα το αντιμετωπίζαμε και υπήρχαν κλειστά προαναχωρησιακά κέντρα. Φωνάζατε και ωρυόσασταν όλοι περί ανθρωπισμού, περί ανθρωπίνων δικαιωμάτων, περί του πώς συμπεριφερόμαστε εμείς σε πρόσφυγες, οικονομικούς μετανάστες και παράνομους μετανάστες, και ήρθατε στην εξουσία το 2015, προκαλέσατε μια τεράστια κρίση στη χώρα και στην Ευρώπη από την οποία η Ευρώπη ακόμα παλεύει να βγει - αν θα βγει ποτέ - , ανοίγοντας τα σύνορά μας και δηλώνοντας - ο Πρωθυπουργός και εσείς - ότι δεν έχουμε θαλάσσια σύνορα. Και πέρασαν ένα εκατομμύριο άνθρωποι από τη χώρα, πήγαν στη βόρεια Ευρώπη, έκλεισαν τα βόρεια σύνορά μας και είχαμε εικόνες όπως της Ειδομένης, εικόνες ντροπής για τη χώρα. Σας φώναζε όλη η Ευρώπη και λέγατε ότι βρέχει. Κάποιοι, τελικά, δυστυχείς συνάνθρωποί μας έμειναν εδώ. Τι επιφυλάξατε για αυτούς; Επιφυλάξατε ογδόντα Αμυγδαλέζες σε όλη τη χώρα - φωνάζατε για air condition στην Ειδομένη στον Δένδια - όπου οι συνθήκες με αποκορύφωμα τη Μόρια είναι τραγικές και μια έκτακτη κατάσταση, την οποία κληθήκατε να διαχειριστείτε μόνοι σας, αλλάζοντας τους νόμους του κράτους. Και λόγω της έκτακτης ανάγκης και του ανθρωπισμού αυτού που επικαλεστήκατε τις απευθείας αναθέσεις σίτισης, στέγασης, φύλαξης, κ.ο.κ., τους πρόσφυγες τους ανέλαβε το Υπουργείο Εθνικής Αμύνης. Ερχόμαστε τώρα, λοιπόν, τρεισήμισι χρόνια μετά. Θέλω να εξηγήσετε πειστικά μερικά ερωτήματα στον ελληνικό λαό, στους συμπολίτες μας που ακόμα αγωνιούν και εσείς δεν φείδεστε παροχών σε θεωρητικό επίπεδο για να τους απαλύνετε δήθεν τον πόνο και τα βάρη τα δυσβάστακτα των δύο κρίσεων, της οικονομικής κρίσης που τη διαχειριστήκαμε κλείνοντας τις τράπεζες και χρεώνοντας 200 δισεκατομμύρια τη χώρα και της προσφυγικής - μεταναστευτικής, όπως την αναπτύξατε στην Ευρώπη και στην Ελλάδα. Σας ρωτάω, λοιπόν: Μετά από τρεισήμισι - τέσσερα χρόνια πού είναι οι διεθνείς διαγωνισμοί που οποιαδήποτε σοβαρή κυβέρνηση και οι Υπουργοί θα έκαναν, προκειμένου να διασφαλίσουν το δημόσιο συμφέρον και να βάλουν σε τάξη ένα κομμάτι βασικό; Ποιο; Ότι οι συνθήκες της Λωζάνης και η προστασία των προσφύγων και των μεταναστών, κύριε Υπουργέ, λέει ότι τους σιτίζουμε, τους κοιμίζουμε, παρέχουμε περίθαλψη, τους φροντίζουμε μέχρι να αρθεί η αιτία, άρα ο πόλεμος και να γυρίσουν στις χώρες τους. Και φυσικά, γίνεται ένας διαχωρισμός, όπως λέει και το Ευρωπαϊκό Σύνταγμα, προσφύγων και οικονομικών μεταναστών, παράνομων μεταναστών που μένουν σε κλειστά προαναχωρησιακά κέντρα για να γυρίσουν πίσω. Εσείς έχετε μόνο ανοιχτά κέντρα σε όλη την Ελλάδα. Ανομία, παραβατικές συμπεριφορές, βιασμοί, προπηλακισμοί, θάνατοι, αυτοκτονίες είναι ο ανθρωπισμός σας και στο κομμάτι της διαχείρισης υπάρχουν ατελείωτα ερωτηματικά. Ποτέ σε κανέναν από τους δύο τομεάρχες προσφυγικού - μεταναστευτικού της Νέας Δημοκρατίας δεν δώσατε στοιχεία για τις συμβάσεις και τις απευθείας αναθέσεις στους πρόχειρους διαγωνισμούς. Και αυτό είναι κάτι για το οποίο δεν σας εγκαλεί η μείζων Αντιπολίτευση ή η ελάσσων, αλλά οι ίδιοι οι Βουλευτές σας με δημόσιες καταγγελίες στα μέσα τα τοπικά - αν θυμάστε - , αλλά οι τρείς γενικοί γραμματείς του Υπουργείου σας και ένας ειδικός γραμματέας που παραιτήθηκαν. Άρα δεν τίθεται θέμα αντιπαράθεσης με τους συναδέλφους. Έρχεται η Νέα Δημοκρατία ξανά μετά από πολλαπλές ερωτήσεις εδώ πέρα για τρεισήμισι - τέσσερα χρόνια για να πει μαζί με τους συναδέλφους σε εσάς το προφανές, ότι δεν έχετε κάνει σωστά τη δουλειά σας και ελέγχεστε γι' αυτό, ελέγχεστε από την Αξιωματική Αντιπολίτευση, ελέγχεστε από τους ευρωπαϊκούς μηχανισμούς, ελέγχεστε από τις τοπικές κοινωνίες που έχει βουίξει ο τόπος. Και επιμένετε να μην δίνετε απαντήσεις σαν να μην γνωρίζετε ότι σε μια δημοκρατία τελικά υπάρχει εναλλαγή της εξουσίας με ευθύνη και δια της ψήφου του ελληνικού λαού και κάποια στιγμή, είτε θέλετε είτε δεν θέλετε, όλα αυτά θα ελεγχθούν και, όπως βλέπετε, έρχεται ετεροχρονισμένα το πλήρωμα του χρόνου για αυτούς οι οποίοι δεν έχουν υπάρξει εντάξει προκειμένου να πληρώσουν το τίμημα. Εγώ, λοιπόν, ως καλοπροαίρετος άνθρωπος και συνάνθρωπος θεωρώ ότι είχατε διάθεση να τα κάνετε όλα σωστά. Οφείλετε μια απάντηση, γιατί δεν κάνατε έναν διαγωνισμό της προκοπής για όλο αυτό το θέμα του security, της σίτισης, της στέγασης αυτά τα τρεισήμισι χρόνια. Φοβάμαι ότι πειστική απάντηση, κύριοι συνάδελφοι, δεν υπάρχει για αυτό. Συγκεκριμένοι εργολάβοι, οι οποίοι τα δίνουν σε συγκεκριμένους υπεργολάβους, αν ρωτήσετε τους συναδέλφους σας Βουλευτές στα νησιά του βορειοανατολικού Αιγαίου θα σας μιλήσουν με ονοματεπώνυμα. Αν ρωτήσετε τους παροικούντες γύρω - γύρω από τα κέντρα αυτά που είναι οι τοπικές κοινωνίες, επίσης, θα σας τα πουν. Εσείς θεωρείτε ότι εμείς ζούμε σε μια άλλη χώρα και ότι η ελληνική κοινωνία μετά από όλα αυτά τα χρόνια της κρίσης δεν καταλαβαίνει τι γίνεται ή δεν βλέπει ότι δεν μπορείτε ή δεν θέλετε να διοικήσετε. Εάν δεν μπορείτε, πέστε μας. Εξίσου το έγκλημά σας, όμως, υπάρχει και είναι τεράστιο. Ανοίξατε τα σύνορά μας, αφήσατε τη χώρα να είναι ξέφραγο αμπέλι, διασύρατε τις ζωές αυτών των ανθρώπων, τους εξευτελίσατε, τους έχετε και ζουν ως υπάνθρωποι και κουνούσατε τόσα χρόνια το δάχτυλο και μας μιλάγατε εμάς για ανθρωπισμό. Ποτέ, μα ποτέ, στα χρόνια της διακυβέρνησης της Νέας Δημοκρατίας και επί της δικής μου υπουργίας ή του Μιλτιάδη Βαρβιτσιώτη δεν υπήρχαν τέτοια θέματα. Συνέβη ένα τραγικό γεγονός στο Αιγαίο και στήσατε πάνω σε αυτό ολόκληρη σπέκουλα. Ακούστε, περιμένουμε απαντήσεις. Και πάντως, θα σας πω τι θα κάνουμε εμείς. Εμείς θα ελέγξουμε τις ροές και στον Έβρο, που τον έχετε αφήσει και μπάζει από πάνω, κύριοι Υπουργοί και στα νησιά του Αιγαίου και στις δεκαεξίμισι χιλιάδες ναυτικά μίλια των θαλάσσιων συνόρων μας. Θα διαχωρίσουμε πρόσφυγες με οικονομικούς μετανάστες. Θα έχουμε κλειστά προαναχωρησιακά κέντρα για τους δεύτερους και θα επιστρέψουν στις πατρίδες τους. Θα εφαρμόσουμε συγκροτημένη και οργανωμένη μεταναστευτική πολιτική. Θα διενεργηθούν διεθνείς διαγωνισμοί για τη σίτιση, για τη φύλαξη. Θα σεβαστούμε αυτούς τους ανθρώπους, αλλά εξίσου τις κοινωνίες των Ελλήνων πολιτών στα νησιά, που είναι μικρές, περιορισμένες και βογκάνε. Θα ανασάνουν οι γειτονιές της Αθήνας, που την έχετε αφήσει να είναι ξέφραγο αμπέλι και η εγκληματικότητα, η παραβατικότητα, η πορνεία, το trafficking, τα ναρκωτικά και εξ αυτού του φαινομένου, της παράνομης μετανάστευσης, δυστυχώς, είναι μια πραγματικότητα σε κάθε γειτονιά της πόλης. Δεν θα επιτρέψουμε οι πολίτες μας, οι Έλληνες πολίτες, να ζουν έτσι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω κύριε Πρόεδρε, σε είκοσι δευτερόλεπτα. Ακούστε, πράγματι έχετε πολλή ώρα να απαντήσετε όλοι σας. Μετά από τρεισήμισι - τέσσερα χρόνια και ενώπιον των αποκαλύψεων, οι οποίες πλέον έχουν δει το φως της δημοσιότητας, και αυτών που συμβαίνουν σε κάθε τοπική κοινωνία και αυτών για τα οποία σας κατηγορούν τα στελέχη τα δοτά, τα οποία εσείς διορίσατε ως γενικοί γραμματείς ή ειδικοί γραμματείς ή διευθυντές των εν λόγω κέντρων, είστε υποχρεωμένοι να μας απαντήσετε: Πρώτον, γιατί κάνατε πλημμελώς τη δουλειά σας, δημιουργώντας τεράστιο θέμα ασφάλειας, εσωτερικής ή εξωτερικής, στη χώρα, στην Ευρώπη, με συνέπειες τις οποίες ακόμα δεν έχουμε δει. Δεύτερον, γιατί μετά από τέσσερα χρόνια και τεράστια κονδύλια δεν μπορέσατε να μας αποδείξετε ότι αυτά τα διαχειρίζεστε με διαφάνεια, με καθαρότητα και προς όφελος αυτών των δυστυχών ανθρώπων, των προσφύγων, αλλά και των Ελλήνων φορολογουμένων. Σας ευχαριστώ πολύ.
Κι εγώ ευχαριστώ. Προχωρούμε τώρα με την κ. Βούλτεψη. Παρακαλώ, κυρία Βούλτεψη θέλετε να χρησιμοποιήσετε όλον τον χρόνο σας τώρα;
Θα προσπαθήσω να κρατήσω τη δευτερολογία μου. Ευχαριστώ, κύριε Πρόεδρε. Κύριοι Υπουργοί, αναζητώντας τα αίτια για την κατάσταση στην οποία βρεθήκαμε σήμερα, όσον αφορά στο μεταναστευτικό, υπάρχουν δύο εκδοχές: Η εκδοχή της ηλιθιότητας και η εκδοχή της σκοπιμότητας. Διότι είναι ηλιθιότητα να πιστεύεις ότι μπορεί η χώρα να ανοίξει τα σύνορά της και να μπει μέσα ένα, ενάμιση, εκατομμύριο άνθρωποι και να τους αντέξει η χώρα. Διότι αυτό λέγατε. Λέγατε ότι θα τους φέρνετε εδώ πέρα, κάνατε γενικά προσκλητήρια, πήγαν τα μηνύματα, υπήρχαν στις ιστοσελίδες των τουρκικών εφημερίδων, τώρα άλλαξε η Κυβέρνηση, ήρθε ο Τσίπρας και σας καλοδέχεται. Αυτό είναι ηλιθιότητα, όμως, γιατί η Ελλάδα δεν μπορεί να αντέξει άλλο ενάμιση εκατομμύριο ανθρώπους. Είναι ηλιθιότητα, επίσης, να πιστεύετε ότι θα περάσουν από το αίσχος της Ειδομένης ένα εκατομμύριο άνθρωποι και δεν έρθουν οι Ευρωπαίοι να σας κλείσουν τα σύνορα, όπως έγινε. Γιατί έγινε και δεν ήταν μεμονωμένη ενέργεια, ήταν απόφαση της Ευρώπης των είκοσι οκτώ να μας κλείσουν τα σύνορα οι Σκοπιανοί. Αν τώρα δεν δέχεστε την εκδοχή της ηλιθιότητας, που δεν τη δέχομαι κι εγώ, πάμε στην εκδοχή της σκοπιμότητας: Εγώ πιστεύω ότι σκόπιμα προκαλέσατε αυτό το χάος, σκόπιμα, προχωρήσατε βάσει σχεδίου, επειδή αναζητούσατε χρήματα εκτός μνημονίου, εκτός του ελέγχου των δανειστών για να τα διαχειρίζεστε εσείς κατά το δοκούν, χωρίς να δίνετε λογαριασμό, για να στήσετε ένα χορό εκατομμυρίων και να μετατρέψετε τη δήθεν διαχείριση του μεταναστευτικού σε μια μεγάλη μπίζνα. Τελικά καταλαβαίνω ότι μόνο εσείς βγήκατε από το μνημόνιο, όλοι οι υπόλοιποι μείναμε μέσα. Γιατί εδώ, με τον κ. Καμμένο, τον Υπουργό Άμυνας να έχει τη μερίδα του λέοντος, τα εκατομμύρια πετάνε πάνω από το κεφάλι μας με απευθείας αναθέσεις συνεχώς. Και μην μου πείτε ότι έπεσαν όλα τα κακά πάνω στο κεφάλι σας γιατί ο πόλεμος στη Συρία άρχισε το 2011 και στο απόγειό του μπήκε το 2013. Τότε τρέχατε κι εσείς με τη Νάντια τη Βαλαβάνη στο Κομπάνι, αν θυμάμαι καλά, και ερχόντουσαν εκατομμύρια οι πρόσφυγες στους καταυλισμούς της Τουρκίας και δεν έγινε επί των ημερών σας. Η μεγάλη κρίση ήταν επί των ημερών μας, αλλά εμείς μπορούσαμε να ελέγξουμε την κατάσταση. Κάνατε, όμως, γενικό προσκλητήριο γι' αυτόν τον λόγο τον οποίο σας λέω και το κάνατε συστηματικά και πριν από τις εκλογές και μετά τις εκλογές. Το 2015, ενώ πηγαίνατε για τα capital controls και για την καταστροφή, ψηφίσατε και νόμο για τους μετανάστες δεύτερης γενιάς, στέλνοντας σήμα ότι εδώ όποιος έρχεται θα παίρνει εύκολα την ιθαγένεια. Μετά συνεχίσατε, παρακολουθήσατε αμέτοχοι τη Συμφωνία Ευρωπαϊκής Ένωσης - Τουρκίας που προκαλεί εγκλωβισμό. Τον θέλατε τον εγκλωβισμό στα νησιά για να δουλεύουν οι εταιρείες σίτισης κι όλες οι άλλες εταιρείες. Μετά φτιάξατε κι έναν νόμο το 2016 που καταργήσατε, ουσιαστικά, όλους τους υπόλοιπους νόμους και τον νόμο περί κράτησης, που υπήρχε πάντοτε κι έχουν όλες οι ευνομούμενες χώρες. Διότι όποιος μπαίνει παράνομα στη χώρα κρατείται. Κι αυτό εσείς το καταργήσατε κανονικά. Δεν πιστεύω ότι τα κάνατε όλα αυτά αθώα και ωραία. Το Υπουργείο Άμυνας, διά του ΓΕΣ, του ΓΕΑ και του ΓΕΝ - και λυπάμαι πολύ, γιατί αυτά που μου στείλατε εσείς, κύριε Βίτσα, απαντώντας μου, είναι τιμολόγια που υπογράφουν οι αρχηγοί, είναι όλα με απευθείας αναθέσεις - έχει αναλάβει τα πάντα, τη σίτιση, την καθαριότητα, τις προμήθειες, τα ηλεκτρολογικά υλικά, τις μισθώσεις των λεωφορείων, τις μισθώσεις των χώρων. Όλα είναι με απευθείας αναθέσεις. Έχετε, βέβαια, φροντίσει και γίνεται νομότυπα - θα μου το πείτε, φυσικά - με το να ψηφίσετε το περίφημο άρθρο 96, που είναι τροπολογία του Υπουργείου Άμυνας, του ν.4368, που σας επιτρέπει να το κάνετε αυτό κατά παρέκκλιση κάθε άλλης διάταξης και να γίνεται χωρίς προκήρυξη διαγωνισμού. Μετά μας είπε ο κ. Καμμένος ότι τα γεύματα έχουν ΙSO. Προφανώς έχουν ISO ΣΥΡΙΖΑΝΕΛ. Κι αν ρίξετε μια ματιά στις συμβάσεις που εσείς μου δώσατε, έπρεπε να έχετε δει ότι όλα τα ποσά είναι ισομοιρασμένα, για να είναι στη μία περίπτωση κάτω από 20 χιλιάδες, στην άλλη κάτω από 60 χιλιάδες. Η ίδια εταιρεία εμφανίζεται να κόβει τρία τιμολόγια ισόποσα την ίδια μέρα, η άλλη εταιρεία να κόβει σε συνεχόμενες μέρες για το ίδιο θέμα. Όταν η ανάθεση γίνεται μέσω συνοπτικού διαγωνισμού, τότε έχουμε μια τρίτη εταιρεία που μπαίνει και κόβει ισόποσα τιμολόγια. Ρίξτε μια ματιά! Τα έχετε τα τιμολόγια! Πολλά από τα τιμολόγια έχουν χειρουργική ακρίβεια, 211.320 ευρώ. Δηλαδή οι προμηθευτές σας ξέρουν τι θα χρειαστούν οι μετανάστες. Εσείς ακόμη είστε στην κατάσταση των εκτάκτων αναγκών και λέτε ότι «αφού είναι έκτακτες και απρόβλεπτες οι συνθήκες, δεν ξέρουμε». Και οι προμηθευτές σας πώς το ξέρουν και κόβουν με τόση ακρίβεια τα ίδια τιμολόγια την ίδια ώρα; Μετά εμφανίζονται όλοι μαζί να κάνουν ένωση εταιρειών στα νησιά. Αν δείτε τα τιμολόγια που μας έχετε δώσει διά του κοινοβουλευτικού ελέγχου, μιλούν από μόνα τους. Είναι όλες οι συμβάσεις σας προβληματικές, ακριβώς επειδή βρισκόσαστε στις απευθείας αναθέσεις. Και επ' αυτού δεν έχετε να απαντήσετε. Μην έρθετε να μας πείτε «τα έχουμε ελέγξει όλα». Αφού είναι με απευθείας ανάθεση, τι έχετε ελέγξει; Έρχεται ο άλλος, κοιτάει και λέει «μάλιστα, αφού είναι με απευθείας ανάθεση, το λέει ο νόμος» και σηκώνεται και φεύγει. Τι να κάνει, δηλαδή; Θα δουν, όμως, όλες και όλοι ότι είναι συγκεκριμένες οι εταιρείες, με συγκεκριμένα ποσά ισομοιρασμένα και τότε να πάτε να τα βγάλετε πέρα μαζί τους. Ευχαριστώ.
Κι εγώ ευχαριστώ. Παρακαλώ, κύριε Αθανασίου, έχετε τον λόγο.
Κυρίες και κύριοι συνάδελφοι, βρισκόμαστε στη δυσάρεστη θέση να συζητούμε και πάλι πτυχές του μείζονος ζητήματος του μεταναστευτικού, εξαιτίας πράξεων και παραλείψεων αυτής της Κυβέρνησης, που έχουν οσμή σοβαρού σκανδάλου. Δυστυχώς, όσο οι ίδιοι άνθρωποι παραμένουν στην Κυβέρνηση, δεν θα είναι η τελευταία φορά που θα απασχολήσουν τη Βουλή τέτοιου είδους συζητήσεις. Κατά τη διακυβέρνηση ΣΥΡΙΖΑ - ΑΝΕΛ περάσαμε διαφορετικές φάσεις στη διαχείριση του μεταναστευτικού και η μικρή ιστορική αναφορά έχει σημασία, εν όψει του θέματός μας. Στην αρχή είχαμε την περίοδο που, κατά τον ίδιο τον Πρωθυπουργό, θαλάσσια σύνορα δεν υπήρχαν και, επομένως, για αρκετά μεγάλο χρονικό διάστημα η χώρα μας δεν κατέβαλλε ιδιαίτερο κόπο να τα διασφαλίσει. Ήταν η εποχή που, ενώ οι μεταναστευτικές ροές αυξάνονταν, η αρμόδια Υπουργός ανέφερε ότι «δεν υφίσταται ζήτημα, γιατί απλώς λιάζονται στις πλατείες». Αυτονόητα η κατάσταση έγινε γρήγορα ανεξέλεγκτη, ιδίως με την ένταση των προσφυγικών ροών. Τα νησιά που συνορεύουν με τα παράλια της Μικράς Ασίας διαχειρίστηκαν αριθμούς μεταναστών και προσφύγων πρωτόγνωρους και πέρα από τις δυνατότητές τους. Φυσικά, η Κυβέρνηση πιάστηκε παντελώς αδιάβαστη και απροετοίμαστη. Τότε ήρθε η εποχή της παντοκρατορίας των μη κυβερνητικών οργανώσεων. Κάποιες απ' αυτές, ελάχιστες, είναι εγνωσμένης αξίας. Δεν μπορούμε να βάλουμε στην ίδια κατηγορία τους «Γιατρούς του Κόσμου» ή τους «Γιατρούς Χωρίς Σύνορα», με τις περισσότερες που είναι παντελώς άγνωστες. Καθώς, όμως, δεν υπήρχε κράτος ούτε να κάνει όσα πρέπει αλλά ούτε καν να τις ελέγξει για χρόνια, αυτές δρούσαν ανεξέλεγκτα και εν πολλοίς υποκαθιστούσαν το κράτος. Τουλάχιστον εκατόν δεκατέσσερις ΜΚΟ μού ανέφερε ο αρμόδιος Υπουργός κ. Βίτσας σε πρόσφατη ερώτησή μου και ποιος ξέρει και πόσες άλλες πριν αρχίσει η καταγραφή. Κανένα ουσιαστικό θεσμικό πλαίσιο, πολύ καθυστερημένη καταγραφή, κανένας έλεγχος φορολογικός, οικονομικός, δημοσιονομικός, καμμιά λογοδοσία. Την ίδια εποχή άρχισε η χώρα μας να έχει πρόσβαση σε πολύ σημαντικούς ευρωπαϊκούς πόρους για την αντιμετώπιση του ζητήματος. Πάνω από 1,6 δισεκατομμύρια, όπως αναλυτικά αναφέρουμε στην επερώτησή μας. Κάποια απ' αυτά προφανώς πήγαν σε ΜΚΟ. Κανείς, όμως, δεν ξέρει πόσα ακριβώς και σε ποιες. Κάποια άλλα δεν μπορέσαμε να τα πάρουμε, λόγω αβλεψίας και ανικανότητας, ενώ ένα ευκαταφρόνητο ποσό έχει εγγραφεί στο λογιστικό υπερπλεόνασμα, το οποίο εμφανίζετε, κύριε Υπουργοί, προκειμένου να αφηγηθείτε μία δημοσιονομική επιτυχία, η οποία όμως στερείται σοβαρότητας. Πλέον, κανείς δεν σας πιστεύει σε ό,τι και εάν πείτε ή κάνετε. Πέραν αυτών, όμως, είναι γεγονός ότι ένα πολύ σημαντικό ποσό το πήρε και το διαχειρίστηκε η ίδια η Κυβέρνηση, ιδίως χρήματα που αφορούν την ικανοποίηση όλων των βασικών αναγκών των ανθρώπων αυτών. Και αναφέρομαι στη σίτιση και στη στέγαση. Ποιο είναι το αποτέλεσμα; Υπάρχει πλειάδα δημοσιευμάτων και καταγγελιών για κακοδιαχείριση των κονδυλίων αυτών. Πρόσφατα στοιχεία που κατέθεσε το Υπουργείο Εθνικής Άμυνας στη Βουλή απέδειξαν ότι πάνω από το 80% των συμβάσεων σίτισης γίνεται με απευθείας αναθέσεις, πρόχειρους διαγωνισμούς και διαπραγματεύσεις. Βέβαια, υπάρχει νομοθετικό πλαίσιο το οποίο η Νέα Δημοκρατία δεν το ψήφισε. Τότε, όμως, η δικαιολογία στην αιτιολογική έκθεση ήταν ότι υπήρχαν έκτακτες ανάγκες. Οι έκτακτες ανάγκες, όμως, υπάρχουν συνέχεια, κύριοι Υπουργοί. Και όπως είναι πια και η νομολογία του Ευρωπαϊκού Δικαστηρίου, το έκτακτο συνδυάζεται με το απρόβλεπτο. Μα τώρα είναι προβλέψιμα όλα. Και διερωτώμεθα: Γιατί δεν κάνετε διαγωνισμούς; [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Μόνο για τα νησιά της Λέσβου, της Σάμου και της Κω είκοσι οχτώ περίπου, από τα τριάντα εκατομμύρια ευρώ που διατέθηκαν, μοιράστηκαν χωρίς σοβαρές, αλλά κυρίως διαφανείς διαγωνιστικές διαδικασίες. Υπάρχουν σοβαρές υπόνοιες πλέον ότι είτε γίνεται διαμοιρισμός χρήματος σε «ημέτερους» είτε ότι η Κυβέρνηση ανέχεται φαινόμενα καρτέλ στον χώρο της σίτισης είτε και τα δύο παραπάνω ταυτόχρονα. Πρέπει να είστε σίγουροι ότι όλα θα ελεγχθούν. Δεν αποδίδουμε ευθύνη σε κανέναν τώρα, αλλά όλα θα ελεγχθούν και ειδικά οι αχυράνθρωποι οι οποίοι δρουν στα νησιά και κυρίως στην πατρίδα μου, τη Λέσβο. Άλλες εξηγήσεις δεν υπάρχουν μετά από τόσα χρόνια εμπειρίας. Η Κυβέρνηση δεν είχε και δεν έχει να απαντήσει τίποτα στις καταγγελίες. Ήδη από την επίκαιρη ερώτηση που είχαμε καταθέσει δύο χρόνια πριν και η οποία συζητήθηκε στις 24-10-2016, είχαμε θέσει υπ' όψιν σας τις καταγγελίες και τα προβλήματα τα οποία σχετίζονταν με τη διαχείριση των κονδυλίων για το μεταναστευτικό. Από τότε έχουμε επίσης, καταθέσει αναρίθμητες ερωτήσεις, αναφορές, επίκαιρες ερωτήσεις και εντούτοις μέχρι σήμερα, ακόμη και εάν έχουν περάσει άλλοι Υπουργοί από τη θέση που κατέχετε σήμερα, κύριε Βίτσα, πάντοτε η απάντηση ήταν και παραμένει η ίδια, ότι τα πάντα τα έχετε πράξει σωστά λαμβανομένων υπ' όψιν των συνθηκών, ότι τα κονδύλια τα έχετε διαχειριστεί με απόλυτη διαφάνεια και ότι, για την κατάσταση που επικρατεί στα νησιά, κύρια υπεύθυνα είναι τα κράτη της Ευρωπαϊκής Ένωσης, που αντιδρούν στο να δεχθούν τον αριθμό αιτούντων άσυλο προσφύγων που τους αναλογεί. Πέραν αυτών, όμως, είχα επιστήσει εγώ προσωπικά την προσοχή σας στις αντιφάσεις και την ασυνεννοησία - ευγενικά τη χαρακτηρίζω ασυνεννοησία - στις οποίες είχαν υποπέσει οι προκάτοχοί σας, κ. Μουζάλας και κ. Κουρουμπλής. Ο μεν πρώτος επί ερωτήσεώς μου είχε απαντήσει ότι ως αρμόδιο Υπουργείο για τον έλεγχο των ΜΚΟ εκτός των καταστημάτων υποδοχής και ταυτοποίησης είναι το Υπουργείο Ναυτιλίας και Νησιωτικής Πολιτικής και συγκεκριμένα η Γραμματεία Αιγαίου και Νησιωτικής Πολιτικής. Εντούτοις σε πρόσφατη ερώτησή μου ο κ. Κουρουμπλής απάντησε ότι αρμόδια αρχή για τον έλεγχο των ΜΚΟ είναι το Υπουργείο Μεταναστευτικής Πολιτικής. Και να ήταν μόνο αυτά; Ακόμα και τώρα, που η χώρα διερευνάται και διασύρεται πανευρωπαϊκά, καθώς τελεί υπό έρευνα από τον OLAF για αυτά που μόλις σας ανέφερα, η Κυβέρνηση δεν έχει να πει τίποτα απολύτως. Απολύτως τίποτα και περιμένουμε να ακούσουμε κάτι. Τι, όμως, μπορείτε να πείτε, κύριε Υπουργέ; Όπως δεν είχατε να δηλώσετε τίποτα και στις εξήντα τέσσερις ερωτήσεις που έχουμε καταθέσει και από τις οποίες οι περισσότερες έχουν μείνει αναπάντητες. Όπως δεν είχατε να σχολιάσετε τίποτα και στις καταγγελίες του ίδιου του Διευθυντή της Υπηρεσίας Υποδοχής και Ταυτοποίησης, του κ. Ηλιόπουλου, τον οποίο αποπέμψατε με διαδικασίες ταχύτατες, συνοπτικές. Είναι γεγονός ότι πράγματι δεν υπάρχει κανένας έλεγχος. Και, επειδή δεν υπάρχει αυτός ο έλεγχος, κάποιοι κερδοσκοπούν στις πλάτες των Ελλήνων και των Ευρωπαίων φορολογουμένων, την ίδια στιγμή που το καταγγελλόμενο όργιο σπατάλης έχει ως τελικό αποτέλεσμα τη φιλοξενία προσφύγων και μεταναστών σε κέντρα υποδοχής και ταυτοποίησης όπου οι συνθήκες είναι απάνθρωπες και απαράδεκτες.
Ο κ. Αθανασίου εξάντλησε μαζί και τη δευτερολογία περίπου. Άφησε δεκαπέντε δευτερόλεπτα καβάντζα, που λένε και στη λαϊκή γλώσσα.
Ένα λεπτό, κύριε Πρόεδρε. Μου έδωσε η κ. Βούλτεψη ένα λεπτό, η οποία μίλησε μόνο τέσσερα λεπτά.
Τον λόγο έχει ο κ. Νότης Μηταράκης.
Θα αφήσω και εγώ λίγο χρόνο για τον κ. Αθανασίου, εάν επιτρέπετε. Κύριε Πρόεδρε, κυρίες και κύριοι συνάδελφοι, η απαράδεκτη μεταναστευτική και ανθρωπιστική κρίση που βιώνουμε στη χώρα μας έχει την υπογραφή της Κυβέρνησης ΣΥΡΙΖΑ - ΑΝΕΛ. Εσείς, που ευαγγελιζόσασταν τον ανθρωπισμό, δημιουργήσατε με την πολιτική σας, τις ιδεοληψίες σας, με την ανικανότητά σας τη Μόρια, τη ΒΙΑΛ, το Βαθύ. Και σήμερα, μετά από εξήντα τέσσερις ερωτήσεις, κύριοι Υπουργοί, καλείστε να δώσετε ουσιαστικές απαντήσεις στον ελληνικό λαό και κυρίως στους κατοίκους των νησιών του Αιγαίου, τους οποίους έχετε αφήσει μόνους να αντιμετωπίσουν ένα πρόβλημα που ξεπερνά τις δυνατότητες των τοπικών κοινωνιών και τα μέσα που διαθέτουν. Πρόσφατα, κύριε Υπουργέ, ήρθατε στη Χίο και μιλήσατε στο δημοτικό συμβούλιο. Η κοινή άποψη όλων είναι ότι δεν δώσατε καμμία ουσιαστική απάντηση για τους στόχους που έχετε ως Κυβέρνηση και κυρίως για τον τρόπο με τον οποίο θα οδηγήσετε την αποσυμφόρηση των νησιών του Αιγαίου. Μπορούμε να διακρίνουμε τη μεταναστευτική κρίση σε δύο περιόδους. Από την ημέρα της εκλογής σας, που με την πολιτική ανοικτών συνόρων οδηγήθηκαν ένα εκατομμύριο άνθρωποι να εισέλθουν στο ελληνικό έδαφος, και μέχρι την κοινή ανακοίνωση Ευρωπαϊκής Ένωσης - Τουρκίας, μια περίοδο με μεγάλες ροές, με χάος και με τις υποδομές μας σε κατάσταση εκτάκτου ανάγκης. Και μετά ήρθε η δεύτερη περίοδος, που είχαμε μείωση των ροών και, πλέον, όχι κατάσταση εκτάκτου ανάγκης, που εσείς είχατε την υποχρέωση να εκμεταλλευτείτε τα νέα δεδομένα και να αντιμετωπίσετε τα ουσιαστικά προβλήματα που υπάρχουν στη διαχείριση του μεταναστευτικού, το οποίο και δεν πράξατε. Το αντίτιμο, βέβαια, της Συμφωνίας Ευρωπαϊκής Ένωσης - Τουρκίας, όπως εσείς την εφαρμόσατε, είναι να γίνουν τα νησιά μας αποθήκες ψυχών. Τα νησιά μας έγιναν ο χώρος στον οποίο εγκλωβίστηκαν πρόσφυγες και μετανάστες. Αποτύχατε σε έξι βασικά σημεία: Πρώτον, αποτύχατε να εκμεταλλευτείτε την κοινή δήλωση Ευρωπαϊκής Ένωσης - Τουρκίας. Μπορούσατε να είχατε αποσυμφορήσει τα νησιά επαναπροωθώντας στην Τουρκία όσους δεν δικαιούνται διεθνούς προστασίας, όπως προβλέπει η ανακοίνωση, και ανοίγοντας τον δρόμο της Ευρώπης σε όσους λαμβάνουν άσυλο. Σήμερα ούτε οι επαναπροωθήσεις λειτουργούν ούτε οι διαδικασίες ασύλου. Είναι θέμα ανικανότητας ή είναι θέμα επιλογής; Και με τον ν.4540/2018 υποτίθεται ότι θα επιτρέπατε την ελεύθερη κυκλοφορία των αιτούντων ασύλου στην ελληνική επικράτεια. Στην πραγματικότητα, όμως, αυτό δεν εφαρμόζεται και παραμένουν εγκλωβισμένοι στη Μυτιλήνη, στη Χίο και στη Σάμο και, βέβαια, η σύντμηση των προθεσμιών των διοικητικών διαδικασιών με τον ίδιο νόμο φυσικά και δεν λειτουργεί, γιατί δεν υπάρχει ουσιαστική αναδιοργάνωση της διαδικασίας. Δεν υπάρχουν τα μέσα για ταχύτερη καταγραφή και κυρίως λιγότερα στάδια στη διαδικασία. Δεύτερον, δεν έχετε συστήσει ένα αποτελεσματικό σύστημα έγκαιρης προειδοποίησης των ελληνικών αρχών για όσους διέρχονται τα θαλάσσια σύνορά μας, ώστε να μπορούν οι ελληνικές αρχές να ειδοποιούν αποτελεσματικά τη FRONTEX, πριν οι πρόσφυγες και οι μετανάστες εισέλθουν στον ελληνικό θαλάσσιο χώρο. Αυτό, βέβαια, εντάσσεται σε μια γενικότερη αποτυχία της Κυβέρνησης ΣΥΡΙΖΑ - ΑΝΕΛ να προστατεύσει ενεργά τα θαλάσσια και τα χερσαία σύνορά μας. Πρέπει να δώσουμε το μήνυμα προς κάθε κατεύθυνση ότι η Ελλάδα δεν είναι ξέφραγο αμπέλι, ότι έχει νόμους και κανόνες για το ποιος μπαίνει και ποιος μένει στη χώρα. Αυτό, βέβαια, απαιτεί συνεννόηση με τους εταίρους μας και στην Ευρωπαϊκή Ένωση και στο ΝΑΤΟ. Τρίτο σημείο αποτυχίας είναι ο μη διαχωρισμός των εισερχόμενων σε πρόσφυγες και μετανάστες. Έτσι, ούτε οι πρόσφυγες μπορούν να προστατευθούν αποτελεσματικά, ενώ σωρεύονται διαρκώς άνθρωποι στα νησιά που θα έπρεπε να γυρίσουν στις χώρες τους, αλλά ούτε βελτιώθηκαν και οι συνθήκες και για όσους βρίσκονται στα ΚΥΤ και για τους περίοικους. Να σημειώσω ότι έχετε σημαντικές ευθύνες για την κατάσταση με τα ασυνόδευτα παιδιά, που σχεδόν τα μισά βρίσκονται πλέον εκτός δομών φιλοξενίας, σύμφωνα με τα στοιχεία που έχουμε. Τέταρτον, τα ΚΥΤ είναι υγειονομικές βόμβες. Κύριε Υπουργέ της Υγείας, προς τιμήν σας, σε μια απάντησή σας, με ημερομηνία 29 Νοεμβρίου 2017, σε ερώτηση που κατέθεσα παραδέχεστε ότι βρίσκονται πέραν των διπλασίων στη ΒΙΑΛ στη Χίο, ότι υπάρχουν προβλήματα πολύ σοβαρά με τη διαρροή λυμάτων και άλλα θέματα δημόσιας υγείας. Το παραδέχεστε μεν, δεν κάνετε τίποτα δε και έρχεται τώρα η περιφέρεια και θα σας ζητήσει, όπως και ο Δήμος Χίου, να κλείσετε αυτά τα κέντρα καταγραφής. Πέμπτο και ιδιαίτερα σημαντικό σημείο, που αναφέρθηκε και από τους συναδέλφους που μίλησαν πριν από εμένα, είναι το θέμα της αδιαφάνειας, ότι διαχειρίζεστε εκατοντάδες εκατομμύρια, χωρίς να συμμορφώνεστε με τους κανόνες που ένα κράτος πρέπει να έχει στη διαχείριση των δημοσίων και των ευρωπαϊκών κονδυλίων. Μπορεί να ισχυριστείτε ότι το 2015 είχαμε μια κατάσταση εκτάκτου ανάγκης. Το 2016, το 2017 και το 2018 αυτό πλέον δεν ισχύει. Δεν έχει γίνει τίποτα ουσιαστικό από το διάστημα μετά τη Συμφωνία Ευρωπαϊκής Ένωσης και Τουρκίας, για να αλλάξετε τις διαδικασίες και να κάνετε πλέον διαφανείς διαγωνισμούς για τις δαπάνες του μεταναστευτικού. Αυτό έχει οδηγήσει και στην παραίτηση επτά ανωτάτων στελεχών του Υπουργείου Μεταναστευτικής Πολιτικής. Πάντως, η χειρότερη επίπτωση των πολιτικών σας είναι ότι έχετε διχάσει τις τοπικές κοινωνίες, αφήνοντάς τες να αντιμετωπίσουν ένα πρόβλημα που είναι αποκλειστική ευθύνη της πολιτείας να διαχειριστεί. Πρέπει να απαντήσετε στους νησιώτες: Γιατί υπάρχουν σήμερα στοιβαγμένοι χιλιάδες άνθρωποι, ενώ τα νησιά θα έπρεπε να είναι μόνο πύλες εισόδου βραχυχρόνιας παραμονής, καταγραφής και διαχωρισμού όσων δικαιούνται διεθνούς προστασίας με όσους δεν δικαιούνται διεθνούς προστασίας; Γιατί εδώ και τέσσερα χρόνια λειτουργείτε δήθεν σε κατάσταση εκτάκτου ανάγκης και δεν μπορείτε να ομαλοποιήσετε την κατάσταση; Τι επίπτωση έχει αυτό στις δαπάνες του δημοσίου και στα ευρωπαϊκά κονδύλια; Γιατί διχάζετε τον ελληνικό λαό και δεν λύνετε το πρόβλημα, που εσείς δημιουργήσατε; Σήμερα έχουμε τρεις Υπουργούς στην Ολομέλεια. Περιμένουμε συγκεκριμένες απαντήσεις, όχι τα ευχολόγια και τις γενικολογίες που μας έχετε συνηθίσει. Πρέπει να μας πείτε τι συγκεκριμένο θα κάνετε για να βελτιώσετε την κατάσταση, τι συγκεκριμένο θα κάνετε για να αποσυμφορήσετε τα νησιά μας, τι συγκεκριμένο θα κάνετε για να διαχειριστείτε ορθότερα τις δημόσιες δαπάνες, τι θα κάνετε συγκεκριμένα για να λειτουργήσει ταχύτερα το άσυλο, τι θα κάνετε συγκεκριμένα για να επαναπροωθήσετε στη γείτονα όσους δεν δικαιούνται διεθνούς προστασίας. Αυτές τις απαντήσεις περιμένει σήμερα ο ελληνικός λαός. Σας ευχαριστώ.
Το αυτό ο κ. Μηταράκης με τον κ. Αθανασίου. Λες και είχατε συμφωνήσει, κύριε Αθανασίου. Πάντως, αν δεν κάνουν οικονομία του χρόνου οι δικαστές, οι δικηγόροι τι πρέπει να κάνουν, δηλαδή;
Εγώ είμαι εδώ ως Βουλευτής, κύριε Πρόεδρε, και με έχετε κακομάθει.
Τέσσερις Υπουργοί θα μιλήσουν, κύριε Πρόεδρε.
Εντάξει. Το ίδιο ισχύει και για τους Υπουργούς, άλλωστε.
Καλό είναι να ακουστούν κάποια πράγματα για τα νησιά, κύριε Υπουργέ.
Ο κ. Κόνσολας έχει τον λόγο.
Ευχαριστώ, κύριε Πρόεδρε. Κυρίες και κύριοι, κύριοι Υπουργοί, χαίρομαι που υπάρχει ένα καλό κλίμα στην Αίθουσα. Αυτό οφείλεται και σε εσάς, κύριε Πρόεδρε. Αρκεί να το αποδείξει και η Κυβέρνηση, σήμερα. Θέλω να στρέψω τη μνήμη σας στα Πρακτικά της συνεδρίασης της προηγούμενης επίκαιρης επερώτησης που κατέθεσε η Νέα Δημοκρατία, με πλήθος Βουλευτών, μεταξύ των οποίων, κύριε Υπουργέ μου, ήμουν κι εγώ. Είναι άξια αναφοράς εκείνη η συζήτηση, γιατί τότε δεν πήραμε πειστικές απαντήσεις στα ερωτήματα που είχαμε θέσει. Θέλω ειλικρινά να σας θυμίσω ότι τότε η συζήτηση έγινε και με αφορμή την παραίτηση του κ. Βουδούρη. Τώρα το κουβάρι ξετυλίγεται. Τι συμβαίνει; Ο κ. Βαρβιτσιώτης είπε για επτά παραιτήσεις. Έχουμε, λοιπόν, έξι παραιτήσεις ειδικών γραμματέων, γενικών γραμματέων, στελεχών για τη διαχείριση του μεταναστευτικού και μια πρόσθετη παραίτηση που έρχεται με τον κ. Ηλιόπουλο. Σας θυμίζω ότι τότε ο κύριος Γραμματέας Μεταναστευτικής Πολιτικής, ο κ. Βουδούρης, άφηνε μομφές για την αδιαφανή διαδικασία διαχείρισης των χρημάτων σχετικά με τα ζητήματα των hot spots και τώρα ο κ. Ηλιόπουλος επανέρχεται και θέτει κι αυτός ζητήματα αδιαφάνειας. Τώρα δείχνει, όμως, και η Κυβέρνηση την πρόθεσή της να δημιουργήσει ένα κεκτημένο δικαίωμα, ότι όποιον θέλει διορίζει και όποιον θέλει «παραιτεί». Ζήτησε την παραίτηση του κ. Ηλιόπουλου. Ουσιαστικά, λοιπόν, τι γίνεται; Επαναλαμβάνεται η ίδια ιστορία. Ενώ, δηλαδή, προσπαθούμε εμείς με τον κοινοβουλευτικό έλεγχο να σας καλέσουμε σε μια διαδικασία συζήτησης, ώστε να αμβλυνθούν αυτά τα ζητήματα και να ενημερωθεί η ελληνική κοινωνία, εσείς «παραιτείτε» τους γενικούς γραμματείς. Σήμερα εύχομαι να μην επαναλάβετε το ίδιο λάθος, κύριε Υπουργέ. Εδώ, λοιπόν, διαπιστώνουμε ότι η Κυβέρνηση θέλει να εργαλειοποιήσει για άλλη μια φορά το μεταναστευτικό. Και θέλει να το εργαλειοποιήσει, επειδή υπάρχει συναλλαγή, υπάρχει μεθόδευση και υπάρχει θέμα στη διαχείριση. Εδώ ακριβώς είναι το «παραμάγαζο». Για αυτό και η Ευρώπη μέσα από την Υπηρεσία Καταπολέμησης της Απάτης παίρνει θέση. Κύριε Υπουργέ, δυστυχώς, πριν από λίγους μήνες, ο κ. Τσίπρας χρειάστηκε τα ΜΑΤ για να μπορέσει να πάει στη Λέσβο ή στη Μυτιλήνη. Δεν ξέρω τελικά αν πήγε στη Λέσβο ή στη Μυτιλήνη. Όμως, ενεργοποίησε τα ΜΑΤ. Το ίδιο έκανε και ο κ. Καμμένος, για να κάνει το hot spot στην Κω. Ξέρω τι λεπτότητα έχετε ως άνθρωπος και με πόση ευαισθησία χειρίζεστε την ελληνική κοινωνία. Στο παρελθόν, όμως, ο κ. Καμμένος προσγειώθηκε με ελικόπτερο, κυρίες και κύριοι συνάδελφοι, για να κάνει τα hot spots στην Κω. Διατέθηκαν 1,7 δισεκατομμύρια ευρώ, εδώ και τρία χρόνια. Έγινε η Ελλάδα ένα απέραντο hot spot. Κι εγώ θα περίμενα με αυτά τα χρήματα, κύριε Υπουργέ και κύριοι της Κυβέρνησης, να είχαμε άλλη εικόνα στην ελληνική επικράτεια. Δυστυχώς, δεν έχουμε. Και ξέρετε γιατί δεν έχουμε; Γιατί υπάρχει αυτή η συναλλαγή που είπα προηγουμένως. Και υπάρχει αυτή η συναλλαγή με τα κονδύλια. Δεν δίνει στοιχεία από το 2015 η Κυβέρνηση. Ο κ. Αθανασίου είπε για εβδομήντα πέντε ερωτήσεις, εγώ έκανα είκοσι, ο άλλος συνάδελφος τριάντα, ο κ. Κικίλιας πενήντα. Δεν ξέρω πόσες ερωτήσεις έχουν μείνει αναπάντητες. Σήμερα μπορείτε να καλύψετε αυτό το κενό; Πιστεύω ότι έχετε την ευαισθησία, κύριε Υπουργέ. Κάντε το. Θέλω να σας θυμίσω, λοιπόν, ότι το παραμύθι της Συμφωνίας της Ευρωπαϊκής Ένωσης και Τουρκίας έχει καταρρεύσει στην Αίθουσα της Γερουσίας, σε αντίστοιχη συζήτηση, στην οποία ήταν και ο κ. Αθανασίου και ο κ. Βορίδης, που πραγματικά εμμέσως ομολόγησε ο Υπουργός ότι δεν υπάρχει Συμφωνία Ευρωπαϊκής Ένωσης - Τουρκίας, διάταξη που να επιβάλλει τον εγκλωβισμό παράνομων μεταναστών και προσφύγων στα νησιά. Και ξέρετε γιατί σας το λέω; Ήταν και ο κ. Φίλης μαζί στο κλιμάκιο της Διακομματικής Επιτροπής στις Βρυξέλλες πριν από λίγες ημέρες και το επανέλαβε και η αρμόδια διευθύντρια. Είχαμε προκαλέσει, λοιπόν, τον προκάτοχό σας, κύριε Βίτσα, για το συγκεκριμένο εδάφιο της συμφωνίας και δεν έχει δώσει πειστικές απαντήσεις. Γιατί παραμένουν εγκλωβισμένοι και δεν αποσυμφορούνται τα νησιά; Κυρίως για δυο λόγους. Παρά το γεγονός ότι, σύμφωνα με δικά σας στοιχεία, υπάρχει μια εικόνα η οποία δεν έχει αλλοιωθεί τα τελευταία χρόνια, ως προς τον αριθμό, θέλω να σας θυμίσω ότι δεν λειτουργούν οι υποδομές ασύλου. Η διαδικασία ασύλου είναι χρονοβόρα. Η Κυβέρνηση είναι ανίκανη να μετακινήσει τον πληθυσμό, ώστε να ξαναγυρίσουν στις χώρες που οι ίδιοι επιθυμούν. Δεν μπορούν να το κάνουν. Επομένως, παρά το ότι το Υπουργείο Ψηφιακής Πολιτικής, Τηλεπικοινωνιών και Ενημέρωσης καταθέτει ότι το πρώτο εξάμηνο του 2018 έχουν διπλασιαστεί, ο κ. Βαρβιτσιώτης έχει άλλα στοιχεία. Πείτε μας πόσοι είναι αυτοί τελικά; Αυξήθηκαν ή δεν αυξήθηκαν; Όμως, είτε αυξήθηκαν είτε δεν αυξήθηκαν, εδώ έχουμε δύο γεγονότα, κύριε Βίτσα. Έχουμε γεγονότα που λένε ότι έχουν δημιουργηθεί hot spots στα νησιά που δεν τα θέλει πλέον η τοπική κοινωνία και, μάλιστα, δικοί σας άνθρωποι διαμαρτύρονται. Ο Δήμαρχος Λέρου - καταθέτω εδώ την άποψή του - λέει ότι «δεν μπορούμε πλέον με μετανάστες στα νησιά, κυρίως με παράνομους μετανάστες». [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από την άλλη, λοιπόν, εδώ τι συμβαίνει; Εδώ συμβαίνει ότι, εκτός από τους αριθμούς, που είναι αδιαμφισβήτητοι, έχουμε και κατάρρευση του τουριστικού ρεύματος. Καταθέτω στα Πρακτικά - και τελειώνω, κύριε Πρόεδρε, την ανοχή σας για λίγα δευτερόλεπτα - ότι η Ένωση Λιμένων Ελλάδος δηλώνει ότι η κρουαζιέρα έχει καταρρεύσει. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στη Μυτιλήνη - ακούστε - το 2014 είχαμε πενήντα τρεις αφίξεις, το 2017 πέντε, στην Κω το 2014 εβδομήντα εννιά, φέτος εννιά, στη Χίο δύο από τις τριάντα έξι αφίξεις. Τι συμβαίνει, λοιπόν, εδώ; Φταίει κάτι. Κάτι συμβαίνει λάθος. Εδώ, λοιπόν, πρέπει να δώσουμε απαντήσεις συνολικά. Επίσης, πρέπει να δώσετε απαντήσεις, κύριοι της Κυβέρνησης, και σε κάτι άλλο, σε εκείνο που έχετε δεσμευθεί σε ό,τι αφορά την ελάφρυνση της τοπικής κοινωνίας με τους μειωμένους συντελεστές ΦΠΑ στα νησιά. Σε δύο μήνες τελειώνει η προθεσμία της εφαρμογής των μειωμένων συντελεστών ΦΠΑ. Θα τους παρατείνετε; Έχει αμβλυνθεί το πρόβλημα; Έχει αμβλυνθεί. Έχει αλλάξει κάτι; Όχι, έχει επιδεινωθεί. Τι θα κάνετε, λοιπόν, με τους μειωμένους συντελεστές ΦΠΑ; Η τοπική κοινωνία της Κω, της Λέρου, της Λέσβου, της Χίου, των νησιών συνολικά περιμένει να ακούσει τις δικές απαντήσεις. Κύριε Πρόεδρε, ευχαριστώ.
Εμείς ευχαριστούμε πολύ. Κύριε Δημοσχάκη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, το ταυτισμένο μεταναστευτικό - προσφυγικό ζήτημα έχει εξελιχθεί με δική σας ευθύνη εδώ και τέσσερα χρόνια σε μεγάλη πληγή για τη χώρα αλλά και για την Ευρωπαϊκή Ένωση. Εφαρμόσατε από το 2015 συνειδητά την πολιτική των ανοικτών συνόρων. Περάσατε το μήνυμα ότι η πύλη της Ελλάδας είναι ανοικτή και φέρατε την εποχή της Αυστροουγγαρίας στα βόρεια σύνορά μας. Δείξατε ανοχή στις αυξημένες ροές ταυτισμένων προσφυγών και οικονομικών μεταναστών και αφήσατε τη χώρα εκτεθειμένη κατά παράβαση νόμων και εθνικών σχεδίων να δεχθεί ειρηνική εισβολή, χρησιμοποιώντας ανθρώπους σε ανάγκη. Δωρίσατε στον Τούρκο πρόεδρο ένα υπερόπλο, τον άνθρωπο, να εκβιάζει την Ελλάδα αλλά και την Ευρωπαϊκή Ένωση. Τώρα όποτε θέλει ανοίγει τη στρόφιγγα και ρυθμίζει τις ροές κατά το δοκούν, αναλόγως τι εξυπηρετεί τις πολιτικές του. Ο πόλεμος στη Συρία υπήρχε και διεξαγόταν και πριν από το 2015. Όμως τότε είχαμε στείλει το μήνυμα ότι τα σύνορά μας - χερσαία και θαλάσσια - φυλάσσονται με ένα σπουδαίο εργαλείο, το σχέδιο «ΑΣΠΙΔΑ». Φορτώσατε όλο το βάρος στις τοπικές κοινωνίες, κυρίως των ακριτικών νησιών, στα σμαράγδια του Αιγαίου Πελάγους. Μας κατηγορήσατε για την Αμυγδαλέζα, αλλά θα πρέπει σήμερα να σας πω, κυρίες και κύριοι συνάδελφοι, τι σημαίνει Αμυγδαλέζα. Η Αμυγδαλέζα - ως περιοχή - είναι το καλύτερο προάστιο των Θρακομακεδόνων. Επίσης, εκεί λειτουργεί η καρδιά της Ελληνικής Αστυνομίας. Εκεί, κύριοι Υπουργοί, είναι η Αστυνομική Ακαδημία, η Σχολή Δοκίμων Υπαστυνόμων, η Σχολή Εθνικής Ασφάλειας και η Σχολή Μετεκπαίδευσης και Επιμόρφωσης. Εκεί ήταν εγκατεστημένοι οικίσκοι δυόμισι χιλιάδων περίπου και εκεί φιλοξενήσαμε τις ενισχυτικές δυνάμεις της Ελληνικής Αστυνομίας, που προήρχοντο από τις περιφερειακές υπηρεσίες, προκειμένου να ανταποκριθούν στις ανάγκες των Ολυμπιακών Αγώνων του 2004. Εσείς αυτή την καρδιά της Αστυνομίας την ονομάσατε «κολαστήριο». Εσείς δημιουργήσατε κολαστήρια στα νησιά του Αιγαίου Πελάγους. Επίσης, θα ήθελα να σας ενημερώσω ότι δημιουργήσατε ένα Υπουργείο Μεταναστευτικής Πολιτικής αχρείαστο και χωρίς αντικείμενο, με αποτέλεσμα να υπαχθεί στην αρχή στους κόλπους του Υπουργείου Εσωτερικών, στη συνέχεια, λόγω της εύρυθμης λειτουργίας να το ανεξαρτητοποιήσετε και να το δωροδοτήσετε με την αυτονομία και την αυτοτέλειά του. Γιατί άραγε; Επίσης, οι καθ' ύλην και οι κατά τόπον αρμόδιες υπηρεσίες μέχρι τότε, δυστυχώς, επί των ημερών σας ενδεχομένως να τράβηξαν και χειρόφρενο. Ιδρύσατε ένα Υπουργείο χωρίς δομές, χωρίς αξίες, χωρίς αρχές, χωρίς στελεχιακό δυναμικό, πάνω από το οποίο πολλές φορές πλανώνται και σκιές σκανδάλων με πρωταγωνιστές τις ΜΚΟ. Αδιαφορείτε για την ενίσχυση των δομών φύλαξης των χερσαίων συνόρων μας και τις αφήσατε στη φιλοπατρία και τη φιλοτιμία των στελεχών των υπηρεσιών συνοριακής φύλαξης και των λοιπών αστυνομικών αρχών. Όμως, παρά τις μάχες επί της συνοριογραμμής οι αριθμοί αποτυπώνουν την οδυνηρή πραγματικότητα. Σύμφωνα με τα στοιχεία της Αστυνομίας, το πρώτο εξάμηνο του 2018 έχουν συλληφθεί οκτώμισι χιλιάδες περίπου οικονομικοί μετανάστες στα ελληνοτουρκικά σύνορα, ενώ το ίδιο διάστημα - όχι πολύ μακριά, πέρυσι - είχαν συλληφθεί χίλιοι εξακόσιοι έντεκα. Και εσείς πώς αντιδράτε; Κλείνετε τα αυτιά σας στις εκκλήσεις των Συνδικαλιστικών Ενώσεων Αστυνομικών Υπαλλήλων Αλεξανδρούπολης και Ορεστιάδας. Ζητούν ενισχύσεις και την ανανέωση του πεπαλαιωμένου υλικοτεχνικού εξοπλισμού οχημάτων, εφοδίων και τεχνικών μέσων και τις απαραίτητες θερμικές κάμερες, τις οποίες δεν αντικαθιστάτε, αλλά ούτε και φτιάχνετε. Και εσείς απαντάτε με απλές υποσχέσεις, ότι θα ενισχύσετε τις δύο διευθύνσεις αστυνομίας. Το τελευταίο διάστημα έχουν σημειωθεί πολλά επεισόδια, κυρίως στον βόρειο Έβρο, με πρωταγωνιστές είτε πρόσφυγες πολέμου είτε οικονομικούς μετανάστες. Έχουν παρεμποδίσει την κυκλοφορία τρεις φορές τελευταία στον κάθετο οδικό άξονα της Νέας Εγνατίας και έχουν επιδείξει επιθετική συμπεριφορά στους κατοίκους, σε οδηγούς οχημάτων, ενώ αποτελούν συνεχή κίνδυνο πρόκλησης τροχαίων ατυχημάτων, κυρίως κατά τη νύχτα, διότι κινούνται κατά μήκος του αυτοκινητοδρόμου της Νέας Εγνατίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω σε μισό λεπτό, κύριε Πρόεδρε. Αυτά τα γεγονότα έχουν προκαλέσει έντονο το αίσθημα της ανασφάλειας στην κοινωνία του Έβρου και παρακαλώ θα ήθελα να ακούσω πώς θα αντιμετωπίσετε αυτά τα προβλήματα και αυτά τα φαινόμενα και πώς θα επανέλθει η ομαλότητα στους κατοίκους του Νομού Έβρου, οι οποίοι πραγματικά ζουν εφιαλτικό σενάριο και ενδεχομένως αυτό να εκτραπεί και να καταπέσει το σύστημα της προστασίας των συνόρων μας. Θα πρέπει να σας ενημερώσω, κύριοι Υπουργοί και κυρίες και κύριοι συνάδελφοι, ότι οι τουρκικές αρχές - που είχαμε ένα πάγιο κεκτημένο - δεν συνεργάζονται στο πλαίσιο των διασυνοριακών επιτροπών. Αντιλαμβάνεστε ότι είναι ένα πολύ μεγάλο πρόβλημα και αυτό είναι κατόρθωμα της δικής σας Κυβέρνησης. Ωστόσο, η Νέα Δημοκρατία έχει συγκεκριμένη πολιτική πρόταση για το προσφυγικό και το μεταναστευτικό. Βασίζεται σε πέντε πυλώνες. Αναφέρθηκε από τους συναδέλφους μας - και από τον Πρόεδρό μας αναφέρεται κατ' επανάληψη - με κεφαλαία γράμματα. Σας ευχαριστώ, κύριε Πρόεδρε.
Και εμείς σας ευχαριστούμε. Ο Υπουργός κ. Βίτσας έχει τον λόγο.
Έχουμε σήμερα, λοιπόν, την επίκαιρη επερώτηση της Νέας Δημοκρατίας σε υψηλούς τόνους, μάλιστα, από τις περισσότερες ομιλίες τουλάχιστον μέχρι τώρα. Θα ήθελα να σας ξεκαθαρίσω ότι τόσο το μεταναστευτικό όσο και το προσφυγικό ζήτημα δεν είναι ένας τόπος, στον οποίο η Νέα Δημοκρατία μπορεί να υψώνει το δάχτυλο. Είναι ένας τόπος για να ζητήσει συγγνώμη, συγγνώμη για το γεγονός ότι είχε πλήρως απροετοίμαστη τη χώρα, συγγνώμη για το γεγονός ότι δεν αντιμετωπίζετε το ζήτημα ακόμα και τώρα, ακόμα και σε αυτή την ερώτηση σοβαρά, παρά μόνο με ένα αντιπολιτευτικό μένος. [[Θόρυβος στην Αίθουσα]] Και θα σας εξηγήσω γιατί το λέω αυτό. Όπως γνωρίζετε σε όλη την Ευρώπη το πρώτο ζήτημα που συζητείται σήμερα είναι το μεταναστευτικό - προσφυγικό. Ναι ή όχι;
Εσείς το δημιουργήσατε.
Θα τη συνεχίσουμε αυτή την κουβέντα. Λέει ο κ. Δημοσχάκης «εσείς το δημιουργήσατε». Σε ολόκληρη την Ευρώπη, για παράδειγμα, πάνω από επτακόσιοι μετανάστες περνούν στην Ισπανία καθημερινά. Εμείς το δημιουργούμε! Λέτε ότι εμείς είμαστε της πολιτικής των ανοικτών συνόρων, γιατί το 2015 πέρασε ένα εκατομμύριο κόσμος και έφτασε στη Σουηδία, στη Γερμανία κ.λπ.. Απ' ό,τι καταλαβαίνω, συγχρόνως εννοείτε ότι και η Τουρκία είναι μια χώρα ανοικτών συνόρων και η FYROM και η Σλοβενία και η Γερμανία, γιατί όλοι αυτοί πέρασαν από αυτά τα σύνορα.
Μετά τα έκλεισαν.
Άρα προσπαθώντας να κάνετε κάτι - και δεν ξέρω, κύριε Δημοσχάκη, αν ήσαστε Αρχηγός εκείνο τον καιρό, που κοιμούνταν οι αστυνομικοί στις πλατείες της Δράμας, των Σερρών, της Ορεστιάδας - εκτάκτως ζητήσατε σε δύο μέρες απ' όλη την Ελλάδα να ανέβει όλη η αστυνομική δύναμη, γιατί εκείνη τη διετία 2010-2011 εκατόν τριάντα χιλιάδες πρόσφυγες και κατά κύριο λόγο μετανάστες πέρασαν από τον Έβρο. Το ξεχνάτε;
Δεν ήμασταν κυβέρνηση τότε!
Κυρία Βούλτεψη, δεν είμαστε στο κυλικείο.
Εδώ έχουμε ένα πολύ μεγάλο ζήτημα. Εγώ επιμένω ότι ανεβάζετε στην ατζέντα σας το μεταναστευτικό ζήτημα τώρα. Δεν το ανεβάσατε τον Απρίλιο, όταν εγώ δήλωσα ότι θα περάσουμε ένα δύσκολο καλοκαίρι. Δεν το ανεβάσατε όταν είπα ότι αυξάνονται οι ροές. Και επιτέλους, κύριε Βαρβιτσιώτη, με συγχωρείτε που σας το λέω, λίγο περισσότερη προσοχή στις ερωτήσεις. Γράφετε ότι στην πέμπτη παράγραφο: «…και επανέρχεται σε μια περίοδο που ο ρυθμός αφίξεων προσφύγων και παρανόμων μεταναστών, σύμφωνα με τα επίσημα στοιχεία της ίδιας της Κυβέρνησης, παρουσιάζει ύφεση». Το γράφετε μέσα στην ερώτηση. Στην επόμενη παράγραφο αναφέρετε: «Μάλιστα οι θέσεις φιλοξενίας, σε αντίθεση με τη μεγάλη αύξηση των μεταναστευτικών ροών, συνεχώς μειώνονται». Τελικά, ύφεση παρουσιάζει ή αύξηση; Για να ξέρουμε τι γίνεται. Θα πάω και στα επόμενα, αλλά ήθελα να πω και για την προσοχή που πρέπει να επιδεικνύετε.
Μήπως να μας πείτε τα νούμερα; Έχετε αλλάξει δεκαπέντε νούμερα. Πείτε έναν αριθμό που να ισχύει.
Μη θίγεστε, κύριε Βαρβιτσιώτη.
Κύριε Βαρβιτσιώτη, είχατε τον λόγο για τόση ώρα. Σας παρακαλώ πολύ!
Δεν τους διέκοψε κανείς!
Κάνετε ερώτηση στην οποία αναφέρετε: «Κατόπιν των ανωτέρω επερωτώνται οι αρμόδιοι Υπουργοί…». Και θέτετε στη συνέχεια τις ερωτήσεις. Οι αρμόδιοι Υπουργοί είναι φαντάζομαι αυτοί που είναι εδώ μπροστά. Ο Υπουργός Οικονομικών μπορείτε να μου πείτε τι σχέση έχει με το μεταναστευτικό ζήτημα;
Σας δίνει τα λεφτά από τον προϋπολογισμό.
Κυρία Βούλτεψη, σας παρακαλώ!
Γιατί κάνετε επίδειξη άγνοιας, κυρία Βούλτεψη;
Εσείς το λέτε!
Η διαχειριστική αρχή των χρημάτων είναι στο Υπουργείο Εθνικής Οικονομίας και Ανάπτυξης, που δεν την καλείτε εδώ. Αυτόν που διαχειρίζεται τα χρήματα δεν τον καλείτε. Βλέπετε με ευχαρίστηση σήμερα τον κ. Ξανθό, Υπουργό Υγείας, τον οποίο κάλεσα εγώ! Γιατί δεν τον καλέσατε εσείς; Και βέβαια δεν συζητάμε για το Υπουργείο Υγείας, παρά το γεγονός ότι χιλιάδες παιδιά πηγαίνουν στα σχολεία και υπάρχουν διάφορα προγράμματα. Μην κάνετε επίδειξη άγνοιας. Ας μπω, όμως, σε ορισμένα ζητήματα. Αντίθετα, λοιπόν, με το γεγονός ότι πρέπει με προσοχή και με εθνικό και ευρωπαϊκό σεβασμό να προσεγγίζουμε αυτό το τεράστιο ζήτημα, έχετε αρχίσει - και καλά κάνετε - να πλειοδοτείτε σε συνθήκες διαβίωσης. Και το κάνετε ανασύροντας εκθέσεις, όπως είναι η προ δύο ετών αναφορά στο Ευρωπαϊκό Κοινοβούλιο και όχι στην Ευρωπαϊκή Επιτροπή, όπως λαθεμένα λέτε της ΜΚΟ «SolidarityNow» στο οποίο, αν δεν κάνω λάθος - καλά κάνουν οι άνθρωποι - υπάρχουν και στελέχη σας. Ταυτόχρονα θέτετε ζήτημα κακοδιαχείρισης των ευρωπαϊκών κονδυλίων, αν όχι διασπάθισής τους. Αυτό δεν κάνατε; Δεν κάνω λάθος σε σχέση με αυτό. Εγώ από την πρώτη στιγμή λέω ότι αυτός ο έλεγχος όχι απλώς είναι καλοδεχούμενος, όπως και κάθε έλεγχος, αλλά είναι και επιβεβλημένος. Θα δοθούν σαφείς απαντήσεις για να σταματήσει η τακτική της λάσπης στον ανεμιστήρα, στην οποία επιδίδονται στελέχη της Νέας Δημοκρατίας και τον τόνο τον δίνει ο ίδιος ο Αρχηγός της Αξιωματικής Αντιπολίτευσης, ο κ. Μητσοτάκης. Τα στοιχεία της Ευρωπαϊκής Επιτροπής και των Υπουργείων, σχετικά με τη διάθεση των ευρωπαϊκών κονδυλίων, σας εκθέτουν γιατί προδίδουν ότι έχετε άγνοια επί των διαδικασιών ή συνειδητή προσπάθεια διαστρέβλωσης ή συνειδητή υπεραπλούστευση του ζητήματος. Διότι ένα ζήτημα με παγκόσμιες, πλέον, διαστάσεις, που εντείνονται στις επόμενες δεκαετίες, δεν είναι ένα θέμα απλώς καλού ή η κακού μάνατζμεντ, δεν είναι ένα θέμα λογιστικής προσέγγισης. Μην το αφήνετε μπροστά σε εμάς γιατί, αν θέλετε, οι τραπεζικοί μας λογαριασμοί είναι ανοικτοί για οσμές δήθεν οικονομικών σκανδάλων. Να σας βάλω λίγο περισσότερο μέσα στο θέμα. Σήμερα έχουν εκτοπιστεί εξήντα έξι εκατομμύρια άνθρωποι από τις εστίες τους σε παγκόσμιο επίπεδο. Η Ύπατη Αρμοστεία του ΟΗΕ εκτιμά ότι είκοσι δύο εκατομμύρια άνθρωποι δικαιούνται διεθνούς προστασίας. Η Παγκόσμια Τράπεζα λέει ότι μόνο η κλιματική αλλαγή μπορούσε να μετατρέψει πάνω από εκατόν σαράντα τρία εκατομμύρια ανθρώπους σε μετανάστες κλίματος από την Αφρική, τη Νότια Ασία και τη Λατινική Αμερική. Το μεταναστευτικό - προσφυγικό ζήτημα κανείς δεν μπορεί να πει ότι έχει ημερομηνία λήξης, κανείς δεν μπορεί να πει ότι φταίει αυτό το κράτος ή εκείνο το κράτος. Φταίνε οι πόλεμοι, φταίει η έλλειψη ελευθερίας, φταίει η φτώχεια, φταίει το γεγονός ότι οι άνθρωποι σε μία σειρά από χώρες δεν έχουν ζωή και προτιμούν να κάνουν επικίνδυνα ταξίδια παρά να πεθάνουν στον τόπο που βρίσκονται. Εμείς, ως Ελλάδα, έχουμε πει ότι πρέπει να αντιμετωπιστεί το μεταναστευτικό - προσφυγικό και στις τρεις διαστάσεις του, δηλαδή και στην εξωτερική διάσταση, σταματώντας τους πολέμους και παίζοντας ειρηνευτικό ρόλο, αλλά και δίνοντας αναπτυξιακά εργαλεία στις χώρες της μαζικής φτώχειας. Επίσης, με το να διαχειριζόμαστε τα σύνορα με τέτοιον τρόπο, ώστε η Συνθήκη της Γενεύης - εκ παραδρομής φαντάζομαι ο κ. Κικίλιας είπε η Συνθήκη της Λωζάνης - να ισχύει αλλά και κάνοντας ανακατανομή της ευθύνης και του βάρους σε όλες τις χώρες της Ευρώπης. Διαφωνείτε; Λέτε τα πέντε σημεία. Το ξέρετε ότι το screening των προσφύγων και μεταναστών - το ξέρετε; πείτε το - στα νησιά σημαίνει δύο ή τρία hot spots; Αυτό προτείνετε;
Όχι βέβαια.
Προτείνετε, λοιπόν, να φύγουν από τα νησιά όλοι και να έρθουν στην ενδοχώρα; Αυτή είναι η λύση; Τελειώσαμε; Ούτε αυτό. Προτείνετε φύλαξη των συνόρων; Τι ακριβώς προτείνετε;
Φύλαξη των συνόρων.
Όταν, λοιπόν, μία βάρκα περνάει τα σύνορα, τι κάνουμε;
Μα, σας παρακαλώ, κύριε συνάδελφε.
Μας ρωτάει ο Υπουργός.
Είναι ρητορικές οι ερωτήσεις, κύριε Αθανασίου.
Όχι, είναι ερώτηση γιατί αφού έχουν δευτερολογία, να απαντήσουν. Όταν περνάει τη γραμμή των θαλασσίων συνόρων μία βάρκα, σκίζεται και οι άνθρωποι είναι στη θάλασσα, τι κάνουμε; Τους διασώζουμε ή τους αφήνουμε; Αυτό είναι.
Βεβαίως τους διασώζουμε.
Αυτό είναι αυτονόητο.
Αυτό το ερώτημα το κάνατε εδώ και πέντε χρόνια και την ίδια απάντηση θα παίρνετε.
Κύριε Βαρβιτσιώτη…
Ευχαριστώ για την απάντηση. Κύριε Βαρβιτσιώτη, για άλλη μια φορά σας λέω ότι εμείς τους ανθρώπους δεν τους αντιμετωπίζουμε ως εισβολείς, δεν τους αντιμετωπίζουμε ως απειλή. Ως απειλή αντιμετωπίζουμε - αν και είμαστε θωρακισμένοι εθνικά - αν κάποιος επιβουλευτεί την εθνική μας κυριαρχία. Τους αντιμετωπίζουμε σαν ανθρώπους που έχουν προβλήματα, που πάνω τους πρέπει να ισχύει το Διεθνές Δίκαιο, για να τα λέμε σταράτα. Και αυτούς που χρειάζονται διεθνή προστασία θα τους περάσουμε από άσυλο, θα δούμε τις διαδικασίες ανακατανομής στην Ευρώπη και αυτούς που δεν χρειάζονται διεθνή προστασία, θα τους επιστρέψουμε. Όμως, εσείς δεν ξέρετε ούτε τη συμφωνία ανάμεσα στην Ευρωπαϊκή Ένωση και την Τουρκία.
Όχι, δεν τηρείται η συμφωνία.
Δεν ξέρει η κ. Βούλτεψη, για παράδειγμα, ότι δεν προβλέπει να πηγαίνουν Αφγανοί ή Ιρακινοί πίσω. Το κύριο ζήτημα είναι οι Σύριοι.
Μα, εσείς φταίτε.
Ναι, εμείς φταίμε. Για όλα εμείς φταίμε, έτσι και αλλιώς. Μην το ξεχνάτε. Για πολλά χρόνια υπήρξα γραμματέας του Συνασπισμού και του ΣΥΡΙΖΑ και είμαι υπερήφανος που επί της Γραμματείας μου βγήκε εκείνη η περίφημη αφίσα που έλεγε «Για όλα φταίει ο ΣΥΡΙΖΑ», οπότε δεν μου λέτε τίποτα.
Κύριε Υπουργέ, το άρθρο 3 το επικαλεστήκατε εσείς.
Κύριε Πρόεδρε, δεν διακόψαμε κανέναν εδώ μέσα.
Τι θέλετε να κάνω τώρα εγώ; Να αποβάλω τον κ. Αθανασίου;
Πάω στα συγκεκριμένα, κύριε Αθανασίου, για να μαθαίνετε κιόλας.
….(δεν ακούστηκε)
Μισό λεπτό, κύριε Υπουργέ. Κυρία Βούλτεψη, έχετε ξεπεράσει τη γραφικότητα εδώ μέσα. Αν δεν μπορείτε να καθίσετε ήσυχα, βγείτε έξω. Τι να σας πω;
Να μου κάνετε τη χάρη!
Τι είπατε;
Να μου κάνετε τη χάρη και να προσέχετε το στόμα σας.
Εγώ να προσέχω το στόμα μου;
Η γλώσσα σας είναι απαράδεκτη. Ξέρουμε ποιος είναι γραφικός ή όχι.
Πάμε στα συγκεκριμένα, να ακούσετε και μερικά οικονομικά. Με βάση το τελευταίο επικαιροποιημένο ενημερωτικό σημείωμα της Διεύθυνσης Εσωτερικών Υποθέσεων τον Οκτώβριο του 2018- το οποίο και θα σας καταθέσω - για την Ελλάδα και όχι στην ελληνική Κυβέρνηση, για την προγραμματική περίοδο 2014-2020 και όχι την περίοδο 2015-2018 από τη Διεύθυνση Μετανάστευσης, Εσωτερικών Υποθέσεων και Ιθαγένειας της Ευρωπαϊκής Ένωσης, τη DG HOME, σε Υπουργεία και δημόσιες υπηρεσίες, διεθνείς οργανισμούς και ΜΚΟ, από τακτική και έκτακτη χρηματοδότηση της διατίθενται 561 εκατομμύρια ευρώ ως τακτική και 480 εκατομμύρια ευρώ ως έκτακτη χρηματοδότηση. Συνολικά 1.041 εκατομμύρια ευρώ για αυτή την εξαετία. [[Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά το προαναφερθέν ενημερωτικό σημείωμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από αυτά τα 561 εκατομμύρια ευρώ τακτικής χρηματοδότησης ως τώρα έχουν εκταμιευθεί 164 εκατομμύρια ευρώ που υπόκεινται σε αυστηρούς ελέγχους και διαδικασίες έγκρισης από τις αρμόδιες υπηρεσίες της Ευρωπαϊκής Επιτροπής. Τέλος πάντων, τι γίνεται; Για αδιαφάνεια μιλάτε, για τιμολόγια μιλάει που κατέθεσα εγώ ο ίδιος στις 24-10-2016, τρεις τόμους τιμολόγια. Φαίνεται ότι η μόνη επιμελής όσον αφορά σε αυτό το ζήτημα είναι η κ. Βούλτεψη, η οποία κάθισε και διάβασε τουλάχιστον κάποια από αυτά. Θα τα συζητήσουμε, γιατί εδώ καθόμαστε και συζητάμε ότι παίρνουν κέτερινγκ οι εταιρείες κέτερινγκ. Την άλλη φορά θα δώσουμε κέτερινγκ στις εταιρείες ενδυμασίας για να είστε εσείς ευτυχείς. Από τα 480 εκατομμύρια ευρώ έκτακτης χρηματοδότησης προς δημόσιες υπηρεσίες αντιστοιχούν 233 εκατομμύρια και συγκεκριμένα έχουν εγκριθεί και εκταμιεύονται σταδιακά ως εξής: Υπουργείο Άμυνας 127,73 εκατομμύρια ευρώ, Υπουργείο Υγείας 27,45 εκατομμύρια ευρώ, Υπουργείο Εσωτερικών - όταν ήταν το Υπουργείο Μεταναστευτικής Πολιτικής εκεί -26,95 εκατομμύρια ευρώ, Υπουργείο Υποδομών και Μεταφορών 12,76 εκατομμύρια ευρώ. Και για να μιλάμε για διεθνείς διαγωνισμούς, το νούμερο που προανέφερα, δηλαδή το «12,76» είναι ο διεθνής δημόσιος διαγωνισμός για να αγοραστούν τα σπιτάκια που έχουν πάει σε όλη την Ελλάδα. Υπουργείο Μεταναστευτικής Πολιτικής, το μετέπειτα, 10,42 εκατομμύρια ευρώ. Πριν από την υπογραφή της κοινής δήλωσης Ευρωπαϊκής Ένωσης - Τουρκίας είχαν χορηγηθεί τα εξής ποσά που έχουν απορροφηθεί: Υπηρεσία Υποδοχής και Ταυτοποίησης 8,35 εκατομμύρια ευρώ, Ελληνική Αστυνομία 5,58 εκατομμύρια ευρώ, Γενική Γραμματεία Συντονισμού 6 εκατομμύρια ευρώ - όταν ήταν η Διαχειριστική Αρχή στη Γενική Γραμματεία Συντονισμού - , Ελληνικό Λιμενικό Σώμα 6,67 εκατομμύρια ευρώ, Υπηρεσία Ασύλου 1,18 εκατομμύρια ευρώ. Επίσης, έχουν χορηγηθεί 248 εκατομμύρια ευρώ από αυτά προς τους διεθνείς οργανισμούς, δηλαδή 150 εκατομμύρια ευρώ στην Ύπατη Αρμοστεία του ΟΗΕ, 72 εκατομμύρια ευρώ στον Διεθνή Οργανισμό Μετανάστευσης και 26 εκατομμύρια ευρώ στο EASO. Δεν θυμάμαι ποιος το είπε, αλλά θα ήθελα να διευκρινίσω κάτι. Για τα είκοσι τετραγωνικά μέτρα στη Μυτιλήνη δεν έδινε η ελληνική πολιτεία, αλλά έδινε το EASO. Από τότε που είπαμε εμείς ότι δεν πρέπει να τα δίνετε αυτά τα χρήματα στη Μόρια - εντάξει, δεν είναι είκοσι τετραγωνικά μέτρα, αλλά αυτό δεν έχει σημασία, είναι πολύ μικρός ο τόπος - , είχαμε τα προβλήματα με τον ιδιοκτήτη, με το «βάλε το φράχτη» ή «βγάλε το φράχτη». Τα ξέρετε αυτά τα πράγματα. Τουλάχιστον ο κ. Αθανασίου τα ξέρει. Το σύνολο της έκτακτης χρηματοδότησης υπόκειται, επίσης, σε έλεγχο, αλλά με πιο ευέλικτες διαδικασίες έγκρισης. Όσον αφορά την αντιμετώπιση επειγουσών αναγκών στη διαχείριση του προσφυγικού, η κατάσταση - και αυτό ας μην το λησμονούμε - άγγιξε τα προηγούμενα χρόνια τις συνθήκες ανθρωπιστικής κρίσης. Γι' αυτόν τον λόγο, η Ευρωπαϊκή Επιτροπή και η αρμόδια Διεύθυνση Εσωτερικών Υποθέσεων προχώρησε στην έγκριση έκτακτων κονδυλίων που προϋποθέτουν πιο γρήγορες διαδικασίες εκταμίευσης και πιο ελαστικό πλαίσιο έγκρισης. Παρενθετικά, σας λέω ότι έχουν γίνει οι διεθνείς διαγωνισμοί για τη σίτιση και εδώ και δύο χρόνια είναι ακόμα στο Ελεγκτικό Συνέδριο. Τι θα έλεγα εγώ ή οποιοσδήποτε Υπουργός, είτε αυτός ήταν ο κ. Καμμένος ή ήταν ο κ. Ρήγας ή προηγουμένως ο κ. Κουβέλης, «Περιμένετε να το εγκρίνει το Ελεγκτικό Συνέδριο για να φάτε»; Πείτε μου - γιατί φαντάζομαι ότι θα μιλήσουν κιόλας - ποια είναι η απευθείας ανάθεση. Σε όλη την περίοδο που ήμουν στο Υπουργείο Άμυνας γίνονταν παντού πρόχειροι διαγωνισμοί.
Όχι, όχι. Πρόχειροι δεν ήταν.
Με δημοσίευση, κύριε Αθανασίου. Παντού πρότεινα να γίνουν συσπειρώσεις και κοινοπραξίες ντόπιων, ώστε να μπορούν να τους πάρουν τους διαγωνισμούς. Μιλάμε βασικά για τα νησιά, γιατί στην υπόλοιπη Ελλάδα έχουμε το σύστημα cash, με το οποίο παίρνουν χρήματα οι ίδιοι, αγοράζουν και φτιάχνουν το φαγητό τους και ενδυναμώνει και η τοπική οικονομία. Όσον αφορά ειδικά το Υπουργείο Μεταναστευτικής Πολιτικής και τις υπηρεσίες του, σας καταθέτω αναλυτικά - για να τελειώνουμε με αυτό - το σύνολο των χρηματοδοτούμενων από ευρωπαϊκά κονδύλια δράσεων που έχουν λάβει από το 2015 και εντεύθεν. [[Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά είναι αυτά που μπορέσαμε να κάνουμε. Αυτές πάλι είναι άλλες επτακόσιες σελίδες, τις οποίες θα πρέπει να αναλάβετε να τις τυπώσετε, γιατί είναι με τη μορφή USB. Εγώ ο ίδιος σας το λέω. Υπάρχουν και νέες τεχνολογίες. Όποιο κόμμα θέλει μπορεί να τις ζητήσει και με ένα mail μπορεί να τις έχει. [[Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά σε στικ (ψηφιακό μέσο αποθήκευσης) τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παράλληλα, από τη Διεύθυνση Ανθρωπιστικής Βοήθειας, την DG ECHO - για να συνεννοούμαστε, η DG HOME είναι υπό τον κ. Αβραμόπουλο, ενώ η DG ECHO είναι υπό τον κ. Στυλιανίδη - έχουν διατεθεί ως έκτακτη χρηματοδότηση 605,35 εκατομμύρια ευρώ αποκλειστικά και μόνο…
Συνολικά είναι 1.600.000.000 ευρώ.
Δεν μπορείτε να ξεχωρίσετε κάτι. Κάνουμε έναν προϋπολογισμό. Αυτός ο προϋπολογισμός είναι 1.600.000.000 ευρώ. Αν κοιτούσατε αυτό το σημείωμα που βγήκε το 2018, θα καταλαβαίνατε ότι αυτά δεν δίνονται ως χρήματα, αλλά γίνονται δράσεις και χρηματοδοτούνται οι δράσεις. Απ' αυτές τις δράσεις, λοιπόν, αυτή τη στιγμή έχουν εγκριθεί 1.041.000.000 ευρώ και έχουμε ακόμη μπροστά μας δυόμισι χρόνια.
Τουλάχιστον εκεί συμφωνούμε.
Μα, αν με παρακολουθούσατε, πάντοτε θα συμφωνούσατε. Δεν θέλετε να συμφωνήσετε. Αυτό είναι το πρόβλημα. Αυτό όλο το ποσό των 605 εκατομμυρίων έχει διατεθεί αποκλειστικά σε διεθνείς οργανισμούς και ΜΚΟ, που στο σύνολό τους είναι δεκαεπτά, για την παροχή υπηρεσιών στο πλαίσιο της πολιτικής υποδοχής αιτούντων ασύλου στη χώρα μας. Και αυτή αναμένεται να φτάσει τα 650 εκατομμύρια ευρώ μέχρι το τέλος του 2018. Και τώρα ένα άλλο λάθος. Αυτή η διεύθυνση δεν δίνει σε κράτη. Αυτή η διεύθυνση από τον κανονισμό της δίνει μόνο σε διεθνείς οργανισμούς και μη κυβερνητικές οργανώσεις. Για πρώτη φορά και η Ευρωπαϊκή Ένωση, ακόμη και η Ύπατη Αρμοστεία αντιμετώπισε το ζήτημα μεγάλου κύματος μεταναστευτικού και προσφυγικού σε δομημένες χώρες όπως είναι η Τουρκία, όπως είναι η Μάλτα, όπως είναι η Κύπρος, όπως είναι η Ελλάδα, όπως είναι η Ιταλία. Όλο το προηγούμενο διάστημα μιλούσαν για χώρες της Υποσαχάριας Αφρικής ή της Αφρικής και τα χρήματα αυτής της διεύθυνσης πήγαιναν στην Ύπατη Αρμοστεία, στο ΔΟΜ, κ.λπ.. Άρα συγκεκριμένα τώρα οι χρηματοδοτήσεις των εν λόγω φορέων έχουν ως εξής: Ύπατη Αρμοστεία: 356,67 εκατομμύρια ευρώ. Διεθνής Οργανισμός Μετανάστευσης: 47,7 εκατομμύρια ευρώ. Danish Refugee Council: 44,5 εκατομμύρια ευρώ. International Rescue Committee: 28,74 εκατομμύρια ευρώ. IFRC: 17,6 εκατομμύρια ευρώ. Norwegian Refugee Council: 17,3 εκατομμύρια ευρώ. Arbeiter - Samariter - Bund: 15,26 εκατομμύρια ευρώ. UNICEF: 14,8 εκατομμύρια ευρώ. Γιατροί του Κόσμου: 14,3 εκατομμύρια ευρώ. OXFAM, η οποία πλέον έχει φύγει από την Ελλάδα: 13,5 εκατομμύρια ευρώ. Save the children: 9,65 εκατομμύρια ευρώ. Mercy Corps: 6,57 εκατομμύρια ευρώ. Terre des Hommes, ισπανική: 5,83 εκατομμύρια ευρώ. Care Germany: 3,73 εκατομμύρια ευρώ. Spanish Red Cross: 2 εκατομμύρια ευρώ Metadrasi: 1 εκατομμύριο ευρώ Χαμόγελο του Παιδιού: 0,8 εκατομμύρια ευρώ. Συγκεκριμένα πράγματα. Εδώ αξίζει να σημειωθεί αυτό που σας είπα. Αυτά, τώρα, γίνονται κατευθείαν συμβόλαια της Ευρωπαϊκής Επιτροπής με αυτούς τους οργανισμούς και ελέγχονται απευθείας από την Ευρωπαϊκή Επιτροπή. Αυτό που δεν καταλαβαίνετε τόσο καιρό είναι ότι κατηγορώντας δήθεν για αδιαφάνεια την ελληνική Κυβέρνηση, στην ουσία κατηγορείτε την Ευρωπαϊκή Επιτροπή. Αυτό κάνετε τόσο καιρό. Και προσπαθώ με μία έννοια απέναντι στην Ευρώπη - με συγχωρείτε για την έκφραση, δεν μου βγαίνει κάποια άλλη - να σας «σώσω», αλλά δεν θέλετε. Άμα δεν θέλετε, ωραία, τι να σας κάνω;
Κύριε Υπουργέ, ο φορολογικός έλεγχος και ο δημοσιονομικός έχει… (δεν ακούστηκε)
Εντάξει, ξεκινάω πάλι και ξαναλέω: Αυτά είναι χρήματα από την Ευρωπαϊκή Ένωση στο σύνολό τους. Τα ελληνικά ελέγχονται από το Ελεγκτικό Συνέδριο, την Ελληνική Διαχειριστική Αρχή και τον ΕΔΕΛ. Τα ευρωπαϊκά ελέγχονται από την Ευρωπαϊκή Επιτροπή, από το αντίστοιχο Ελεγκτικό Συνέδριο, το Ευρωπαϊκό ας το ονομάζουμε έτσι, και τη Διεύθυνση Ενάντια στην Απάτη, την OLAF. Θα σας πω και άλλα αμέσως, μετά. Άρα εδώ συζητάμε για ό,τι έχει γίνει μέχρι τώρα. Έχουμε υποστεί πέντε με έξι ελέγχους. Θα μιλήσει και ο Παναγιώτης ο Ρήγας μετά. Όμως, από το 2017 ο έλεγχος για το Υπουργείο Άμυνας έχει κλείσει από τα ευρωπαϊκά με άριστα. Και για το δε Υπουργείο Μεταναστευτικής Πολιτικής, που παίρνει λίγα χρήματα και ρωτάτε που έχει συνολικά 38 εκατομμύρια για όλα αυτά τα χρόνια, έχει κλείσει χωρίς καμμία παρατήρηση. Άρα σε αυτά αντιστοιχεί το περιβόητο 1,667.
Όχι, έχει…
Τι θέλετε, να σας απαντήσω; Όχι, με συγχωρείτε! Εγώ έχω πλήρη εμπιστοσύνη ότι αυτοί οι διεθνείς οργανισμοί, όπως ο ΔΟΜ, η Ύπατη Αρμοστεία, που ελέγχονται και εσωτερικά, κάνουν καλά τη δουλειά τους και τόσα χρόνια το έχουν αποδείξει. Εσείς λέτε ότι δεν κάνουν καλά τη δουλειά τους; Κάτι τρέχει, εδώ πέρα. Δεν μπορεί να λέτε και το ένα και το άλλο! Τελείωσα με αυτό. Πάμε τώρα στην έρευνα της OLAF, ας μου αφαιρέσετε μετά χρόνο. Εδώ η κ. Μπερτό…
Είναι και άλλοι τρεις Υπουργοί, όμως.
Αφήστε και για τη δευτερολογία σας, κύριε Υπουργέ.
Κύριε Πρόεδρε, στη δευτερολογία θα έχω τον πρώην διευθυντή… Η κ. Μπερτό στις 26 Σεπτεμβρίου τού 2018 ενημερώνει: «Μέχρι σήμερα δεν έχουμε βρει κάποιο στοιχείο κακοδιαχείρισης κονδυλίων καθ' οιονδήποτε τρόπο. Όλα τα μακροπρόθεσμα κονδύλια υπόκεινται σε ετήσιες εκκαθαρίσεις λογαριασμών, που σημαίνει ότι ελέγχουμε ετησίως πως όλα έχουν δαπανηθεί σωστά. Δεν βρήκαμε καμμία απόδειξη κακοδιαχείρισης των κονδυλίων, κάτι το οποίο μας επιτρέπει να συνεχίσουμε τη χρηματοδότηση αυτού του έργου». Και στις 5 Οκτωβρίου με δική μου επιστολή προς τον Επίτροπο ζητάω να μου γνωστοποιηθούν ποια είναι εκείνα τα στοιχεία με τα οποία γίνεται, ώστε να ενεργοποιηθεί η OLAF.
…(δεν ακούστηκε)
Καλά ευχαριστώ πολύ. Αυτό, βεβαίως, δεν έχει απαντηθεί ακόμα. Αυτή είναι η επιστολή, την οποία και θα καταθέσω στα Πρακτικά. Μισό λεπτό, κύριε Πρόεδρε, ολοκληρώνω. Και αυτές είναι οι δύο απαντήσεις, η απάντηση που έστειλε στο Ποτάμι το Υπουργείο. Το Ποτάμι τουλάχιστον ξέρει ποιον ρωτάει. [[Στο σημείο αυτό ο Υπουργός Μεταναστευτικής Πολιτικής κ. Δημήτριος Βίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας λέω ότι η OLAF στις 3-11-2017- επειδή υπάρχει μέσα στην ερώτησή σας - κάνει μαζί με το ελληνικό γραφείο της Γενικής Γραμματείας Καταπολέμησης της Διαφθοράς έρευνα για ΜΚΟ, η οποία χρηματοδοτήθηκε αποκλειστικά από κονδύλια της Ευρωπαϊκής Ένωσης με το ποσό των 7.150.000 ευρώ. Κάνει αυτή την έρευνα. Τώρα κάνει και την έρευνα, μετά τα δημοσιεύματα, που της έδωσε η επιτροπή, η οποία λέει «Όσο με αφορά, δεν έχω βρει τίποτα». Είναι δύο διαφορετικές, για να είμαστε μεταξύ μας εντάξει. Αυτά τα έγγραφα, όμως, δεν μπορώ να σας τα δώσω. Εμείς τώρα τι έχουμε κάνει; Για να κλείσω και θα τα πούμε και στη δευτερολογία μου. [[Θόρυβος στην Αίθουσα]] Δεν θέλετε; Βιάζεστε;
Βάλτε τελεία, κύριε Υπουργέ. Κάνουμε κακή χρήση του χρόνου τώρα.
Ναι, βιαζόμαστε.
Μαθαίνετε. Δεν μαθαίνετε; Αυτή τη στιγμή έχουμε δημιουργήσει ένα σύστημα φιλοξενίας, όπου είκοσι πέντε χιλιάδες άνθρωποι μένουν σε διαμερίσματα. Έχουμε δημιουργήσει είκοσι οκτώ δομές προσωρινής φιλοξενίας - έχω και ορισμένες φωτογραφίες από τις δομές εκεί, από τις είκοσι οκτώ, τις δεκαοκτώ - και υπάρχουν και έξι κέντρα υποδοχής και ταυτοποίησης. Σας ξαναλέω εδώ και τρεις μήνες «Μην επικεντρώνετε στη Μόρια. Στη Μόρια υπάρχει ένα πρόγραμμα. Στη Μόρια σιγά - σιγά θα αρχίσει να λύνεται αυτό το ζήτημα». Το πρόβλημά μου, το πρόβλημά σας, το πρόβλημα όλων μας, είναι η Σάμος, γιατί έχει στοχοποιηθεί το νησί. Γιατί μόνο από τον Σεπτέμβριο μέχρι τις 25 Οκτωβρίου στη Σάμο έχουμε δύο χιλιάδες τριακόσιες δεκαεπτά εισροές και έφυγαν χίλιοι εκατόν τρεις.
Στη Μυτιλήνη;
Στη Μυτιλήνη, σε αυτό το χρονικό διάστημα, κύριε Αθανασίου, έχουν μπει δύο χιλιάδες οκτακόσιες εννέα και έχουν φύγει τρεις χιλιάδες εξακόσιες εξήντα δύο.
Τρεις χιλιάδες τριακόσιες ογδόντα πέντε.
Δεν θα τα χαλάσουμε στον λογαριασμό.
Σας λέω μέχρι τις 25 Οκτωβρίου.
Κύριε Υπουργέ, βάλτε μια τελεία τώρα, να έρθει και ο επόμενος.
Για να το κλείσω, γιατί έχω και άλλα…
Μα, εσείς τον Σεπτέμβριο λέγατε ότι θα φύγουν όλοι.
Έχουμε την ίδια συζήτηση, κύριε Αθανασίου, που είχαμε με την Ειδομένη: «Γιατί στην Ειδομένη δεν εκκενώθηκε στις 10 του μήνα και εκκενώθηκε σε έναν μήνα;», «Γιατί ο Πειραιάς δεν εκκενώθηκε στις 15 Απριλίου - εγώ το είχα πει αυτό - και εκκενώθηκε στις 30 Απριλίου;», «Γιατί στη Μόρια δεν γίνεται το βιολογικό;», όταν ολοκληρώνονται οι γραφειοκρατικές διαδικασίες «Γιατί αργεί το βιολογικό;» και όταν θα γίνει το βιολογικό - που θα γίνει - θα αρχίσουμε μετά τη συζήτηση «Είναι καλό το βιολογικό; Μήπως στάζει το βιολογικό;». Εντάξει, είναι σοβαρή αυτή η συζήτηση;
Πέντε χρόνια, κύριε Υπουργέ.
Είναι σοβαρή συζήτηση;
Κύριε Υπουργέ, ευχαριστούμε.
Σας καταθέτω, λοιπόν, και κάτι μικρό από την Υπηρεσία Ασύλου όσον αφορά στη διαχείριση των ευρωπαϊκών κονδυλίων. Τα υπόλοιπα θα τα βρείτε στο στικάκι. [[Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλω να σας πω το εξής: Η κατάσταση είναι δύσκολη, ιδιαίτερα στα νησιά. Την Πέμπτη, την Παρασκευή και το Σάββατο ήμουν στην Τουρκία, όπου είχα συνάντηση και με τον Υπουργό Εσωτερικών της Τουρκίας. Η συνάντηση είχε ως θέμα μόνο το μεταναστευτικό, ανταλλαγή σκέψεων όσον αφορά τι περισσότερο μπορούμε να κάνουμε ώστε και το 24% αύξηση να γίνει 24% μείωση. Έχουν και αυτοί στην Τουρκία τεσσεράμισι εκατομμύρια πρόσφυγες και μετανάστες, δηλαδή τριάμισι εκατομμύρια Σύριους και ένα εκατομμύριο. Μου έλεγε, λοιπόν, τις αποτροπές που κάνουν οι ίδιοι, ώστε να μην αφήσουν να περάσουν τα παράλια. Και στο τέλος του μήνα - το ξέρει ο Φώτης Κουβέλης, ο οποίος δεν είναι αυτή τη στιγμή εδώ - έχουμε συνάντηση στην Αθήνα με τον Αρχηγό της Ακτοφυλακής - όχι εμείς, αλλά ο αντίστοιχος Αρχηγός του Λιμενικού - για να εμβαθύνουμε τη συνεργασία μας. Στην Τουρκία και στην Ελλάδα έγιναν τον Μάιο δύο συναντήσεις που ανέκοψαν τον Έβρο. Έξι χιλιάδες ήταν στον Έβρο. Πώς τα βρήκατε οκτώ χιλιάδες; Την παραπροηγούμενη εβδομάδα από τον Έβρο ήταν δώδεκα χιλιάδες επτακόσιες. Ακούστε: εκείνο που δεν πρόκειται να γίνει είναι να σταματήσουμε την προσπάθεια και τον αγώνα. Από την 1η Μαρτίου του 2018 μέχρι τώρα έχουμε προσθέσει στους χώρους φιλοξενίας στην ενδοχώρα δέκα χιλιάδες εκατόν εξήντα νέες θέσεις. Άμεσα, μέσα στον Σεπτέμβριο ελπίζω, θα προστεθούν σε αυτές τις δέκα χιλιάδες εκατόν εξήντα θέσεις επτά χιλιάδες πεντακόσιες ογδόντα τέσσερις. Και μου λέτε ότι μιλάω για την Ευρώπη. Τι θα γίνει; Θα έρχονται στα νησιά; Άντε να συμφωνήσω, γιατί εγώ το έχω πει: Ακόμα πιο γρήγορα οι διαδικασίες ασύλου, ακόμα πιο γρήγορα η μεταφορά στην ενδοχώρα. Αυτό θα μας λύσει το πρόβλημα; Θα το κάνουμε, θα το κάνουμε! Θα μας λύσει το πρόβλημα; Πρέπει να υπάρξει ανακατανομή και να συμφωνήσουμε σε αυτό, πρέπει να δουλέψετε κι εσείς στο ευρωπαϊκό σας κόμμα, να δουλέψουν οι πάντες. Ακούω και χθες από διεθνή οργανισμό να λέει «αυτό που πρέπει να κάνετε είναι να τους πάρετε από τα νησιά και γρήγορα να τους μεταφέρετε στην ενδοχώρα». Και λέω: «το σκέφτηκε μόνος του ή τον βοήθησαν;».
Γιατί να υπάρχουν τέσσερα στάδια ασύλου;
Κύριε Αθανασίου, εμποδίζετε τον Υπουργό να κατέβει από το Βήμα. Μην κάνετε παρεμβάσεις.
Σας ευχαριστώ πολύ. Τα υπόλοιπα στη δευτερολογία μου.
Παρακαλούμε.
Κύριε Πρόεδρε, τηρήστε μια διαδικασία!
Αυστηροί στην κριτική!
Θέλετε να μείνει κι άλλο ο Υπουργός στο Βήμα;
Τριάντα πέντε λεπτά μίλησε ο Υπουργός!
Μα, αυτό λέω. Ο κ. Αθανασίου έχει αντίρρηση.
Κύριε Βαρβιτσιώτη, μείνατε ικανοποιημένος από τα στοιχεία;
Πρέπει να απαντηθούν τα ερωτήματα!
Ελάτε τώρα!
Κύριε Πρόεδρε, η διαδικασία είναι διαδικασία!
Σας ικανοποίησαν τα στοιχεία που σας έδωσα;
Ευτυχώς μετά από τρία χρόνια φέρατε στοιχεία!
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τέσσερις εκπαιδευτικοί συνοδοί τους από το 1ο Δημοτικό Σχολείο της Πρέβεζας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Ρήγας, Αναπληρωτής Υπουργός Εθνικής Άμυνας.
Ευχαριστώ, κύριε Πρόεδρε. Κυρίες και κύριοι Βουλευτές, καλησπέρα. Ήλθα με καλή διάθεση απόψε, επειδή είναι και η πρώτη ομιλία - τοποθέτησή μου ως Υπουργός. Δεν θα την τηρήσω, όμως, και θα καταλάβετε γιατί. Θα ήθελα να πω στα παιδιά, που είναι από το σχολείο της Πρέβεζας - επειδή είμαι και εκπαιδευτικός - το εξής: Να παρακολουθείτε, να φιλτράρετε και να αντιμετωπίζετε τη Βουλή με σεβασμό, γιατί είναι ο χώρος της δημοκρατίας και ως νέα παιδιά να αντιλαμβάνεστε αυτό το οποίο στη χώρα μας σημαίνει δημοκρατία. Στο ΥΠΕΘΑ έχει ανατεθεί να συνδράμει με συγκεκριμένες δράσεις στη διαχείριση της προσφυγικής κρίσης. Είναι η σίτιση, η διαμονή, οι μεταφορές και η υγειονομική περίθαλψη. Ανέλαβε, λοιπόν, το Υπουργείο να καλύψει αυτές τις αντίστοιχες δαπάνες. Έχει υπογράψει συνολική χρηματοδότηση από την Ευρωπαϊκή Ένωση μέσω του μηχανισμού έκτακτης βοήθειας συνολικού ύψους περίπου 99.761.000 ευρώ. Το «περίπου» είναι ακριβές με τα τελευταία νούμερα. Από αυτό το ποσό έχουν μέχρι τώρα απορροφηθεί 88,6 εκατομμύρια ευρώ. Αυτό είναι η απορρόφηση. Για το σύνολο των παραπάνω συμφωνιών έχει ολοκληρωθεί όλη η διαδικασία του ελέγχου και η έγκριση των δαπανών από την Ευρωπαϊκή Ένωση. Αφορά το μεγαλύτερο μέρος την περίοδο της μεγάλης και έντονης ροής και κρίσης η οποία υπήρχε στο προσφυγικό. Όλα τα ποσά βρίσκονται αναρτημένα, κύριοι Βουλευτές, στη «ΔΙΑΥΓΕΙΑ». Ποιοι υλοποιούσαν όλες τις συμβάσεις και όλα όσα ήταν και είναι σε αυτή την κατεύθυνση; Είναι η Γενική Διεύθυνση Οικονομικών, η οποία κάνει εξαιρετικά τη δουλειά της - και ελέγχεται από το Υπουργείο - και οι φορείς των Γενικών Επιτελείων - οι αντίστοιχοι - των Ενόπλων Δυνάμεων, που είναι και οι αρμόδιοι για τις διαγωνιστικές διαδικασίες: προμήθειες, λειτουργίες. Όλοι αυτοί είναι ενταγμένοι μέσα στο θεσμικό πλαίσιο το οποίο ήδη υπάρχει, δηλαδή ο ν.4270/2014, το π.δ.80/2016, ο ν.4368/2016, ο ν.4375/2016 και ο ν.4412/2016. Κάνω μια παρένθεση: Μη χρησιμοποιείτε πολύ τον κ. Ηλιόπουλο. Μην τον χρησιμοποιείτε και θα σας πω γιατί. Όλη αυτή την περίοδο που κάνατε τα ερωτήματα ήταν ο επικεφαλής της ΑΣΔΕΝ. Να σας εξηγήσω τι σημαίνει ΑΣΔΕΝ: Είναι η Ανώτατη Στρατιωτική Διοίκηση Νήσων. Άρα είναι από εκεί που περνούσαν όλοι και είχαν την ευθύνη οι τοπικές ταξιαρχίες και οι μονάδες να κάνουν τους διαγωνισμούς με τις αντίστοιχες υπηρεσίες. Άρα γνωρίζει πάρα πολύ καλά ότι όλα έχουν γίνει ορθά ο συγκεκριμένος στρατηγός τότε. Από εκεί και πέρα υπάρχουν όλοι οι προβλεπόμενοι από την εθνική νομοθεσία εθνικοί ελεγκτικοί μηχανισμοί και ειδικότερα είναι: Ο προληπτικός έλεγχος, που γίνεται όπου απαιτείται, αναλόγως του ποσού των δαπανών, από το ίδιο το Ελεγκτικό Συνέδριο. Είναι ο έλεγχος και η εκκαθάριση των δαπανών από τα αρμόδια ελεγκτήρια δαπανών, ο εκ νέου έλεγχος των εκκαθαρισθέντων δαπανών από τις οικονομικές διευθύνσεις των Γενικών Επιτελείων, ο κατασταλτικός έλεγχος από το Ελεγκτικό Συνέδριο και ο έλεγχος από εξωτερική πιστοποιημένη εταιρεία, η οποία επιλέγεται βάσει διαγωνισμού. Μέσα από όλες τις παραπάνω διαδικασίες διασφαλίζουμε ως Υπουργείο Εθνικής Άμυνας τη νομιμότητα, την κανονικότητα και την επιλεξιμότητα των δαπανών, καθώς και την απαρέγκλιτη τήρηση των αρχών της χρηστής δημοσιονομικής διαχείρισης. Εξάλλου η ίδια η Ευρωπαϊκή Επιτροπή, δηλαδή η αρμόδια πηγή της χρηματοδότησης, ανέφερε ξεκάθαρα ότι δεν έχει βρει κανένα στοιχείο αδιαφανούς διαχείρισης κονδυλίων καθ' οιονδήποτε τρόπο. Σας θυμίζω την απάντηση της αρμόδιας εκπροσώπου για θέματα μετανάστευσης, της Νατάσα Μπερτό, όταν ρωτήθηκε σχετικά στις 26 Σεπτεμβρίου: «Μέχρι σήμερα δεν έχουμε βρει τίποτα ή κάποιο στοιχείο κακοδιαχείρισης κονδυλίων καθ' οιονδήποτε τρόπο. Όλα τα μακροπρόθεσμα κονδύλια υπόκεινται σε ετήσιες εκκαθαρίσεις λογαριασμών, που σημαίνει ότι ελέγχουμε ετησίως ότι όλα έχουν δαπανηθεί σωστά». Και συνέχισε στην απάντησή της: «Δεν είμαστε αρμόδιοι να διερευνήσουμε τυχόν κατηγορίες περί παράνομων κερδών από εταιρείες τροφοδοσίας, γι' αυτό αναφέρουμε το θέμα στην Ευρωπαϊκή Υπηρεσία Καταπολέμησης της Απάτης. Υπήρξαν ορισμένες κατηγορίες οι οποίες δεν προήλθαν από την επιτροπή». Ένα ωραίο και ενδιαφέρον ερώτημα, κύριοι Βουλευτές της Νέας Δημοκρατίας, είναι το εξής: Από ποιον ακριβώς προήλθαν οι συγκεκριμένες κατηγορίες για τις οποίες ενεργοποιήθηκε ο OLAF - και πολύ καλά έπραξε και ορθά - να ολοκληρώσει τη διαδικασία; Είναι οι κατηγορίες πάνω στις οποίες - κατά διαβολική σύμπτωση - σπεκουλάρει ο φίλα προσκείμενος στον Αρχηγό της Αξιωματικής Αντιπολίτευσης μιντιακός μηχανισμός, πετώντας ατάκτως στη δημόσια συζήτηση νούμερα εκατομμυρίων, δισεκατομμυρίων ευρώ και ευτελίζοντας με τρόπο άθλιο ένα τόσο σοβαρό ζήτημα όπως το προσφυγικό - μεταναστευτικό. Δεν θα μείνω μόνο εδώ. Τα τελευταία τριάμισι χρόνια έχουμε συνηθίσει να ακούμε έξαλλες φωνές και απόψεις, όπως «βάστα Γερούν», «βάστα Σόιμπλε» ή «πιστεύω πιο πολύ στον Ερντογάν από τον Τσίπρα» και «η Ελλάδα προκαλεί στο Αιγαίο και όχι η Τουρκία», απόψεις και φωνές από κάποιους που κάθονται σήμερα εδώ στα έδρανα της Αξιωματικής Αντιπολίτευσης, απόψεις και φωνές που κόπτονται, δήθεν, για τη διεθνή εικόνα και το κύρος της χώρας μας. Ας μη μείνουμε σε εικασίες για το ποιοι καλόπιστοι κακόπιστα εκτόξευσαν ορισμένες κατηγορίες. Υπάρχουν τα γεγονότα. Καθ' όλη τη διάρκεια των διενεργούμενων ελέγχων, λοιπόν, ουδεμία κατασπατάληση έχει διαπιστωθεί. Και θα πρέπει να είναι πάρα πολύ προσεκτικοί όσοι διατυπώνουν «στον αέρα» κατηγορίες και κακοδιαχείριση ευρωπαϊκών κονδυλίων, τόσο προς την Κυβέρνηση όσο και προς το προσωπικό των Ενόπλων Δυνάμεων, που με ιδιαίτερα μεγάλη προσπάθεια σε αυτή την περίοδο - και είναι τιμή μου που βρίσκομαι εκεί - έχει προσφέρει σε αυτή την κατεύθυνση, όπως έχει προσφέρει και στο κοινωνικό έργο που γίνεται, είτε φτιάχνοντας σχολεία σε δύσκολες περιοχές, κύριε Δημοσχάκη, όπως είναι η Θράκη, είτε δημιουργώντας δρόμους εκεί που η πολιτεία τόσα χρόνια δεν είχε κάνει τίποτα. Κληθήκαμε για πρώτη φορά σε καιρό ειρήνης να καλύψουμε άμεσα και αποτελεσματικά τις ανάγκες σίτισης, στέγασης και φιλοξενίας τόσων χιλιάδων ανθρώπων και στο μέτρο του δυνατού το καταφέραμε πολύ καλά. Από το 2015 λοιπόν - γιατί εκεί είναι η συζήτηση, δεν ξεφύγατε και θα πω τι εννοώ - μέχρι σήμερα έχουν περάσει από την Ελλάδα περισσότεροι από 1,2 εκατομμύρια πρόσφυγες και μετανάστες. Σήμερα περισσότεροι από είκοσι πέντε χιλιάδες άνθρωποι φιλοξενούνται σε διαμερίσματα, βρίσκονται σε λειτουργία έξι κέντρα υποδοχής και ταυτοποίησης και οκτώ δομές φιλοξενίας. Παρέχεται εκπαίδευση. Και θα ήθελα εδώ να μου πει ο κ. Αθανασίου, αλλά δεν είναι εδώ: η ΔΑΚΕ στη Λέσβο θα συνεχίσει να λέει «λαθρομετανάστες» τους ανθρώπους που έχουν υποφέρει και φτάνουν εκεί; Διότι όλη η συζήτηση που έγινε από τη μεριά σας, τι ήταν; Πώς θα χαϊδέψετε και πώς θα πείτε ή πώς θα φύγετε και θα φύγουν οι ερινύες από τη ζωή σας για όλα όσα έχετε κάνει όλη την προηγούμενη περίοδο. Μαζέψτε, λοιπόν, όλους αυτούς που λένε για λαθρομετανάστες. Παρέχεται, λοιπόν, εκπαίδευση και υγειονομική περίθαλψη σε όλους τους πρόσφυγες και μετανάστες. Είναι τα παιδάκια στο σχολείο μαζί. Και είναι όμορφες εικόνες η συνύπαρξη με όλους μαζί, μιας και θα μείνουν εδώ και, όπως θέλετε, πρέπει να έχουν καλές συνθήκες. Γίνεται διαρκής προσπάθεια για περαιτέρω βελτίωση των συνθηκών διαβίωσης όλων αυτών των ανθρώπων, πάντα με σεβασμό στο Διεθνές και Ευρωπαϊκό Δίκαιο. Υπάρχουν σημεία όπου κατά περιόδους καταγράφονται αυξημένα προβλήματα και δυσλειτουργίες. Είναι δύσκολο - και συμφωνώ απολύτως - , γιατί έχω επισκεφθεί αρκετές φορές τη Μόρια. Υπάρχει και γραφειοκρατία, οφείλουμε οι αρμόδιοι κρατικοί λειτουργοί πολλές φορές να απολογηθούμε γι' αυτή τη γραφειοκρατία. Θέλω, όμως, να σας πω ότι πλέον «τρέχουν» ετήσιοι διαγωνισμοί για τη σίτιση και για όλα τα υπόλοιπα. Γιατί αυτή η συζήτηση - και το επισημαίνω για άλλη μια φορά - είναι για ό,τι είχε γίνει την περίοδο μέχρι το 2016, είναι και οι απαντήσεις που είχατε πάρει, γιατί ήταν έκτακτη η περίοδος, πραγματικά, με τόσες ροές και σε μια κρίση οικονομική, όταν παλεύαμε εμείς απέναντι στο «βάστα Γερούν» που λέγατε να καταφέρουμε να λύσουμε και το πρόβλημα των πολλών ροών που ερχόντουσαν στην Ελλάδα. Κύριε Βαρβιτσιώτη, επειδή είπατε προηγουμένως «θα σταματάμε τους μετανάστες στα θαλάσσια σύνορα». Έχουμε χιλιόμετρα σύνορα θάλασσα. Τι εννοείτε ακριβώς; «Σε πρόσφυγες και οικονομικούς μετανάστες θα τους χωρίζουμε» και να υποθέσω ότι κάποιο τυχαίο ατύχημα θα συμβεί και πάλι. Δεν πρόκειται, λοιπόν, να δεχθώ να μας κουνάνε το δάχτυλο, εκείνοι που εργαλειοποιούν για μικροπολιτικούς λόγους μια πρωτοφανών διαστάσεων ανθρωπιστική κρίση, εκείνοι που δεν διστάζουν να μεταχειριστούν τις δύσκολες συνθήκες των κατοίκων και προσφύγων με τον πιο λαϊκιστικό και ανεύθυνο τρόπο, χαϊδεύοντας τα ακροδεξιά, εθνικιστικά και ξενοφοβικά αντανακλαστικά. Διότι γνωρίζουμε όλοι πολύ καλά, πως το όψιμο ενδιαφέρον τους για συνθήκες διαβίωσης των προσφύγων είναι αν μη τι άλλο υποκριτικό. Γνωρίζουμε, επίσης, όλοι πως για τις πολύ δύσκολες συνθήκες στα νησιά του ανατολικού Αιγαίου, ευθύνονται κατά κύριο λόγο οι ασκούμενες ευρωπαϊκές πολιτικές που κρατούν τα σύνορα κλειστά, εγκλωβίζουν βασανισμένους ανθρώπους σε μικρές και μάλιστα περίκλειστες από θάλασσα εκτάσεις γης. Υποστηρίξαμε και υποστηρίζουμε μια δύσκολη συμφωνία στην εφαρμογή της, αλλά απαραίτητη ελλείψει καλύτερης εναλλακτικής. Από την πρώτη στιγμή αντιμετωπίσαμε το ζήτημα της προσφυγικής κρίσης, της μεταναστευτικής ως ευρωπαϊκή συλλογική υπόθεση, που απαιτεί και ευρωπαϊκή συλλογική λύση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θα πάρω και λίγο χρόνο από τη δευτερολογία μου. Ως χώρα και ως Κυβέρνηση αντιμετωπίσαμε και αντιμετωπίζουμε το προσφυγικό στη βάση των αρχών του Διεθνούς Δικαίου, των ανθρωπιστικών αρχών του ευρωπαϊκού πολιτισμού, στη βάση των διαχρονικών αρχών της ανθρωπιάς και της αλληλεγγύης που διακρίνουν τον ελληνικό λαό, που παρά τις δυσκολίες που αντιμετωπίζει, υποδέχτηκε με ζεστασιά τους πρόσφυγες και τους μετανάστες που εισήλθαν στη χώρα, σηκώνοντας στους ώμους το βαρύ φορτίο σε όλη την Ευρώπη. Δεν ενδώσαμε, κυρίες και κύριοι Βουλευτές, στις εθνικιστικές, ξενοφοβικές φωνές που υποστηρίζουν τις επαναπροωθήσεις στη θάλασσα ή μια επιφανειακή διαδικασία ασύλου που θα απέρριπτε το σύνολο των αιτημάτων. Ασκήσαμε και ασκούμε δριμεία κριτική στις ευρωπαϊκές χώρες, που αρνούνται να αναλάβουν το βάρος αυτό των ευθυνών, τις χώρες που θέλουν να απολαμβάνουν το σύνολο των δικαιωμάτων που απορρέουν από τη συμμετοχή τους στην Ευρωπαϊκή Ένωση, αλλά είναι απρόθυμες να εκπληρώσουν τις αντίστοιχες υποχρεώσεις. Η Ελλάδα ανήκει πολιτικά και οικονομικά στην Ευρωπαϊκή Ένωση και συναποφασίζει στο πλαίσιο των διαδικασιών που υπάρχουν για όλα τα μεγάλα θέματα. Και σε αυτό το επίπεδο, στη μεγάλη εικόνα, σε ό,τι αφορά τη διαχείριση της προσφυγικής κρίσης, η ευρωπαϊκή οικογένεια εμφανίζεται διχασμένη. Από τη μια είναι οι δυνάμεις, όπως η δική μας Κυβέρνηση, που προτάσσουν την ανθρωπιστική και βάσει των αρχών δικαίου διαχείριση του προσφυγικού στην Ευρώπη και από την άλλη στοιχίζονται οι απόψεις και οι ηγεσίες εκείνες, που είναι φορείς ενός έντονου διχαστικού λόγου, εκφράζουν έναν ακραία εθνικιστικό, αντιμεταναστευτικό και πολλές φορές ρατσιστικό λόγο. Αλήθεια, ο κ. Μητσοτάκης...
Από ποιον; Μας προσβάλλετε τώρα. Στους νησιώτες τα λέτε αυτά;
Έχετε μια κακή συνήθεια, κύριε Αθανασίου.
Ολοκληρώστε, κύριε Υπουργέ.
Αλήθεια ο κ. Μητσοτάκης αλλά και όλοι οι άλλοι Βουλευτές και Βουλεύτριες της Αξιωματικής Αντιπολίτευσης σε ποια μεριά θα περιελάμβαναν τον εαυτό τους;
Για όνομα του Θεού! Τι είναι αυτά τα πράγματα;
Μη βιάζεστε. Θα ακούσετε. Θα καταλάβετε τι εννοώ. Έχω την αίσθηση πως η Νέα Δημοκρατία σήμερα παίρνει το μέρος των δυνάμεων της ακραίας δεξιάς στην Ευρώπη. Να ρωτήσω. Η Αξιωματική Αντιπολίτευση συντάσσεται με τον Πρωθυπουργό της Ουγγαρίας, τον κ. Όρμπαν; Θα τον διώξει από το Λαϊκό Κόμμα, τον άνθρωπο δηλαδή που έστειλε ευχαριστήρια επιστολή στη Χρυσή Αυγή για τη στήριξη στις θέσεις στο προσφυγικό που είχαν; Δεν έχετε πει κουβέντα. Συντάσσεται, επίσης, με τον αυστριακό καγκελάριο, τον κ. Κουρτς; Ταυτίζεστε ιδεολογικά σε αυτά τα ζητήματα της μετανάστευσης του αντικοινωνικού και οικονομικού νεοφιλελευθερισμού; Κύριε Αθανασίου και κύριοι Βουλευτές, θα μου επιτρέψετε να συνεχίσουμε να κινούμαστε στον αντίποδα αυτής της λογικής, να είμαστε ανάμεσα σε αυτούς που πιστεύουν ότι για να αντιμετωπιστεί το πρόβλημα πρέπει να αντιμετωπίσουμε πρωτίστως τις γενεσιουργές του αιτίες, να έχουμε ένα ουσιαστικό σχέδιο μιας αναπτυξιακής προοπτικής για τις χώρες της βόρειας Αφρικής και της Ασίας. Ως τότε, όμως, είμαστε αντιμέτωποι με μια συγκεκριμένη κατάσταση για την οποία δεν ευθυνόμαστε, ωστόσο πρέπει να τη διαχειριστούμε. Η προσφυγική κρίση θα έπρεπε αναμφίβολα να συνιστά εθνική υπόθεση. Δεν το θέλετε όμως, την έχετε εντάξει σε μια μικροπολιτική λογική. Θα παρακαλούσα, λοιπόν, να σταματήσει αυτό το αντικείμενο της φτηνής μικροπολιτικής προπαγάνδας. Πάρτε όλα τα στοιχεία. Μην κάνετε πολιτική μέσω δημοσιευμάτων στον Τύπο, δεν κάνει καλό. Κυρίως θα σας έλεγα και κάτι άλλο, επειδή την Λέσβο την έζησα και πέρασα πολύ ωραία χρόνια και στον στρατό ως φαντάρος αλλά και ως σπουδαστής, μην ενεργοποιείτε αντανακλαστικά, δεν το αξίζει αυτό το νησί, και μη σπέρνετε τέτοιες απόψεις. Μιλήσατε για τα ΜΑΤ τη μέρα που ήταν ο Αλέξης ο Τσίπρας. Μάλιστα. Εγώ πήγα μετά από έναν μήνα και είπαμε το εξής: Γιατί βγήκαν τα ΜΑΤ; Γιατί είχατε δημιουργήσει, κύριε Αθανασίου και όλοι εκεί, - γιατί δεν κάνατε κάτι άλλο - να μιλούν όλοι και οι εμπορικοί σύλλογοι για τον ΦΠΑ στα νησιά. Εγώ ξέρετε τι ρώτησα; Χάσατε για άλλη μια φορά. «Κυρία Καλογήρου, θέλετε τον ΦΠΑ ή το μεταφορικό ισοδύναμο; Να σας δώσω τον ΦΠΑ που ζητούσατε και όχι το μεταφορικό». Προσέξτε, λοιπόν, γιατί δεν το αξίζετε. Ευχαριστώ πολύ.
Ευχαριστώ πολύ. Τον λόγο έχει ο Υπουργός Υγείας κ. Ανδρέας Ξανθός.
Αγαπητοί συνάδελφοι, νομίζω ότι καταλαβαίνουμε όλοι ότι συζητάμε ένα τεράστιο κοινωνικό και πολιτικό πρόβλημα, το οποίο αφορά όλο τον κόσμο και ιδιαίτερα την Ευρώπη και το οποίο αποτελεί πεδίο ισχυρότατων κοινωνικών και πολιτικών συγκρούσεων και διαιρετικών τομών, που αφορούν όλες τις πολιτικές δυνάμεις, όλους τους πολιτικούς χώρους, όλες τις ευρωπαϊκές κοινωνίες. Διαχειριζόμαστε η χώρα μας και η Ευρώπη συνολικά, - που είναι κατά κύριο λόγο οι χώρες υποδοχής - την πιο μεγάλη μετακίνηση πληθυσμών μετά τον Β΄ Παγκόσμιο Πόλεμο. Διαχειριζόμαστε ένα τεράστιο πρόβλημα το οποίο, κατά την άποψή μου, είναι προσβλητικό για τη νοημοσύνη των ανθρώπων, να το ευτελίζετε σε μία αυτού του τύπου μικροκομματική αντιπαράθεση και να λέτε, περίπου, ότι αυτό το πρόβλημα το δημιούργησε ο ΣΥΡΙΖΑ και ο οποίος, μάλιστα, σκοπίμως το δημιούργησε, για να μπορέσει να πάρει λεφτά από την Ευρωπαϊκή Ένωση και να κάνει business. Αυτό μας είπε η κ. Βούλτεψη. Αυτά για όσους στοιχειωδώς δεν έχουν ακροδεξιά, ρατσιστικά, μισαλλόδοξα και ξενοφοβικά αντανακλαστικά σε αυτή τη χώρα, είναι ευθεία προσβολή της νοημοσύνης τους! Ξέρουμε πολύ καλά, σε ποιο πολιτικό λεξιλόγιο ανήκουν λέξεις γεμάτες μίσος, όπως λαθρομετανάστης. Την αποφύγατε σήμερα. Την λέει, στεντορεία τη φωνή, ο πρώην Πρωθυπουργός σας. Λέξεις όπως εισβολείς, άλωση των πόλεων, εθνική απειλή, αυτή τη ρητορική του μίσους χρησιμοποιείτε εσείς και όλα σας τα στελέχη, τα αυτοδιοικητικά και τα πολιτικά. Κι έρχεστε τώρα να μας χύσετε κροκοδείλια δάκρυα και να μας πείτε ότι σας έπιασε ο πόνος για το δράμα των προσφύγων και των μεταναστών; Λιγότερη υποκρισία νομίζω ότι είναι επιβεβλημένη. Πίσω, λοιπόν, από τη ρητορική περί «εικόνων ντροπής που εκθέτουν τη χώρα», κατά την άποψή μου κρύβεται - ή μάλλον δεν μπορεί να κρυφτεί - η βαθύτατη περιφρόνησή σας γι' αυτούς τους ανθρώπους, η δυσανεξία σας και η δυσφορία σας για την παρουσία αυτών των κατατρεγμένων ανθρώπων από τη φτώχεια, από τον πόλεμο κι από την κλιματική αλλαγή όπως πολύ σωστά είπε ο Δημήτρης Βίτσας. Είναι, λοιπόν, σημείο - τομή η διάκριση ανάμεσα σε μία πολιτική συμπερίληψης, σεβασμού των δικαιωμάτων και των κανόνων του Διεθνούς Δικαίου από τη μια, μια πολιτική που υπηρετεί η Αριστερά σε όλες τις εκδοχές της, κι από την άλλη μια πολιτική εξαίρεσης, ρατσισμού, ξενοφοβίας, μισαλλοδοξίας, που υπηρετούν πολλές εκδοχές της Δεξιάς και, κυρίως, της ακροδεξιάς σε όλη την Ευρώπη. Είναι προφανές με ποια πλευρά έχετε επιλέξει να κινηθείτε. Είναι, λοιπόν, όλα καλώς καμωμένα; Δεν υπάρχει πρόβλημα; Η κριτική η οποία ασκείται είναι κατασκευασμένη; Προφανώς και όχι. Εδώ υπάρχει πραγματική δυσκολία. Υπάρχουν δεκάδες χιλιάδες άνθρωποι, εγκλωβισμένοι, έχοντας υποστεί μια ματαίωση στο σχέδιό τους για μετακίνηση σε χώρες, κυρίως, της Βόρειας και της Κεντρικής Ευρώπης, που δεν έχουν προφανώς τα οικονομικά προβλήματα της χώρας μας, σε συνθήκες οι οποίες, όντως δεν είναι καλές, ιδιαίτερα σε ορισμένα camps και σε ορισμένα κέντρα υποδοχής - ταυτοποίησης όχι σε όλη τη χώρα. Είναι πολύ συγκεκριμένες οι εστίες που υπάρχουν προβλήματα και που νομίζω ότι το αρμόδιο Υπουργείο κάνει ό,τι μπορεί για να επιλύσει σταδιακά. Αυτό είναι το κύριο πρόβλημα. Το κύριο πρόβλημα είναι οι συνθήκες διαβίωσης, οι συνθήκες στέγασης, σίτισης, ατομικής υγιεινής και διαχείρισης καθημερινών προβλημάτων που έχουν αυτοί οι άνθρωποι. Και εκεί, πραγματικά, υπάρχουν δυσκολίες και υπάρχουν προβλήματα, για τα οποία πρέπει να επιταχυνθεί η επίλυσή τους. Και προφανώς είναι ένα διαρκές στοίχημα. Και εδώ έρχεται το περιβόητο θέμα της υγειονομικής βόμβας. Εδώ και τριάμισι χρόνια ακούμε ότι θα εκραγεί η υγειονομική βόμβα στη χώρα. Θα έρθουν σεισμοί, λιμοί και καταποντισμοί. Θα έχουμε επιδημία πανούκλας, χολέρας, λοιμωδών νοσημάτων, οι οποίες θα θερίσουν τους προσφυγικούς πληθυσμούς και, κυρίως, φυσικά τους ντόπιους πληθυσμούς. Δεν ενεργοποιήθηκε ποτέ αυτή η υγειονομική βόμβα. Και δεν ενεργοποιήθηκε, γιατί, αγαπητοί συνάδελφοι, υπήρξαν μέτρα πρόληψης και αποτροπής αυτού του κινδύνου. Υπήρξε ρύθμιση με τον ν.4368. που όλοι οι πρόσφυγες, οι αιτούντες άσυλο και οι έχοντες δικαίωμα διεθνούς προστασίας έχουν ΑΜΚΑ σε αυτή την χώρα και έχουν δωρεάν και εγγυημένη πρόσβαση στο δημόσιο σύστημα υγείας όπως όλοι οι πολίτες. Και παίρνουν τα φάρμακά τους και νοσηλεύονται και θεραπεύονται [[Χειροκροτήματα από την πτέρυγα του ΣΥΡΙΖΑ]] Προφανώς σε συνθήκες συγχρωτισμού χιλιάδων ανθρώπων πάντα υπάρχουν κίνδυνοι δημιουργίας ευνοϊκών συνθηκών λοιμώξεων κ.λπ.. Και υπήρξαν και κρούσματα λοιμώξεων και ηπατίτιδας Α και διαρροϊκών συνδρόμων και άλλων αναπνευστικών λοιμώξεων και φυματίωσης. Αλλά επειδή υπήρχε σοβαρό σχέδιο επιδημιολογικής επιτήρησης, οργανωμένου με τη συνδρομή εξαιρετικών επιστημόνων και επιδημιολόγων της χώρας, υπήρξαν παρεμβάσεις, περιόρισαν αυτά τα κρούσματα, και δεν επέτρεψαν να υπάρχει διασπορά ούτε στον γενικό πληθυσμό ούτε φυσικά στον προσφυγικό πληθυσμό.
Και πριν υπήρξαν, κύριε Υπουργέ, και υπήρξε δωρεάν περίθαλψη.
Αφήστε μας τώρα. Θα σας πω, λοιπόν. Από το 2015 και μετά παίρνουμε ένα κονδύλι 3.5 εκατομμύριων ευρώ μέσα από ένα ειδικό χρηματοδοτικό ταμείο της Ευρωπαϊκής Ένωσης, το ISF. Με αυτό προσλαμβάνουμε εκατόν τριάντα εννέα ανθρώπους, γιατρούς, νοσηλευτές, μαίες, διασώστες και πληρώματα του ΕΚΑΒ, κοινωνικούς λειτουργούς, πολιτισμικούς διαμεσολαβητές για τα νησιά του ανατολικού Αιγαίου. Και ενισχύουμε και τη φροντίδα υπό πολύ δύσκολες συνθήκες στα camps αλλά και τις όμορες δημόσιες δομές, τα νοσοκομεία και τα κέντρα υγείας, τα οποία συνδράμουν στη φροντίδα αυτών των ανθρώπων. Η απορροφητικότητα ήταν στο 98%. Όλα αυτά έγιναν με απόλυτη διαφάνεια και με εξαιρετικές εκθέσεις από τις γενικές διευθύνσεις της Κομισιόν. Ακολουθεί δεύτερο χρηματοδοτικό πρόγραμμα από ένα άλλο fund, το AMIF, Ευρωπαϊκό Διαρθρωτικό Ταμείο. Χρηματοδοτούμε το Πρόγραμμα «PHILOS». Προσλαμβάνουμε εξακόσιους πενήντα επτά ανθρώπους για όλη τη χώρα αυτή τη φορά και στο Αιγαίο και στην ηπειρωτική χώρα, και υγειονομικό προσωπικό όλων των κατηγοριών. Οι μισοί απ' αυτούς είναι στα camps. Είναι ένας επαρκέστατος πυρήνας υγειονομικής φροντίδας με την σημαντική έλλειψη σε κάποιες περιπτώσεις γιατρών και διερμηνέων και ταυτόχρονα ενισχύουμε και τις δημόσιες δομές, όπως είπα και πριν. Η απορροφητικότητα που έληξε στις 18 Αυγούστου ήταν στο 96,2%. Είναι απολύτως διαφανές. Ελέγχεται από ορκωτούς λογιστές και περιμένουμε το πόρισμά τους. Έχει εξαιρετικές αξιολογήσεις από την Κομισιόν για τις πολύ καλές πρακτικές που εφαρμόστηκαν, για μια ολοκληρωμένη, όχι απλώς επείγουσα, αλλά ολιστική ψυχοκοινωνική φροντίδα των προσφύγων και των μεταναστών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Λίγο χρόνο ακόμα, κύριε Πρόεδρε. Με αυτό το πρόγραμμα οργανώσαμε εκτός από την υγειονομική παρουσία, οχτώ κινητές μονάδες σε όλη τη χώρα, που έκαναν επιδημιολογική επιτήρηση και παρενέβαιναν όταν υπήρχαν κρούσματα και τα περιόριζαν και διαχειρίζονταν με τον καλύτερο τρόπο τους ανθρώπους που είχαν ανάγκη. Υπήρξαν και περιπτώσεις που υπήρξε και κρούσμα πολυανθεκτικής φυματίωσης, το οποίο αντιμετωπίστηκε σε νησί επιτυχέστατα και δεν υπήρξε η παραμικρή διασπορά ούτε στους ανθρώπους που διέμεναν μαζί, στον ίδιο χώρο, ούτε φυσικά στο προσωπικό της Ύπατης Αρμοστείας, της Υπηρεσίας Πρώτης Υποδοχής ή των άλλων εμπλεκομένων φορέων και φυσικά ούτε στις τοπικές κοινωνίες. Έγιναν εμβολιασμοί. Έγιναν τριάντα πέντε χιλιάδες εξακόσιοι εβδομήντα τέσσερις εμβολιασμοί το 2017 κυρίως στον παιδικό πληθυσμό. Έγιναν έντεκα χιλιάδες σαράντα τρεις μέχρι τον Ιούλιο του 2018. Έχουμε εξαιρετικά ποσοστά εμβολιαστικής κάλυψης του παιδικού προσφυγικού πληθυσμού και υπάρχουν αναφορές του Παγκόσμιου Οργανισμού Υγείας, που δίνουν συγχαρητήρια σε μια χώρα που σε περίοδο κρίσης και λιτότητας δείχνει τέτοια δείγματα γραφής, ευαισθησίας, ανθρωπιάς, αλληλεγγύης και καλών υγειονομικών στάνταρ όσον αφορά τη φροντίδα. Τώρα πάμε σε ένα νέο πρόγραμμα - είμαστε στο μεταίχμιο τώρα με παρατάσεις - αυτή τη φορά από το εθνικό ΠΔΕ 50 εκατομμυρίων ευρώ, το οποίο θα μας δώσει τη δυνατότητα σε βάθος διετίας, να προσλάβουμε υπερδιπλάσιο προσωπικό και να έχουμε την ασφάλεια ότι μπορούμε να καλύπτουμε με πληρότητα και με αξιοπιστία όλες τις ανάγκες, πάντα φυσικά αξιοποιώντας και αξιόπιστες μη κυβερνητικές οργανώσεις για ειδικούς τομείς, αλλά αυτή την περίοδο και τις ένοπλες δυνάμεις, που έχουν διαθέσει δώδεκα στελέχη τους ιατρούς και έχουν ενισχύσει κρίσιμα ΚΥΤ στα νησιά και στον Έβρο. Υπήρξε, λοιπόν, σχέδιο βασισμένο στα διεθνή στάνταρ ποιότητας και στις κατευθυντήριες οδηγίες και ΠΟΥ και του IOM, του Διεθνούς Οργανισμού Μετανάστευσης. Υπήρξαν δύο πετυχημένα προγράμματα και πάμε για το τρίτο. Και, κυρίως, υπήρξε μία κουλτούρα αλληλεγγύης και από το ανθρώπινο δυναμικό του συστήματος υγείας, και από τις τοπικές κοινωνίες, και από τους υγειονομικούς φορείς, και από εθελοντές όλων των κατηγοριών επαγγελματιών υγείας. Νομίζω, λοιπόν, ότι, πραγματικά, στο κομμάτι της υγειονομικής φροντίδας έχουν γίνει πολύ σημαντικά βήματα. Το λέμε και το τεκμηριώνουμε ότι δεν επιτρέψαμε αυτό το μείζον κοινωνικό πρόβλημα για τη χώρα μας και για την Ευρώπη να γίνει πρόβλημα δημόσιας υγείας. Αφήστε, λοιπόν, τις κραυγές περί υγειονομικής βόμβας. Διακινδύνευση υπάρχει όσο παραμένουν κακές συνθήκες διαβίωσης χιλιάδων ανθρώπων και όσο υπάρχει υπερπληθυσμός στα camps. Αλλά υπάρχει και γνώση και εμπειρία και επιστημονική επάρκεια στο ανθρώπινο δυναμικό που ασχολείται. Νομίζω ότι, πραγματικά, μπορούμε ειδικά σε αυτή τη νέα περίοδο να παρέχουμε πληρέστερη φροντίδα καλύπτοντας νέες ανάγκες. Έχουμε εκατοντάδες επιτόκους, γυναίκες που γεννούν καθημερινά. Έχουμε τη φροντίδα νεογέννητων παιδιών, βρεφών. Έχουμε τη φροντίδα ψυχικά ασθενών, αναπήρων, ανθρώπων με χρόνια σοβαρά νοσήματα, ανθρώπων που χρειάζονται αιμοκάθαρση, ανθρώπων που έχουν κακοήθειες. Και όλοι αυτοί αντιμετωπίζονται σήμερα με προβλήματα, βεβαίως, με ταλαιπωρία, όπως και οι υπόλοιποι πολίτες της χώρας μας αλλά με ισοτιμία και με αξιοπρέπεια από το δημόσιο σύστημα υγείας. Γι' αυτό, λοιπόν, νομίζω ότι, πραγματικά, μπορούμε στο επόμενο διάστημα και με τη μεγαλύτερη χρηματοδοτική ευχέρεια που θα υπάρξει, με διαφάνεια και με απόλυτη τεκμηρίωση να διασφαλίσουμε και τους πρόσφυγες αλλά και τους ανθρώπους που τους φροντίζουν και, κυρίως, τις τοπικές κοινωνίες στις περιοχές που τους φιλοξενούν ότι δεν υπάρχει στην πραγματικότητα κανένας κίνδυνος διασποράς λοιμωδών νοσημάτων και ενεργοποίησης υγειονομικής βόμβας. Σας ευχαριστώ πολύ.
Και εμείς σας ευχαριστούμε. Ο Υπουργός Ναυτιλίας κ. Φώτης Κουβέλης έχει τον λόγο.
Κύριε Πρόεδρε, η επερώτηση είναι της Κυβέρνησης προς τη Βουλή; Δεν είναι της Βουλής προς την Κυβέρνηση;
Κύριε Πρόεδρε, ο δε Υπουργός Υγείας δεν ήταν επερωτώμενος καν.
Εντάξει αφήστε τον Υπουργό, που λάθος καλέσατε…
Δηλαδή τον Κανονισμό πώς τον έχετε εσείς διαβάσει; Τον έχετε διαβάσει;
Ο Κανονισμός λέει για έναν Υπουργό.
Με συγχωρείτε, αλλά δεν θέλετε την απάντηση του Υπουργού;
Δεν ρωτούσαμε τίποτα για τα υγειονομικά.
Παραβιάζετε τον Κανονισμό.
Με συγχωρείτε, αλλά το θέμα τίθεται;
Να δείξετε την αντίστοιχη ανοχή στις ερωτήσεις των Βουλευτών, όταν θα έρθουμε στις δευτερομιλίες μας.
Ναι, δεν θα μας κόψετε τον χρόνο.
Θα μας αφήσετε, γιατί…
Κοιτάξτε…
Κύριε Πρόεδρε, είμαι παλαιός κοινοβουλευτικός, για να γνωρίζω, όπως και ο παριστάμενος Υπουργός…
Δεν το αμφισβητώ.
…για να γνωρίζω ότι στις διαδικασίες των επερωτήσεων δεν γίνεται απολογισμός κυβερνητικού έργου αλλά έρχονται και απαντούν στα συγκεκριμένα ερωτήματα. Ο Υπουργός Υγείας καλοδεχούμενος, αλλά δεν ήταν καν επερωτώμενος. Εάν εδώ προσπαθείτε με τον τρόπο με τον οποίο διαχειρίζεστε την υπόθεση και τη συζήτηση να δώσετε ένα πλεονέκτημα…
Σε ποιον το λέτε αυτό;
…έκφρασης στην Κυβέρνηση, πολύ μεγαλύτερο απ' ό,τι προβλέπει ο Κανονισμός, θα δώσετε αντίστοιχα και το δικαίωμα να ακουστούν οι φωνές της κριτικής της Αντιπολίτευσης.
Ακούστε, κύριε Βαρβιτσιώτη. Μην προτρέχετε. Δεν θέλω να πω τίποτα άλλο, αλλά λέω το εξής: Όλοι οι χρόνοι όλων έχουν σημειωθεί εδώ.
Όχι αυτός.
Εδώ, όμως, ήταν παραπάνω όλοι.
Εάν έχω τον λόγο…
Ακούστε, κύριοι. Επειδή έκανε μνεία ο παλαιός κοινοβουλευτικός, ο κ. Βαρβιτσιώτης, του Κανονισμού. Εδώ είναι σημειωμένοι οι χρόνοι όλων.
Συνολικά οι Υπουργοί έχουν τριάντα πέντε λεπτά.
Μάλιστα στον κ. Δημοσχάκη και στον κ. Κόνσολα, οι οποίοι δικαιούνταν τρία λεπτά κατά τον Κανονισμό, εγώ έβαλα πέντε και μίλησαν από επτά λεπτά. Οι Υπουργοί έχουν, κατά τον Κανονισμό, τα εξής λεπτά: Έχουν είκοσι λεπτά πρωτολογία, δέκα λεπτά δευτερολογία και πέντε λεπτά τριτολογία. Το αμφισβητείτε, κύριε Βαρβιτσιώτη, ως παλαιός κοινοβουλευτικός;
Για όλους τους Υπουργούς. Δηλαδή έχουν τριάντα πέντε λεπτά όλοι οι Υπουργοί.
Μισό λεπτό. Ξέρετε, κύριε Βαρβιτσιώτη, επειδή είστε πολύ παλαιός, μπορεί ορισμένα να τα ξεχάσατε. Ο χρόνος είναι για όλους αδήριτος. Να μην τα διαβάσω τώρα εδώ. Πάμε παρακάτω.
Τι ξέχασε, κύριε Πρόεδρε; Τι λέτε τώρα;
Τι να ξέχασα;
Τη διαδικασία.
Εγώ σας επεσήμανα συγκεκριμένα πράγματα και σας είπα ότι…
Εδώ είναι η διαδικασία.
Έκανε μνεία του Κανονισμού. Σας το διαβάζω. Επομένως, κύριε Τσιάρα…
Σας είπα ότι κατά τη διαδικασία των επερωτήσεων, θα πρέπει να τηρούνται - και γι' αυτό υπάρχουν - και οι χρόνοι. Σας επεσήμανα την ανοχή την οποία έχετε επιδείξει και προς τους Υπουργούς που έχουν ανέλθει στο Βήμα και, βεβαίως, στη συνέχεια.
Κύριε Βαρβιτσιώτη, σας είπα τι χρόνο δικαιούνται…
Εδώ θα είμαστε και θα απαντήσουμε. Μην ανησυχείτε.
Κύριε Πρόεδρε, θέλω τον λόγο επί της διαδικασίας.
Κύριε Λοβέρδο, δεν αφήνετε να μιλήσει ο κ. Κουβέλης, μήπως και προχωρήσουμε τη διαδικασία;
Ζητώ συγγνώμη από τον κ. Κουβέλη. Θέλω τον λόγο για ένα λεπτό.
Είναι στο Βήμα ο κ. Κουβέλης. Θα μιλήσετε μετά.
Ένα λεπτό θέλω.
Αυτό που γίνεται εδώ είναι αντιπαραγωγικό.
Όχι αφήστε τα αντιπαραγωγικά, κύριε Πρόεδρε. Θέλω τον λόγο, σας παρακαλώ.
Κύριε Λοβέρδο, έχετε τον λόγο.
Ζητώ συγγνώμη από τον κ. Κουβέλη. Κύριε Πρόεδρε, δεν επερωτά η Κυβέρνηση την Αντιπολίτευση, επερωτάται η Κυβέρνηση και γι' αυτό έχουμε διαρθρώσει και στον Κανονισμό μια διαδικασία. Έγινε σήμερα ένα θέμα. Πολλοί Υπουργοί ήρθαν να απαντήσουν στο ίδιο θέμα. Δεν είπαμε τίποτα. Μας μοιράσατε ένα έγγραφο πριν ξεκινήσει η διαδικασία με τρεις Υπουργούς. Έγιναν τέσσερις. Καθορίσατε χρόνο. Έγινε διπλάσιος. Καθορίστηκε ο χρόνος στο γραπτό και έγινε διπλάσιος! Πάλι δεν είπαμε τίποτα. Πρέπει, όμως, και εσείς να καταλάβετε ότι διευθύνετε μια συζήτηση, όπου η Αντιπολίτευση ελέγχει την Κυβέρνηση. Εδώ πάει να γίνει το αντίθετο και σας παρακαλώ πάρα πολύ…
Κύριε Λοβέρδο, μισό λεπτό.
Πρέπει να καταλάβουμε και εμείς, πότε επιτέλους θα πάρουμε τον λόγο.
Γι' αυτό σας λέω…
Θέλω να σας ρωτήσω, εάν τα κόμματα που εκφράζονται με έναν Βουλευτή θα κάνουν την ίδια κατάχρηση χρόνου; Θα έχετε την ίδια κατάχρηση χρόνου.
Μα, κύριε Λοβέρδο, σας είπα…
Εγώ θα τηρήσω τον χρόνο μου. Θα έχετε, όμως, εσείς δικαίωμα να με διακόψετε;
Σας είπα…
Θα έχετε δικαίωμα να με διακόπτετε;
Μα σας μιλώ. Θα με ακούσατε;
Σας είπα ότι πρέπει να τηρήσετε και λίγο τον Κανονισμό.
Ακούστε να σας πω. Τώρα χάνουμε χρόνο. Δεν πειράζει, όμως, αφού εσείς το επιχειρείτε. Σας διάβασα τι δικαιούται ο καθένας. Ο Υπουργός, ο κ. Βίτσας, δικαιούται είκοσι λεπτά συν δέκα συν πέντε, ίσον τριάντα πέντε λεπτά. Υπάρχει σημειωμένος ο χρόνος όλων όσων μίλησαν. Από εκεί και πέρα - και αυτό ισχύει για όλους - το Προεδρείο δεν μπορεί διά της βίας να επιβάλλει την τήρηση του χρόνου.
Ψιλά γράμματα, κύριε Πρόεδρε.
Εξάλλου ο κ. Αθανασίου έχει εγκαθιδρύσει και ένα άτυπο debate εδώ σήμερα.
Κύριε Πρόεδρε, μπορώ να έχω τον λόγο, παρακαλώ;
Πείτε μας.
Πρόκειται για μία επερώτηση της Νέας Δημοκρατίας, η οποία απευθύνεται σε επτά Υπουργεία. Εάν, λοιπόν, είχαν έρθει και οι επτά Υπουργοί, δεν θα υπήρχαν αυτές οι διαμαρτυρίες. Έτσι και αλλιώς, η ερώτησή σας, κύριοι συνάδελφοι, απευθύνεται σε επτά Υπουργεία. Θα τηρηθούν οι χρόνοι και θα προχωρήσει η διαδικασία.
Να τηρηθούν, όμως, οι χρόνοι.
Τριάντα πέντε λεπτά για πρωτολογία δεν προβλέπεται.
Με τον κίνδυνο να κουράσω τον παλαιό κοινοβουλευτικό κ. Βαρβιτσιώτη, θα ήθελα να πω ότι εγώ δεν έχω διάθεση να καταπονήσω το Σώμα και τον κ. Βαρβιτσιώτη, αλλά θα κάθομαι να διαβάζω τώρα τις διατάξεις του Συντάγματος και του Κανονισμού της Βουλής; Αφού τα ξέρετε, κύριε Βαρβιτσιώτη. Γι' αυτό σας λέω ότι είναι αντιπαραγωγικό αυτό που κάνετε και είναι και άδικο για το Προεδρείο. Αλλά αυτό «ας το πάρει το ποτάμι».
Το Ποτάμι δεν παίρνει τίποτα.
Για το Ποτάμι λέει ο κ. Μαυρωτάς. Λοιπόν, να προχωρήσουμε για να πάρουν τον λόγο και οι Κοινοβουλευτικοί Εκπρόσωποι;
Προχωρήστε, κύριε Πρόεδρε.
Να προχωρήσω, αυτό λέω κι εγώ, με την άδειά σας. Λοιπόν, ελάτε, κύριε Υπουργέ.
Κυρίες και κύριοι συνάδελφοι, παρακολουθώ την διελκυστίνδα αναφορικά με τον Κανονισμό της Βουλής, για το ότι ομίλησε και ένας Υπουργός, ο οποίος δεν ήταν μεταξύ των επικαίρως επερωτωμένων, ο κ. Ξανθός. Έχω όμως μία απορία. Εμένα, ως Υπουργό Ναυτιλίας και Νησιωτικής Πολιτικής, χωρίς να έχω καμμία σχέση με το περιεχόμενο της επερωτήσεως, γιατί με επερωτάτε; Δεν ξέρατε - δεν θα πω όνομα - όσοι συντάξατε αυτή την επίκαιρη επερώτηση ότι το Υπουργείο Ναυτιλίας δεν έχει συμμετοχή με οποιονδήποτε τρόπο τόσο στη διαχείριση όσο και στην απορρόφηση ενωσιακών χρηματοδοτικών πόρων, που προέρχονται από το Ταμείο Ασύλου Μετανάστευσης και Ένταξης είτε από το Ταμείο Εσωτερικής Ασφάλειας, που σχετίζονται με τη διαχείριση του μεταναστευτικού προβλήματος, και ούτε έχει το Υπουργείο Ναυτιλίας χρηματοδοτήσει με ενωσιακούς πόρους ΜΚΟ στο πλαίσιο των αρμοδιοτήτων του; Το ερώτημά μου, κατά συνέπεια, επειδή απουσιάζει η οποιαδήποτε αναφορά στην επίκαιρη επερώτησή σας…
Δεν τα ξέρετε καλά. Εδώ στο έγγραφο λέει άλλα. Το 14% παίρνετε.
Εγώ, κυρία Βούλτεψη, διεκδικώ να μη σας διακόψω ποτέ. Μη με διακόπτετε. Δεν θα σας διακόψω ποτέ.
Τώρα μιλάτε εσείς και δεν ακούγομαι εγώ. Λέτε ψέματα.
Κοιτάξτε, κυρία Βούλτεψη, δεν θα παρακολουθήσω την δεοντολογία σας για το ποιος λέει ψέματα. Αυτό που είπατε αντιστοιχεί σε εσάς, όχι σε εμένα.
Λέτε ψέματα. Θα το δούμε μετά.
Επομένως, εμένα γιατί με επερωτάτε; Να σας πω γιατί με επερωτάτε, γιατί επερωτάτε τον Υπουργό Ναυτιλίας. Διότι θέλετε να γενικεύσετε μία κατάσταση και να επενδύσετε όπως πιστεύετε αντιπολιτευτικά σε ένα ευαίσθητο, σύνθετο, πολύπλοκο πρόβλημα, το οποίο δεν απασχολεί μόνο την Ελλάδα, αλλά απασχολεί ολόκληρη την Ευρώπη και την παγκόσμια κοινότητα. Και επιτέλους, πείτε πάρα πολύ καθαρά: Θέλετε την πολιτική που ασκεί η Κυβέρνηση για τους μετανάστες και τους πρόσφυγες ή επιλέγετε την πολιτική για το μεταναστευτικό και το προσφυγικό που ακολουθούν άλλες χώρες, ο κάθετος ανατολικός άξονας της Ευρώπης, οι χώρες του Βίσεγκραντ και όχι μόνο; Πείτε πάρα πολύ καθαρά. Γιατί επερωτάτε το Υπουργείο Ναυτιλίας; Θέλετε να δώσει εντολή η Κυβέρνηση διά του αρμοδίου Υπουργού «Βυθίστε αυτούς που έρχονται μέσα στα χωρικά μας ύδατα.»; Ή θέλετε να τους λέμε αυτό το οποίο κάνουν με εξαιρετική συνέπεια και υψηλό φρόνημα και με προσήλωση στο ανθρωπιστικό τους καθήκον, να σώζουν ανθρώπους, να μην τους αφήνουν να πνιγούν; Και δεν είδα να έχετε την οποιαδήποτε αιτίαση αναφορικά με πλημμέλειες, με παραλείψεις, με αβλεψίες ούτε του Λιμενικού ούτε της Ελληνικής Ακτοφυλακής, που φυλάττει σύνορα και που, βεβαίως, δεν αφήνει να πεθάνουν, όσους μπορεί να μην αφήνει, μέσα στα νερά του Αιγαίου. Παρ' όλα αυτά, επερωτάται το Υπουργείο. Δεν αντιλαμβάνεστε, κύριοι συνάδελφοι, - και θα το βρείτε μπροστά σας οποτεδήποτε, θα το βρείτε μπροστά σας, ακούστε με - ότι δεν υπάρχει άλλη μεταναστευτική και προσφυγική πολιτική από αυτήν που ακολουθεί η χώρα μας; Είτε είναι αυτή η Κυβέρνηση είτε θα ήταν κάποια άλλη, αυτήν την πολιτική θα έπρεπε να ασκεί, διότι η άλλη πολιτική σημαίνει τείχη, σημαίνει συρματοπλέγματα, σημαίνει δια της παραλείψεως συμμετοχή και σύμπραξη στον θάνατο πολλών ανθρώπων, που μέσα στην απελπισία τους δεν έρχονται για διακοπές στην Ελλάδα ή δεν έρχονται να κάνουν vacances στις άλλες ευρωπαϊκές χώρες, αλλά έρχονται να διεκδικήσουν το δικαίωμα στη ζωή των δικών τους, των οικογενειών τους, των παιδιών τους. Τι άλλο μπορεί να κάνει η Κυβέρνηση από αυτό που κάνει; Σας είπε ο κ. Βίτσας λίγο προηγουμένως, ο αρμόδιος Υπουργός, ότι φροντίζουμε να έλθουν μετανάστες, πρόσφυγες, όσους μπορούμε να φέρουμε στην ενδοχώρα. Κύριοι συνάδελφοι, θυμηθείτε ότι όταν ο αριθμός των μετακινουμένων από τα νησιά προς την ενδοχώρα θα αυξηθεί, και πάλι θα είστε εδώ για να επενδύετε ότι είναι πολλοί στην ενδοχώρα και ότι βλάπτουν την ενδοχώρα και ταράσσουν τη ζωή της ενδοχώρας. Εξίμισι - επτά μήνες εγώ χειρίστηκα από τη θέση του Αναπληρωτή Υπουργού Άμυνας αυτό το θέμα. Ποιος σας είπε ότι είναι χωρίς προβλήματα; Να μιλήσω, κύριε Αθανασίου, για παράδειγμα, για το ζήτημα της Λέσβου, για το αποχετευτικό. Και ο λόγος για να είναι αποτελεσματικός, πρέπει να είναι και ειλικρινής. Δεν θυμάστε ότι απεκρούετο η εκτέλεση του έργου αυτού από την Τοπική Αυτοδιοίκηση, διότι - άκουσον, άκουσον! - εάν γίνει το αποχετευτικό, σημαίνει μόνιμη εγκατάσταση των προσφύγων στην περιοχή; Και επείσθησαν κάποια στιγμή ότι όταν θα αποχωρήσουν οι πρόσφυγες από τη Λέσβο, αυτό το σημαντικό αποχετευτικό έργο, το οποίο εκτελεί η ΜΟΜΚΑ, η παλιά ΜΟΜΑ, θα μείνει προς όφελος του νησιού.
Είναι θέμα νομοθετήματος, κύριε Υπουργέ.
Κύριε Αθανασίου, αν θέλετε να εγκλωβίσετε την άποψή σας στο αν υπάρχει ή δεν υπάρχει νομοθέτημα, καταλαβαίνετε διαφορετικά από αυτό που διεκδικώ να σας πείσω να καταλάβετε και είμαι βέβαιος ότι το καταλαβαίνετε. Και το καταλαβαίνετε, διότι ευχαρίστως πληροφορήθηκα ότι ήσασταν βαθύτατα τεθλιμμένος όταν έγινε η κηδεία αυτού του ήρωα, του Κυριάκου Παπαδόπουλου, του λιμενικού που έσωζε ζωές. Θέλω να πω ότι δεν μπορούμε να είμαστε δίγλωσσοι. Δεν μπορούμε, από τη μεριά, να στάζουμε δάκρυα όταν φεύγουν κάποιοι άνθρωποι από τη ζωή και όταν, από την άλλη, λέμε ή αφήνουμε να εννοηθεί - και αυτό είναι το πιο επικίνδυνο - ότι δεν κάνει καλά τη δουλειά του το Λιμενικό και η Ακτοφυλακή. Μάλιστα, κυρίες και κύριοι συνάδελφοι, έχω τη χαρά όσο και την τιμή ως Υπουργός Ναυτιλίας - τώρα, δεν είμαι μεγάλο χρονικό διάστημα, δεν έχουν συμπληρωθεί δύο μήνες - να εισπράττω για το Λιμενικό και την Ελληνική Ακτοφυλακή συγχαρητήρια από την Ευρώπη και ολόκληρο τον κόσμο και περαιτέρω. Εγώ σας είπα ότι ήμουν περίπου εξίμισι - επτά μήνες στο Υπουργείο και, πράγματι, στη διάρκεια της θητείας μου - μάλιστα λίγες μέρες πριν φύγω από το Υπουργείο και αναλάβω το Υπουργείο Ναυτιλίας - εμφανίστηκε και έγινε εξαιρετικά δεκτή από τις αρμόδιες υπηρεσίες και από τον αρμόδιο Υπουργό και Αναπληρωτή Υπουργό η Ευρωπαϊκή Υπηρεσία Καταπολέμησης της Απάτης, η OLAF. Ξέρετε γιατί ζήτησε να κάνει έλεγχο; Και, βεβαίως, είπα μετά χαράς. Διότι υπήρξαν - λέει - δύο ανώνυμες καταγγελίες και έπρεπε να ελεγχθούν τα διαχειριστικά ζητήματα των σχετικών κονδυλίων. Έμειναν τρεις ημέρες και ξέρετε τι ζήτησαν προτού φύγουν και αποχωρήσουν; Να δουν τον Αναπληρωτή Υπουργό και να τον συγχαρούν για την ακεραιότητα της διαχείρισης, να έλθουν στο γραφείο μου και να πουν ότι δεν βρήκαν έλλειμμα ούτε ένα σεντ. Γιατί τα υποτιμάτε αυτά; Με όλες τις δυσκολίες που υπάρχουν, με όλα τα ζητήματα που ανακύπτουν, είναι εύκολη η διαχείριση αυτών των δεκάδων χιλιάδων ανθρώπων, ανθρωπίνων ψυχών; Είναι εύκολη η διαχείριση; Και βεβαίως, θα υπάρξουν και μεταξύ τους φιλονικίες και αψιμαχίες. Και κάποτε αυτές οι αψιμαχίες μπορεί να έχουν και το στοιχείο μιας βίαιης συμπεριφοράς. Αυτό μπορεί να οδηγήσει την Αντιπολίτευση στο να λέει ότι είναι κακή η πολιτική της Κυβέρνησης για την αντιμετώπιση του προσφυγικού; Στην Ελλάδα συμβαίνει αυτό; Κύριοι συνάδελφοι, επαναλαμβάνω - και ολοκληρώνω, κύριε Πρόεδρε, για να μην ελεγχθώ για κατάχρηση του χρόνου - ότι δύο τρόποι υπάρχουν για την αντιμετώπιση του προσφυγικού: Ή αυτός που ακολουθεί η Ελλάδα με την παρούσα Κυβέρνηση, υπηρετώντας ανθρωπιστικές αξίες, ανθρώπινα ιδεώδη, ανταποκρινόμενη η Κυβέρνηση στην ανθρώπινη υποχρέωση, ή ο άλλος τρόπος των τειχών, της εγκατάλειψης των ταλαίπωρων ανθρώπων που έρχονται μέσα από το Αιγαίο στην Ελλάδα και πνίγονται, ή τότε πρέπει ειλικρινά να πείτε ποιος είναι ο τρίτος, ο καλύτερος δρόμος ανάμεσα σε αυτούς τους δύο. Δεν υπάρχει άλλος, ο καλύτερος, στη βάση, βεβαίως, συγκεκριμένων απόψεων, συγκεκριμένων ιδεολογιών. Μη με κατηγορήσετε για ιδεοληψία. Μιλάω για την ιδεολογία της ανθρωπιάς, των ανθρώπινων αξιών, του σεβασμού στην ανθρώπινη ζωή. Και αυτό κάνει η Κυβέρνηση, έστω και αν ελέγχεται με αυτόν τον αδυσώπητο αντιπολιτευτικό τρόπο από εσάς. Ευχαριστώ.
Ευχαριστούμε πολύ τον κύριο Υπουργό για τον σεβασμό του χρόνου. Και να σας πω ότι οι Υπουργοί, σύμφωνα με τον Κανονισμό, εδικαιούντο είκοσι λεπτά. Το κάναμε δέκα λεπτά. Δεν το είπα, μην τυχόν και πουν οι Υπουργοί «να μιλήσουμε και τα υπόλοιπα δέκα». Πρέπει, λοιπόν, να είμαστε κάπως πιο προσεκτικοί, όταν αναφερόμαστε στο Προεδρείο. Ο κ. Δένδιας έχει τον λόγο.
Κύριε Πρόεδρε, θα επιχειρήσω και εγώ να σεβαστώ τον χρόνο, στον βαθμό που αυτό είναι εφικτό. Κυρίες και κύριοι συνάδελφοι, με συγχωρείτε που έχω το τηλέφωνο μαζί μου. Δεν το συνηθίζω. Είναι για συγκεκριμένο λόγο εδώ. Θα αναγνώσω ένα έγγραφο, το οποίο μου απεστάλη κατά τη διάρκεια της συζήτησης. Κύριε Πρόεδρε, κύριοι Υπουργοί, η εντύπωσή μου ήταν, διαβάζοντας την ερώτηση - και φαντάζομαι ότι την ίδια έχετε και εσείς - ότι δεν συζητάμε εδώ συνολικά τη μεταναστευτική πολιτική της Κυβέρνησης. Συζητάμε ένα συγκεκριμένο ζήτημα, που αφορά τη διαχείριση συγκεκριμένων κονδυλίων. Επιλέξατε - και αυτό δεν νομίζω ότι έγινε κατά τύχη, διότι είστε έμπειροι άπαντες - να γενικεύσετε το ζήτημα της ερώτησης και να συζητήσουμε γενικά για τη μεταναστευτική πολιτική. Εγώ, από την πλευρά της Νέας Δημοκρατίας, δεν έχω λόγο να μην δεχθώ και επ' αυτού την πρόκληση. Σας λέω, όμως, ότι θα επαναφέρω κατά τη διάρκεια της ομιλίας μου τη συζήτηση και στο θέμα των κονδυλίων. Κυρίες και κύριοι συνάδελφοι, ο τελευταίος απαντών Υπουργός, ο κ. Φώτης Κουβέλης, προσπάθησε να θέσει τη συζήτηση μέσα σε δύο καλούπια. Το ίδιο έγινε και από τους προηγούμενους Υπουργούς, αλλά λίγο πιο άτεχνα. Ο κ. Κουβέλης το έκανε με μια δικηγορική σαφήνεια. Είπε ότι υπάρχουν πιθανόν δύο πολιτικές μόνο στην Ευρώπη. Η μία είναι η πολιτική των χωρών του Βίζεγκραντ και η άλλη είναι η πολιτική του ΣΥΡΙΖΑ. Και καλείται καθένας Ευρωπαίος πολίτης, κάθε ευρωπαϊκό κόμμα, κάθε δημοκράτης της Ευρωπαϊκής Ένωσης να επιλέξει ανάμεσα σε αυτά τα δύο πρότυπα και να στοιχηθεί αναλόγως. Θα μου επιτρέψετε να σας πω, κυρίες και κύριοι συνάδελφοι, ότι βεβαίως αρνούμαι να προσυπογράψω το ερώτημα - πόσω μάλλον την απάντηση - διότι όσον αφορά την πολιτική των χωρών του Βίζεγκραντ έχουμε τοποθετηθεί ευθέως και στο πλαίσιο του Ευρωπαϊκού Κοινοβουλίου και στο πλαίσιο του Ευρωπαϊκού Λαϊκού Κόμματος. Εμείς, η Νέα Δημοκρατία, η Νέα Δημοκρατία του συγκεκριμένου της Αρχηγού, του Κυριάκου Μητσοτάκη, είναι απέναντι στο φαινόμενο Όρμπαν, για να είμαστε ξεκάθαροι σε αυτό. Εκτός αν συμφωνήσουμε εδώ ότι έχουμε επεκτείνει την έννοια του χιούμορ, δεν έχουμε καμμία πρόθεση να χαρακτηρίσουμε ως πολιτική αυτό το οποίο ασκεί η Κυβέρνηση των ΣΥΡΙΖΑΝΕΛ. Διότι πολιτική σημαίνει συγκεκριμένη συγκρότηση, συγκεκριμένη αντίληψη και σύνολο μέτρων, το οποίο τείνει προς μια συγκεκριμένη κατεύθυνση. Αυτό που κάνετε, πολύ απέχει από αυτόν τον στοιχειώδη ορισμό της πολιτικής, διότι, κυρίες και κύριοι συνάδελφοι, απλώς δεν ξέρετε τι κάνετε. Διατυπώνετε μεγαλόσχημες αρχές εν ονόματι του ανθρωπισμού και των ανθρωπίνων δικαιωμάτων, τη στιγμή που εσείς, με τις δομές που έχετε φτιάξει και συντηρείτε, τις παραβιάζετε κατά τον χειρότερο και αθλιότερο τρόπο και η χώρα ελέγχεται διεθνώς. Και έρχεστε εδώ σε υψηλούς τόνους να μας κάνετε μάθημα πολιτικής και να μας πείτε ότι είναι θράσος να σας ρωτάμε! Κρατώ τις απαντήσεις σας. Έτερος Υπουργός μάς είπε ότι πρέπει να ζητήσουμε συγγνώμη. Μας συγχωρείτε, κύριοι Υπουργοί, δεν μπόρεσα να βρω τον κ. Μητσοτάκη να του ζητήσω την άδεια - πληρεξούσιός του είμαι εδώ - να σας ζητήσω συγγνώμη! Δεν εγνώριζα ότι η Αντιπολίτευση όταν ερωτά τους Υπουργούς για διάθεση κονδυλίων πρέπει να τους ζητά συγγνώμη, επειδή τους κούρασε και τους έφερε στη Βουλή για να απαντήσουν όταν βοά ο Τύπος! Έτερος Υπουργός μάς είπε ότι ήρθε με καλή διάθεση εδώ, αλλά του την χαλάσαμε εμείς, επειδή βεβαίως είχαμε το θράσος να ρωτήσουμε! Κύριοι Υπουργοί, θα σας πρότεινα να συνέλθετε και να επιστρέψετε στην πραγματικότητα. Η πραγματικότητα είναι ότι το 2018 τελειώνει, εισερχόμαστε στο 2019, στο τέλος του οποίου, τέτοια εποχή του χρόνου δηλαδή, σήμερα είναι 29 Οκτωβρίου, θα σας βρει στα σπίτια σας. Και σας συνιστώ να μην έχετε αυτό το ύφος της αλαζονείας απέναντι στην Αντιπολίτευση. Να απαντάτε σε όσα ερωτάσθε, εφόσον μπορείτε, και, αν δεν μπορείτε, δεν πειράζει. Σας παρακαλώ, όμως, τις υποδείξεις περί συγγνώμης, περί θράσους κ.λπ. να τις κρατήσετε για τον εαυτό σας. Δεν πρόκειται να ανεχθούμε από εσάς αυτό το λεξιλόγιο. Και, εν πάση περιπτώσει, επειδή μας είπατε πολλά για τα ζητήματα των αρχών κ.λπ., έχω μπροστά μου κείμενο δεκαεννέα ανθρωπιστικών οργανώσεων το οποίο έχει τίτλο: «Χειρότερη από ποτέ η κατάσταση στη Μόρια παρά τις εξαγγελίες των αρχών». Αξίζει να δείτε ποιες είναι οι οργανώσεις που το υπογράφουν. Το καταθέτω στα Πρακτικά. [[Στο σημείο αυτό ο Βουλευτής κ. Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχω μπροστά μου κείμενο της UNICEF στα αγγλικά, το οποίο περιγράφει την κατάσταση. Λέει ότι η Μόρια - με συγχωρείτε που δεν σας μεταφράζω λέξη προς λέξη, φαντάζομαι ότι δεν με αμφισβητείτε - έχει δυνατότητα φιλοξενίας τριών χιλιάδων ατόμων και αυτή τη στιγμή φιλοξενεί εννέα χιλιάδες άτομα και ότι τα παιδιά για τα οποία τόσα υψηλόφρονα ελέχθησαν αντιμετωπίζουν σοβαρότατους κινδύνους. Επίσης, αναφέρει ότι ανά εβδομήντα άτομα υπάρχει μία τουαλέτα. Το καταθέτω στα Πρακτικά. Το χειρότερο και το ανατριχιαστικότερο, σας διαβάζω επί λέξει έγγραφο των Γιατρών Χωρίς Σύνορα, που ελπίζω ειλικρινώς από καρδιάς να είναι ανακριβές, κύριε Βίτσα: «Οι Γιατροί Χωρίς Σύνορα λειτουργούμε χωρίς καμμία χρηματοδότηση από το ελληνικό κράτος και την Ευρωπαϊκή Ένωση. Το τελευταίο διάστημα από τον Ιανουάριο έως τον Σεπτέμβριο του 2018 είκοσι τρεις ασθενείς ανέφεραν ότι υπέστησαν σεξουαλική κακοποίηση, συμπεριλαμβανομένου βιασμού, μέσα ή γύρω από το καταυλισμό, δεκατέσσερις ενήλικες και εννέα ανήλικοι εκ των οποίων κάποιοι ηλικίας μόλις πέντε ετών». Το καταθέτω στα Πρακτικά. Επίσης, επειδή ο κ. Ξανθός μάς είπε διάφορα λαλίστατα και ηχηρά προηγουμένως για το θέμα του πρώην Πρωθυπουργού και ότι αυτός επικαλείται τη λαθρομετανάστευση, σας διαβάζω, κύριε Ξανθέ, ένα έγγραφο που μου εστάλη και παρακαλώ ελέγξτε εσείς ως Υπουργός την ακρίβεια: «Ελληνική Δημοκρατία. Γενική Γραμματεία Πρωθυπουργού. Γραφείο Διοίκησης και Οργάνωσης. Αθήνα, 11-1-2016. Αριθμός πρωτοκόλλου Δ2520. Προς: Υπουργείο Εσωτερικών και Διοικητικής Αποκέντρωσης, Γραφείο Αναπληρωτή Υπουργού. Σας διαβιβάζουμε αντίγραφο της ως άνω επιστολής αναφορικά με τη μεταφορά και εγκατάσταση λαθρομεταναστών. Υπογραφή: Γρηγόρης Θεοδωρικάκης. Ακριβές αντίγραφο. Μαργαρίτα Κορωναίου», αν διαβάζω καλά την υπογραφή. Είναι στη διάθεσή σας από το κινητό μου.
Τι σημαίνει αυτό, κύριε Δένδια;
Να το ερμηνεύσετε εσείς!
Έχετε ακούσει τον Πρωθυπουργό της χώρας να μιλά για λαθρομετανάστες; Θα μας τρελάνετε!
Επιστρέφω, κυρίες και κύριοι συνάδελφοι, διότι βλέπω ότι ήδη διέθεσα έξι λεπτά σε αυτό. Ξαναλέω: Τι σημαίνει πολιτική; Πολιτική σημαίνει συνολική προσέγγιση και λήψη μέτρων για την επίλυση ενός ζητήματος. Ερώτημα: Ποια είναι η πολιτική σας; Τι επιδιώκετε; Για να ξέρουμε. Τι θέλετε από το μεταναστευτικό; Είναι ελληνικό πρόβλημα; Βεβαίως δεν είναι ελληνικό πρόβλημα. Απαιτείται, όμως, απάντηση ελληνική στο πλαίσιο της Ευρωπαϊκής Ένωσης; Ποιο είναι το πλάνο που έχετε; Θέλετε να μας πείτε; [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Εκτός από τα συνεχή ευχολόγια και αυτή την κατάσταση στο επίπεδο των ανθρωπίνων δικαιωμάτων, θέλετε να μας πείτε κάτι; Διότι, αν κατάλαβα καλά, κυρίες και κύριοι συνάδελφοι, εδώ δεν μας ελέχθη απολύτως τίποτα συγκεκριμένο. Μάλιστα, ειδικά για τη Μόρια, μας υπεδείχθη να μην ασχολούμεθα, διότι για κάποιον λόγο δεν είναι σωστό να ασχολούμεθα - δεν ξέρω γιατί, θα μας εξηγήσει ο κύριος Υπουργός - αλλά να ρίξουμε τα βλέμματά μας στη Σάμο, ως εάν το ένα πρόβλημα αίρει το άλλο πρόβλημα, ως εάν το ένα κακό αίρει το άλλο κακό, ως εάν η μια καταπάτηση των ανθρωπίνων δικαιωμάτων αίρει την άλλη καταπάτηση των ανθρωπίνων δικαιωμάτων. Το μόνο στο οποίο συμφωνήσαμε είναι ότι έχουν διατεθεί στη χώρα περίπου 1.600.000.000 ευρώ. Τα έχω κι εγώ από συγκεκριμένες πηγές. Τα διάβασε και ο Υπουργός, άρα δεν υπάρχει λόγος να τα επαναλάβω. Ερωτώ, όμως, τα εξής: Πρώτον, για να είμαστε και μέσα στο αντικείμενο της ερώτησης. Εδώ απήντησαν τέσσερις Υπουργοί, εκ των οποίων ο εις δήλωσε ότι δεν έχει καμμία αρμοδιότητα. Σαφές. Θα μπορούσαμε να συζητήσουμε για τα κονδύλια για το εσωτερικό ταμείο ασφάλειας, αλλά αυτό δεν είναι το ζητούμενο της ερώτησης. Λέει ότι δεν έχει αρμοδιότητα, δεν έχει απορροφήσει κονδύλια. Από εκεί και πέρα, η συζήτηση περιορίζεται στους υπόλοιπους τρεις παρόντες. Για να καταλάβω, λοιπόν, οι υπόλοιποι τρεις παρόντες Υπουργοί διαβεβαιώνουν την Εθνική Αντιπροσωπεία ότι όλα καλά εγένοντο; Αυτό είναι το περιεχόμενο της απάντησής σας; Πείτε το μας καθαρά. Ερχόμαστε εδώ και σας λέμε ότι το 1.600.000.000 ευρώ, ό,τι έχει απορροφηθεί απ' αυτό - προφανώς, κύριε Βίτσα, δεν έχει απορροφηθεί όλο ακόμη - καλώς απορροφήθηκε. Και βεβαίως δεν έχουν γίνει διαγωνισμοί εκεί που δεν έχουν γίνει διαγωνισμοί, αλλά σ' αυτό - αν κατάλαβα καλά - είπατε ότι η ευθύνη ανήκει στο Ελεγκτικό Συνέδριο ή εν πάση περιπτώσει, επρόκειτο περί εκτάκτων συνθηκών. Βεβαίως, ορθώς σας ελέχθη ότι έκτακτες συνθήκες μετά από τέσσερα χρόνια διαρκούς προβλήματος και δυο της προηγούμενης κυβέρνησης, δεν νοούνται. Έξι χρόνια έκτακτο πρόβλημα δεν υπάρχει στη νομολογία του Ευρωπαϊκού Δικαστηρίου πουθενά, δεν υπάρχει πουθενά στον κόσμο. Εν πάση περιπτώσει, αυτή είναι η άποψή σας; Πείτε το μας. Πείτε μας ευθέως ότι καλώς διατέθηκαν τα κονδύλια. Πείτε μας ευθέως ότι το σύνολο των δημοσιευμάτων του Τύπου κακώς αναφέρονται. Πείτε μας ευθέως ότι αναλαμβάνετε την πολιτική ευθύνη για τη διαχείριση αυτών των κονδυλίων. Πείτε το μας. Μην αρχίζετε τις γενικολογίες. Εδώ μιλάμε για την απλή διαχείριση των κονδυλίων. Μη μας λέτε ότι ο OLAF δεν ερευνά. Σας διαβάζω επί λέξει την ανακοίνωσή του: «Μπορούμε να επιβεβαιώσουμε πως ο OLAF έχει ξεκινήσει μια έρευνα για φερόμενες παρατυπίες που αφορούν τα ευρωπαϊκά κονδύλια σίτισης για τους πρόσφυγες στην Ελλάδα, μετά από σχετικές πληροφορίες που έλαβε από την DG HOME το 2017». Συμφωνούμε σ' αυτό; «Όσο η έρευνα βρίσκεται σε εξέλιξη», λέει, «ο OLAF δεν θα σχολιάσει περαιτέρω την υπόθεση, ώστε να διασφαλισθεί η προστασία του απορρήτου και της εμπιστευτικότητας της έρευνας». Έρευνα γίνεται. Καθ' υμάς, τους πολιτικά υπεύθυνους, η έρευνα αυτή δεν έχει κανένα αντικείμενο, διότι όλα καλώς εγένοντο, ναι ή όχι; Αυτό να μας πείτε. Όλα τα υπόλοιπα παρέλκουν στην απάντηση αυτής της συγκεκριμένης ερώτησης. Κυρίες και κύριοι συνάδελφοι, τελειώνει ο χρόνος μου. Έχω βέβαια και μια μικρή δευτερολογία. Θα ήθελα να κάνω κι ένα σχόλιο, όπως πάντα κάνω ως Κοινοβουλευτικός Εκπρόσωπος, για τα ευρύτερα θέματα της επικαιρότητας. Αναφέρομαι στο νέο εύρημα της Κυβέρνησης των ΣΥΡΙΖΑ - ΑΝΕΛ, το οποίο διατυπώθηκε δια της επιστολής του Πρωθυπουργού της χώρας, όσον αφορά τη συνταγματική Αναθεώρηση. Κυρίες και κύριοι συνάδελφοι, για να καταλάβω, η Κυβέρνηση αυτή, στο τελευταίο εξάμηνο της ζωής της, θυμήθηκε την ανάγκη αναθεώρησης του καταστατικού χάρτη της χώρας; Η Κυβέρνηση αυτή της οποίας ο λόγος είναι απολύτως διχαστικός σε όλες τις εκφάνσεις του, απολύτως υβριστικός, απολύτως μειωτικός, κρίνει ότι έχει δημιουργήσει το κλίμα που χρειάζεται για να συζητήσει είτε η Εθνική Αντιπροσωπεία είτε η χώρα τα ζητήματα που αφορούν τη συνταγματική Αναθεώρηση; Η Κυβέρνηση αυτή που όλα τα εθνικά θέματα τα οποία διαπραγματευόταν, είτε αυτό είναι το Σκοπιανό, είτε η σχέση με την Αλβανία, είτε τα ζητήματα της Κύπρου, τα έκανε εν κρυπτώ και παραβύστω, χωρίς ποτέ να ζητήσει από την Αντιπολίτευση είτε άποψη είτε συνέργεια είτε αντίληψη είτε θέση είτε βοήθεια, αυτή η Κυβέρνηση έρχεται στο τέλος της θητείας της να μας στέλνει επιστολές για τη συνταγματική Αναθεώρηση; Ακούστε για τι μιλάει η επιστολή, για την ενίσχυση του κράτους δικαίου! Η ενίσχυση του κράτους δικαίου από Κυβέρνηση της οποίας ο Υπουργός απειλεί τα στελέχη των υπόλοιπων κομμάτων να τα βάλει φυλακή! Στην επιστολή αναφέρεται στην ενίσχυση του κράτους δικαίου. Κήδεται αυτή η Κυβέρνηση για το κράτος δικαίου. Αναφέρεται στην προστασία των κοινών αγαθών. Ποια; Η Κυβέρνηση που έχει επιτρέψει να διαλυθεί οποιοδήποτε σύστημα δημόσιας ασφάλισης στη χώρα. Επίσης, αναφέρεται και στο αγαπημένο θέμα, τη δημοψηφισματική δημοκρατία. Βεβαίως, να κάνουμε κι άλλα δημοψηφίσματα. Όπως σεβαστήκατε το δημοψήφισμα του 2015, έτσι να σεβαστείτε και τα επόμενα. Προφανώς, σας λείπουν τα δημοψηφίσματα για να αρχίσετε να αλλάζετε θέση. Κυρίες και κύριοι συνάδελφοι, έχω να πω το εξής και επανέρχομαι στο αντικείμενο της ερώτησης. Εγώ δεν θέλησα να αναφερθώ στα πεπραγμένα της Νέας Δημοκρατίας για το μεταναστευτικό. Είχαμε μια σαφή πολιτική, μας αμφισβητήθηκε από τον ΣΥΡΙΖΑ, εξυβρίσθημεν από τον ΣΥΡΙΖΑ. Ο πρώην Υπουργός, ο κ. Μουζάλας, εζήτησε εν επιγνώσει της πραγματικότητας συγγνώμη και για τη Νέα Δημοκρατία το θέμα αυτό έχει λήξει. Η συγγνώμη έχει γίνει αποδεκτή. Αυτό το οποίο σας λέω, όμως, είναι ότι αυτά τα οποία κάνετε και ο τρόπος με τον οποίο διαχειρίζεστε τα θέματα στερείται σοβαρότητος. Σας παρακαλώ, λοιπόν, να προσέλθετε στον διάλογο, κατ' αρχάς, ακριβώς με τον τρόπο που οι ερωτώμενοι Υπουργοί προσέρχονται στον διάλογο και να δούμε, αν αυτή την έσχατη ώρα, μπορούμε να βελτιώσουμε σε κάτι την απαράδεκτη κατάσταση που έχετε δημιουργήσει. Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, Βουλευτής Κορινθίας, κ. Ψυχογιός.
Ευχαριστώ πολύ, κυρία Πρόεδρε. Κύριοι Υπουργοί, κυρίες και κύριοι συνάδελφοι, οι αρμόδιοι Υπουργοί απάντησαν με επάρκεια, δίνοντας όλα τα απαραίτητα στοιχεία και παρουσιάζοντας μια πλήρη εικόνα για τις προσπάθειες της Ελληνικής Κυβέρνησης στο ζήτημα που ονομάζεται «προσφυγικό - μεταναστευτικό». Θα ήθελα, ξεκινώντας, να καταθέσω και εγώ στα Πρακτικά αυτό που και ένας προηγούμενος συνάδελφος κατέθεσε, το ενημερωτικό δελτίο του Υπουργείου Ψηφιακής Πολιτικής, Τηλεπικοινωνιών και Ενημέρωσης και σας καλώ να το μελετήσετε, για να μιλάμε επί συγκεκριμένων δεδομένων και στοιχείων. Συγκεκριμένα, να δούμε τι αναφέρεται για τις διασώσεις στη θάλασσα από ηρωικούς λιμενικούς, όπως ο Κυριάκος Παπαδόπουλος και άλλοι, για τις συλλήψεις των διακινητών, να δούμε τις εθελούσιες επιστροφές που έχουν γίνει, τις αναγκαστικές επιστροφές, την παροχή διεθνούς προστασίας, μέχρι τώρα, να δούμε τι ισχύει για τα ασυνόδευτα ανήλικα και τον νόμο γι' αυτά - που θα αναφερθώ στη συνέχεια σχετικά - να δούμε τι αναφέρεται σχετικά με την εθνική στρατηγική για την ένταξη στην παιδεία, στην υγεία, στην ιατροφαρμακευτική περίθαλψη, στον πολιτισμό και μετά να συζητήσουμε επί συγκεκριμένων δεδομένων για το τι ισχύει στο προσφυγικό - μεταναστευτικό. Το καταθέτω, λοιπόν, προς μελέτη και γνώση σας. [[Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά το προαναφερθέν ενημερωτικό δελτίο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό, λοιπόν, που πρέπει να αντιληφθούμε σε αυτή την Αίθουσα είναι ότι μιλάμε για ένα πολυδιάστατο και πολυπαραγοντικό ζήτημα, με πολλές παραμέτρους, που ξεπερνάει τα όρια της χώρας, αλλά και τις δυνάμεις της χώρας. Πρόκειται για ένα θέμα, που πρέπει να ιδωθεί πανευρωπαϊκά και παγκόσμια και οι απαντήσεις που θα δοθούν να είναι, σε κάθε περίπτωση, συλλογικές. Εάν δεν δούμε και δεν αντιμετωπίσουμε τη μεγάλη εικόνα, κυρίες και κύριοι συνάδελφοι, δυστυχώς συζητούμε μόνο σε κενή βάση και δεν πρόκειται να καταφέρουμε τίποτε. Αυτή τη στιγμή, το προσφυγικό - μεταναστευτικό είναι στο επίκεντρο των ευρωπαϊκών συζητήσεων και πολιτικών και από τη μία, έχουμε τις προοδευτικές, δημοκρατικές, αριστερές και φιλελεύθερες δυνάμεις και από την άλλη, έχουμε τις δυνάμεις της ακροδεξιάς, με ένα μέρος του Ευρωπαϊκού Λαϊκού Κόμματος, το οποίο βλέπει - ο κ. Όρμπαν και ο κ. Κουρτς - τους συνανθρώπους μας μάλλον ως παράσιτα, που πρέπει να μείνουν μακριά από τις χώρες μας. Πρόκειται για πολιτικές και για αρχές, οι οποίες είναι αντίθετες στον ανθρωπισμό και την αλληλεγγύη, αλλά ακόμη και στις βασικές έννοιες και διατάξεις του Ευρωπαϊκού και Διεθνούς Δικαίου. Δυστυχώς, σε δημόσιες δηλώσεις και ο Αρχηγός της Αξιωματικής Αντιπολίτευσης και στελέχη ταυτίζονται στο οικονομικό και εργασιακό πεδίο με τον Όρμπαν και τον Κουρτς και δεν έχουν διαχωρίσει τη θέση τους για το προσφυγικό - μεταναστευτικό σε σχέση με τις ξενοφοβικές και άλλες δηλώσεις τους. Σε κάθε περίπτωση, βλέπουμε ότι το φάντασμα της ακροδεξιάς πλανάται και πάλι πάνω από την Ευρώπη και, όσο η Δεξιά υιοθετεί την ατζέντα της ακροδεξιάς, αυτό θα γιγαντώνεται και η μόνη αντιπολίτευση θα είναι αυτές οι δυνάμεις ,οι οποίες υπερασπίζονται το αυτονόητο, δηλαδή τη Συνθήκη της Γενεύης, που εσείς αποκαλείτε «ανοικτά σύνορα». Έχουμε, λοιπόν και την Ελληνική Κυβέρνηση, η οποία παλεύει σχεδόν μόνη της μέσα σε αυτό το δυσμενέστατο ευρωπαϊκό σκηνικό για τα κεκτημένα των ανθρωπίνων δικαιωμάτων και την τήρησή τους, για τη δίκαιη κατανομή των ευθυνών μεταξύ των κρατών - μελών, να παλεύει για να εφαρμοσθεί το βασικό δικαίωμα στην οικογενειακή επανένωση - αλήθεια, δεν σας άκουσα να πείτε κάτι για την ενεργοποίηση της οικογενειακής επανένωσης πρόσφατα προς την Γερμανία, θα ήθελα να έχετε πει κάτι - να φωνάζει και να υπενθυμίζει τις γενεσιουργούς αιτίες αυτού του ζητήματος, που είναι οι πόλεμοι, οι δικτατορίες, η φτώχεια, οι κοινωνικές ανισότητες. Στο εσωτερικό, λοιπόν, η Κυβέρνησή μας, από το 2015 καταβάλλει μια τεράστια προσπάθεια να ανταποκριθεί με ανθρωπιά και αλληλεγγύη στο ζήτημα αυτό. Εμείς οι ίδιοι,είμαστε οι πρώτοι που κάνουμε αυτοκριτική και γνωρίζουμε πολύ καλά τη δύσκολη και σκληρή κατάσταση, που επικρατεί στα νησιά, με μια δύσκολη συμφωνία με την Τουρκία, με νομικά προβλήματα, την οποία όμως υπηρετούμε, αλλά επιβλήθηκε από το κλείσιμο των συνόρων από δικούς σας συμμάχους, όχι από εμάς. Επί των περιβόητων κονδυλίων αναφέρθηκε ο αρμόδιος Υπουργός εκτενώς. Εκείνο, το οποίο θέλω εγώ να παρατηρήσω, είναι ότι μεγάλο μέρος αυτής της χρηματοδότησης πηγαίνει σε διεθνείς οργανισμούς και μη κυβερνητικές οργανώσεις, πράγμα το οποίο όντως, σε ευρωπαϊκό επίπεδο θα έπρεπε να μας απασχολήσει, διότι αυτοί που θα έπρεπε να παίρνουν περισσότερα είναι τα κράτη, προκειμένου να κάνουν σχεδιασμό και υλοποίηση πολιτικών. Όμως, κάνει εντύπωση αυτή η συνολική επίθεση - και δεν είναι μόνο τα ζητήματα των κονδυλίων, μέσα στην επερώτησή σας, αναφέρετε και άλλα ζητήματα - για το προσφυγικό - μεταναστευτικό από τη Νέα Δημοκρατία. Αναφέρεστε, για παράδειγμα, στην απραξία της Κυβέρνησης, αναφορικά με ένα ζήτημα ύψιστης κοινωνικής ευαισθησίας, όπως οι ασυνόδευτοι ανήλικοι. Αλήθεια, έχετε εικόνα ότι έχουν αυξηθεί σταδιακά οι δομές, οι οποίες φιλοξενούν ασυνόδευτους ανήλικους; Ή μάλλον, όταν φέραμε το σχετικό νομοσχέδιο στη Βουλή, εσείς τι ακριβώς ψηφίσατε; Διότι όπως προκύπτει - και το ξέρετε καλά από τα Πρακτικά της Βουλής - ψηφίσατε «όχι» επί της αρχής, δηλώσατε «παρών» και καταψηφίσατε την πλειονότητα των άρθρων για την επιτροπεία. Και έχετε το θράσος τώρα να έρχεστε και να μιλάτε για τους ασυνόδευτους ανήλικους, με μια πολιτική καθαρά αποτροπής και αποκλεισμού. Για να δούμε, όμως και τη δομημένη πολιτική που ακούστηκε από εκπροσώπους σας. Ποια είναι η δομημένη πολιτική; Διαβάζω: «Οι μετανάστες έχουν γεμίσει τα νηπιαγωγεία και οι Έλληνες δεν μπορούν να μπουν στον παιδικό σταθμό. Αυτό τέρμα». Ποιος το είπε άραγε αυτό; Το είπε ο κ. Σαμαράς στις 13 Ιουνίου 2012. Καταθέτω το σχετικό δημοσίευμα στα Πρακτικά, όπως και τη σχετική ψηφοφορία στη Βουλή για το νομοσχέδιο της επιτροπείας των ανηλίκων. [[Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ποια είναι η δική μας πολιτική σ' αυτό; Είναι η εκπόνηση ενός ολοκληρωμένου σχεδίου εκπαίδευσης από το Υπουργείο Παιδείας για τα προσφυγόπουλα, μέσω των ΔΥΕΠ και των τάξεων υποδοχής, με τεράστιες προσπάθειες των στελεχών του Υπουργείου Παιδείας, οι οποίες συνεχίζονται αμείωτες, όπως και οι εκατόν είκοσι έξι χιλιάδες θέσεις σε «voucher», αντί για ογδόντα χιλιάδες θέσεις, προκειμένου να μπαίνουν όλα τα παιδιά σε βρεφονηπιακούς σταθμούς, χωρίς διακρίσεις. Όμως, υπάρχουν κι άλλα ζητήματα, τα οποία ίσως γι' αυτό δεν θέλατε να τα θυμίσετε, όπως το ανατριχιαστικά οξύμωρο όνομα του «Ξένιου Διός», το οποίο εφαρμόσατε, κάνοντας στην ουσία ένα κυνήγι μαγισσών. Ογδόντα πέντε χιλιάδες μετανάστες και πρόσφυγες οδηγήθηκαν στα αστυνομικά τμήματα, είτε είχαν χαρτιά, είτε δεν είχαν, είτε περίμεναν την έκδοση της άδειάς τους. Επίσης, γεμίσατε τα κέντρα κράτησης με ανθρώπους οι οποίοι κρατούνταν δεκαοκτώ μήνες, αλλά και πλέον των δεκαοκτώ μηνών. Ούτε οι πιο βαρείς ποινικοί δεν κρατούνται αυτό το διάστημα. Εμείς τηρούμε το τρίμηνο και το εξάμηνο για τους αιτούντες άσυλο και τους υπόλοιπους κανονικά και λέμε ότι πρέπει να το περιορίσουμε περαιτέρω, μόνο για τους παραβατικούς, οι οποίοι δημιουργούν πρόβλημα στη συμβίωση ή είναι ποινικοί. Να μη μιλήσουμε, βέβαια, για τη σωρεία των καταδικαστικών αποφάσεων από το Ευρωπαϊκό Δικαστήριο των Δικαιωμάτων του Ανθρώπου, τις εκθέσεις της Ευρωπαϊκής Επιτροπής κατά των Βασανιστηρίων και άλλες υποθέσεις, όπως η Μανωλάδα, το Φαρμακονήσι και πάει λέγοντας. Με λίγα λόγια, είχατε καταπατήσει κάθε στοιχειώδη έννοια ανθρώπινου δικαιώματος, τόσο για τους μετανάστες, όσο και για κάθε άλλη κοινωνικά ευάλωτη ομάδα, για τους ασθενέστερους συνανθρώπους μας, για τους οποίους δεν παραδεχόσασταν ότι υπάρχει ανθρωπιστική κρίση, για τις οροθετικές, για τους φοιτητές με τον «κουκουλονόμο». Γενικώς, υπήρχε μια περιρρέουσα κατάσταση καταστολής σε όλα. Για να είμαστε ξεκάθαροι, κυρίες και κύριοι συνάδελφοι, για μας δεν υπάρχουν αόρατοι άνθρωποι. Εμείς βλέπουμε δικαιώματα και υποχρεώσεις σε όλους, χωρίς διακρίσεις. Δεν θέλουμε κανέναν στο περιθώριο, να μην είναι ένα απόβλητο ενός συστήματος, που με θράσος εσείς εφαρμόσατε. Λέμε ότι πρέπει να υπάρξει βελτίωση των συνθηκών φιλοξενίας. Λέμε ότι πρέπει να υπάρχει καλύτερη ένταξη προσφύγων και μεταναστών σε κάθε επίπεδο, στην παιδεία, στην υγεία, στην εκπαίδευση, στην εργασία, στον πολιτισμό και τον αθλητισμό.
Ολοκληρώστε, παρακαλώ, κύριε συνάδελφε.
Ολοκληρώνω, κυρία Πρόεδρε και με συγχωρείτε. Για μας, ο πήχης αυτής της Κυβέρνησης, αυτού του κόμματος και ενός κινήματος αλληλεγγύης, το οποίο στηρίζει από την πρώτη στιγμή, δεν κάνει εκπτώσεις σε τέτοια ζητήματα. Ζητάμε περισσότερα, διεκδικούμε περισσότερα και θα τα επιβάλουμε και στην Ευρώπη. Ευχαριστώ.
Τώρα τον λόγο έχει ο κ. Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης, για έξι λεπτά.
Ευχαριστώ, κυρία Πρόεδρε. Ξεκινώντας, θέλω να καταδικάσω απερίφραστα τον θάνατο του ομογενή στην Αλβανία, του Κωνσταντίνου Κατσιφά. Δεν ξέρουμε αν ο θάνατος αυτός οφείλεται σε δολοφονική ενέργεια, δεν έχω στοιχεία. Υπάρχουν αντικρουόμενες πληροφορίες, ορισμένες από αυτές τις δίνει και η Ελληνική Αστυνομία. Δεν έχω τα στοιχεία, για να ισχυριστώ ότι γνωρίζω τι έγινε ακριβώς, αλλά έχω τη δήλωση του Έντι Ράμα, την οποία ως κόμμα καταδικάζουμε, μια δήλωση η οποία ερμηνευμένη με τον πρώτο και τον πιο απλό τρόπο, οδηγεί στο συμπέρασμα ότι εκεί, στην Αλβανία, τους εξτρεμιστές τους σκοτώνουν. Στεκόμαστε απέναντι σε τέτοιες δηλώσεις. Άλλωστε, κυρίες και κύριοι Βουλευτές οι απογοητεύσεις μας από τον Αλβανό Υπουργό ξεκίνησαν από την επομένη της πρώτης του εκλογής. Συνεπώς, δεν μας εκπλήσσει πια αυτός ο άνθρωπος. Επί του θέματος. Όσο πιο ευγενικές είναι οι λέξεις των δημαγωγών, τόσο πιο αποκρουστικό είναι το πρόσωπό τους: «Νταχάου», «κολαστήριο ήταν η Αμυγδαλέζα». Σήμερα ρωτώ ευθέως τους αρμοδίους Υπουργούς: Τι είναι μετά από τέσσερα χρόνια δικής σας διακυβέρνησης η Μόρια; Και για να παρακολουθήσω τον κ. Βίτσα, τι είναι η Σάμος, η χειροτέρα της Μόρια; Πείτε μας. Είναι η εικόνα σας αυτή ή δεν είναι; Ό,τι και να λέτε, έρχεστε εδώ στη Βουλή επί όλων των θεμάτων και βγάζετε ομιλίες, λες και μιλάτε στο κενό. Δεν μιλάτε στο κενό, μιλάτε μετά από τέσσερα χρόνια διακυβέρνησης, όπου διαπιστώνονται και στο θέμα αυτό η λειτουργική ανικανότητα και η ηθική αναλγησία, με την έννοια ότι δηλώνετε αντιρατσιστές, αλλά τι είστε δεν το δηλώνετε. Το δηλώνουν όμως, τα έργα σας. Το δηλώνει η Μόρια. Το δηλώνει η Σάμος. Το δηλώνουν όλα όσα αυτόν τον καιρό έχετε κάνει από τα αποτελέσματά τους και όχι από τα λόγια σας: ιδρυματοποίηση μέσα στην ενδοχώρα και ερήμην στον δρόμο εγκληματίες για τους μετανάστες, τους παράτυπους. Όταν δεν σου βγαίνουν τα γεγονότα, αλλάζεις τις λέξεις και, μάλιστα, κάνεις και ποινική παραβίαση, κάνεις ποινικό αδίκημα και χρήση λέξεων, αλλά ας είναι, αφού δεν είναι αυτό το θέμα μας απόψε. Ιδρυματοποίηση στην ενδοχώρα ή ερήμην εγκληματίες στους δρόμους και αναμονές όλων, μεταναστών και προσφύγων, για έναν χρόνο ή και περισσότερο στα νησιά, που ανεβάζουν και το κόστος και μας εκθέτουν ως χώρα. Ούτε την ένταξη και την ενσωμάτωση των προσφύγων δεν έχετε καταφέρει να οργανώσετε στο παραμικρό ούτε να αυξήσετε τον αριθμό των επιστρεφομένων, αυτών δηλαδή που ζητούν άσυλο, ενώ τελικά δεν το δικαιούνται. Και μόνο ερωτήματα έχω να σας κάνω. Την εικόνα την έχουμε όλοι. Και ήρθατε εδώ να μιλήσουμε για την κυβερνητική πολιτική κάνοντας ομιλίες που δεν αντιστοιχούν στην πραγματικότητα. Πρώτη ερώτηση. Ποιος αποφασίζει τελικά για την κατανομή των πόρων σε επιμέρους δράσεις; Εσείς η Κυβέρνηση, η Ευρωπαϊκή Επιτροπή, άλλοι διεθνείς οργανισμοί; Ποιος φταίει που δεν υπάρχουν - αναφέρομαι εδώ στην ενσωμάτωση - ούτε μιας ώρας μαθήματα ελληνικών για ενηλίκους; Ποιος φταίει που, ελάχιστοι πρόσφυγες έχουν καταφέρει να πάρουν τα εφόδια για να παραμείνουν εδώ στη ζωή; Ποιος φταίει που, οι μετανάστες κυκλοφορούν στη χώρα ανεξέλεγκτοι; Εμείς βάλαμε τέτοια πολιτικά θέματα από την αρχή. Ποτέ δεν βάλαμε θέμα ηθικής υπόστασης σε ό,τι αναφέρεται στην διαχείριση των κριτηρίων. Τα έβαλε ο κ. Βουδούρης πρώτος, Γενικός σας Γραμματέας, τον οποίο άκουσα μια μέρα με έκπληξη στην τηλεόραση να καταγγέλλει τον κ. Μουζάλα για ατασθαλίες. Ο κ. Ηλιόπουλος, Γενικός Διευθυντής, ο ίδιος άνθρωπος που εσείς διορίσατε! Μιλάτε για κακοδιαχείριση κονδυλίων. Επ' αυτών, ήρθατε εδώ και είπατε ότι όλα είναι καλά. Εάν είναι όλα καλά, τότε οι άνθρωποι αυτοί είναι παράλογοι. Όμως, το ότι όλα είναι καλά, πρέπει να αποδεικνύεται με συγκεκριμένα στοιχεία και όχι με αποφάνσεις ομιλούντων Υπουργών στο Εθνικό Κοινοβούλιο. Άλλωστε, με πρόσφατη υπουργική απόφαση, έχετε αναλάβει εσείς οι ίδιοι τη δυνατότητα να συνάπτετε συμβάσεις μισθώσεων ακινήτων, λόγω διοικητικής αδυναμίας της Υπηρεσίας Υποδοχής και Ταυτοποίησης. Ερώτηση: Υπάρχει περίπτωση,το κόστος φιλοξενίας επτά ατόμων σε ένα δωμάτιο να φτάνει τα 2.100 ευρώ τον μήνα; Απαντήστε μας: πόσο θα είναι το συνολικό κόστος της φιλοξενίας ορισμένων ανθρώπων στα Γρεβενά; Δεν χρειάζεται να το πείτε σήμερα, να μας το πείτε και αύριο. Ως Κοινοβουλευτική Ομάδα έχουμε υπομονή να πάρουμε τις απαντήσεις σας. Κύριε Κουβέλη, το Υπουργείο Εθνικής Άμυνας πήρε ένα κονδύλι 56 εκατομμυρίων ευρώ για τη μετανάστευση, το οποίο δεν είναι ενταγμένο μέσα στο εθνικό πρόγραμμα, που εγκρίθηκε από την Ευρωπαϊκή Ένωση και παλεύει τώρα να το εγκρίνει. Ένα από τα αντικείμενα έχει να κάνει με την Ακτοφυλακή. Αυτό δεν είναι δική σας αρμοδιότητα; Η Ακτοφυλακή, το Λιμενικό δεν είναι δική σας αρμοδιότητα; Η Κυβέρνηση, λοιπόν, έχει εγκρίνει ένα κονδύλι 56 εκατομμυρίων ευρώ, αλλά όχι για εσάς, για το Υπουργείο Εθνικής Αμύνης. Αυτό γιατί είναι εκτός εθνικού προγράμματος; Με ποια λογική έχει χρηματοδοτηθεί το Υπουργείο Εθνικής Αμύνης, εκτός προγραμματισμού και πώς θα καλυφθεί το κενό, αν η Ευρωπαϊκή Ένωση δεν εγκρίνει τη συγκεκριμένη ένταξη; Αυτά και πολλά άλλα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρίες και κύριοι, μετά από τέσσερα χρόνια και έχοντας παρακολουθήσει τον κ. Μουζάλα από την πρώτη ημερά που ήρθε εδώ, με τη δυσκολία, που είχε να τοποθετηθεί στο Κοινοβούλιο, πολλά μεγάλα λόγια, πολύ μικρά αποτελέσματα, πολλές λέξεις «κατηγορώ» σε άλλους, πολλές φράσεις αυτοεκτίμησης, αλλά καμμία συσχέτιση της εικόνας που έχει όλη η Ευρώπη γι' αυτό που κάνετε με τη δική σας καθημερινή πρακτική. Δεν τα πάτε καλά. Κι αν νομίζετε ότι υπερπηδάτε τα προβλήματα, κάνοντας ομιλίες εδώ στη Βουλή, δεν είναι έτσι. Γιατί υπάρχει ένας ολόκληρος λαός, υπάρχουν εκατομμύρια πολίτες που σας παρακολουθούν. Και έχετε αποτύχει. Ευχαριστώ, κυρία Πρόεδρε.
Κυρία Πρόεδρε, μου επιτρέπετε να μιλήσω για μισό λεπτό;
Πώς να το χαρακτηρίσουμε, για να είμαστε σύμφωνοι με τον Κανονισμό; Τι θέλετε;
Με την άδεια των συναδέλφων, επιτρέψτε μου να μιλήσω για μισό λεπτό, γιατί έχω μία κατάθεση.
Ορίστε, έχετε τον λόγο για μισό λεπτό, με την άδεια του Σώματος.
Ευχαριστώ όλους τους συναδέλφους. Κύριε Λοβέρδο, έχετε δίκιο όταν αναφέρεστε στο Ευρωπαϊκό Ταμείο Εσωτερικής Ασφάλειας. Είναι σωστή η αναφορά σας. Εκείνο που δεν είναι σωστό, είναι ότι δεν έχουμε πάρει ούτε 1 ευρώ. Απλώς, βρίσκονται σε εξέλιξη διάφορα προγράμματα. Δεν ήθελα προηγουμένως να σας απασχολήσω, διότι η επίκαιρη επερώτηση αφορούσε ζητήματα διαχείρισης και άλλα συναφή. Όμως, με την ευκαιρία της αναφοράς σας, της επισήμανσής σας, θέλω, κυρία Πρόεδρε, να καταθέσω ένα διεξοδικό σημείωμα στα Πρακτικά για το πού βρίσκεται αυτό το πρόγραμμα, σε σχέση με το Ευρωπαϊκό Ταμείο Εσωτερικής Ασφάλειας για την ενημέρωση όλων των μελών του Κοινοβουλίου.
Ευχαριστούμε, κύριε Κουβέλη. Τον λόγο έχει τώρα για έξι λεπτά η κ. Ζαρούλια, Κοινοβουλευτική Εκπρόσωπος της Χρυσής Αυγής.
Η Χρυσή Αυγή ζήτησε την τήρηση ενός λεπτού σιγής στο Κοινοβούλιο εις μνήμην του δολοφονηθέντα Έλληνα Κωνσταντίνου Κατσίφα από την αλβανική Αστυνομία. Αποτελεί μέγα ατόπημα η απόρριψη του αιτήματος ενάντια στην κοινοβουλευτική πρακτική και τα κοινοβουλευτικά ήθη. Το αίτημα του Λαϊκού Συνδέσμου - Χρυσή Αυγή αποτελεί αίτημα όλου του ελληνικού λαού, που είναι συγκλονισμένος από την αποτρόπαιη αυτή εκτέλεση ενός Έλληνα, από το αλβανικό καθεστώς, το οποίο διώκει απηνώς τον ελληνισμό. Το υπό συζήτηση θέμα είναι, πράγματι, σοβαρό και σίγουρα δεν μπορεί να αναλυθεί επαρκώς στο πλαίσιο μιας επίκαιρης επερώτησης. Πριν την τοποθέτησή μου, όμως, θα ήθελα να κάνω μια διευκρινιστική δήλωση, θέλοντας έτσι να αποσαφηνίσω ορισμένα πράγματα, προς αποφυγή παρεξηγήσεων. Για εμάς που είμαστε ένα κόμμα λαϊκό, εθνικιστικό και αντιμνημονιακό, το ζήτημα της λαθρομετανάστευσης αποτελεί μια ανοικτή πληγή. Αποτελεί ένα μείζον εθνικό θέμα, το οποίο πρέπει να λυθεί άμεσα. Οι όποιες οικονομικές διαχειριστικές ή άλλες προεκτάσεις του, ασφαλώς και πρέπει να εξεταστούν, αλλά μόνο με την προοπτική της ουσιαστικής αντιμετώπισης του φαινομένου. Θεωρούμε ότι το πρόβλημα της λαθρομετανάστευσης έχει λάβει εφιαλτικές διαστάσεις στη χώρα μας. Μιλάμε πλέον για αντικατάσταση πληθυσμού. Η Χρυσή Αυγή, ούσα το μοναδικό κόμμα ενάντια στη λαθρομετανάστευση, θεωρεί τις οικονομικές προεκτάσεις δευτερευούσης σημασίας. Η Νέα Δημοκρατία, λοιπόν, καταθέτει στη Βουλή μια επίκαιρη επερώτηση με θέμα την αδιαφάνεια και την αδυναμία διαχείρισης των κονδυλίων για το μεταναστευτικό, ερώτηση, που ακόμη και από τον τίτλο της καταλαβαίνουμε ότι το μόνο που την ενδιαφέρει και την απασχολεί είναι το οικονομικό σκέλος του προβλήματος. Ελπίζω να αντιλαμβάνεται η ίδια ότι για πολλοστή φορά, ταυτίζεται πλήρως με την Κυβέρνηση και πως η κριτική που ασκεί απέναντί της είναι τουλάχιστον υποκριτική, αφού μαζί, Νέα Δημοκρατία και ΣΥΡΙΖΑ, επιδίδονται στο - εντός εισαγωγικών - «ανθρωπιστικό σπορ» μόνο και μόνο επειδή οι χορηγοί πληρώνουν αδρά. Επίσης, η Νέα Δημοκρατία, πρέπει επιτέλους να παραδεχθεί ότι, παρά τις προετοιμασίες της για αποκαθήλωση της Αριστεράς από την εξουσία, έχει υιοθετήσει πλήρως τη ρητορική της. Ενώ όλοι οι διεθνείς οργανισμοί, ακόμη και ο ίδιος ο ΟΗΕ, κάνουν λόγο για «λαθρομετανάστευση» και «λαθρομετανάστες», στην Ελλάδα των εκατομμυρίων ξένων, που καταγεγραμμένα εισρέουν από ενενήντα και πλέον κράτη της υφηλίου, Τσίπρας και Μητσοτάκης κατασκευάζουν από κοινού το λεξικό της πολιτικής ορθότητας, βαφτίζοντας αυθαίρετα τους πάντες και τα πάντα ως «πρόσφυγες», επειδή όπως προείπα, αυτοί επιχορηγούνται αδρά. Βέβαια, η αλήθεια είναι ότι δεν χρειάζεται και πολλή σκέψη για να καταλάβει κανείς το αν αυτή η Κυβέρνηση ή η μελλοντική είναι ικανή για να διαχειριστεί ένα οικονομικό θέμα με διαφάνεια. Ακόμη κι αν υποθέσουμε, για χάρη της συζήτησης, ότι η επίκαιρη ερώτηση αφορά τους πρόσφυγες και όχι τους παράνομα ευρισκόμενους στη χώρα και ότι γνωρίζει επακριβώς τι ποσά παρέλαβε και για ποιον σκοπό, το πολιτικό παρελθόν σας, μας δίνει από μόνο του την απάντηση. Τι έχετε διαχειριστεί δηλαδή με διαφάνεια ως τώρα, για να κάνετε το ίδιο και με τα κονδύλια για τη διαχείριση της μεταναστευτικής κρίσης; Μαζί δεν ψηφίσατε τα μνημόνια και καταχρεώσατε το δημόσιο; Μαζί δεν υπογράφετε ελλειμματικούς προϋπολογισμούς, από τους οποίους προκύπτουν κάθε τόσο αμφιλεγόμενα λογιστικά πλεονάσματα, τόσο υψηλά, που τελικά σας τραβάνε οι δανειστές από το αφτί πίσω στις Βρυξέλλες, για να υπογράψετε νέα «διαρθρωτικά», όπως τα χαρακτηρίζουν, μέτρα; Η Νέα Δημοκρατία δεν είναι αυτή που χρωστάει 200 και πλέον εκατομμύρια ευρώ στο δημόσιο, εξαιτίας του αλόγιστου δανεισμού από τράπεζες, δάνεια, τα οποία παραδέχθηκε, μέσω του Αντιπροέδρου της, ότι δεν μπορεί να αποπληρώσει; Μαζί δεν δώσατε τα χρήματα των Ελλήνων στις τράπεζες, επειδή αυτές απέτυχαν επιχειρηματικά; Νέα Δημοκρατία και ΣΥΡΙΖΑ δεν λένε ακόμα και σήμερα ότι «θα μας σώσει ένα νέο μνημόνιο», με μόνη διαφωνία το ύψος του δανεισμού και του επιτοκίου; Αφήστε λοιπόν, κατά μέρος τις ανησυχίες περί διαφάνειας και περί ορθής χρήσης των κονδυλίων και πολύ περισσότερο, αφήστε κατά μέρος τις όψιμες ανησυχίες για τις συνθήκες διαβίωσης των προσφύγων και των λαθρομεταναστών. Ούτε η μετανάστευση σας ενδιαφέρει ούτε η λαθρομετανάστευση. Το μόνο που σας ενδιαφέρει είναι το χρήμα, ακόμη κι αν προέρχεται από δουλεμπόρους. Για του λόγου το αληθές, ιδού μια αποκάλυψη της Χρυσής Αυγής για το ποιόν των ανθρώπων, με τους οποίους συνεργάζεστε, αποκάλυψη για την οποία ουδέποτε λογοδοτήσατε. Τι έχετε να μας πείτε, να πείτε στον ελληνικό λαό, για τον Αρχηγό ΓΕΕΘΑ, που βράβευσε προ μηνών τον διευθυντή μιας μη κυβερνητικής οργανώσεως, που δραστηριοποιούνταν στον χώρο της διαχείρισης της μεταναστευτικής κρίσης, ονόματι Πάνο Μωραΐτη; Ο εν λόγω βραβευμένος από τον κ. Αποστολάκη - άλλη κατάντια και αυτή, Αρχηγός Ενόπλων Δυνάμεων του κράτους να βραβεύει ΜΚΟ, αυτά μόνο στο «Ελλαδιστάν» γίνονται - καταζητούνταν από τις αρχές, συνελήφθη με την κατηγορία του δουλεμπόρου και σήμερα βρίσκεται στη φυλακή. Αυτό και μόνο αρκεί για να αντιληφθούμε το πόσο αστεία ακούγεται η λέξη «διαφάνεια», όταν κάποιοι στήνουν επιχειρήσεις, για να διαχειριστούν τις ανάγκες μετακίνησης των πελατών τους. Καταλαβαίνετε τι συμβαίνει στην Ελλάδα του 2018; Αρχηγός των Ενόπλων Δυνάμεων της χώρας βραβεύει έναν δουλέμπορο. Και κανένας δεν αντέδρασε! Σιωπή από τον Καμμένο, σιωπή από τον συνέταιρό του Τσίπρα, σιωπή από τη Νέα Δημοκρατία, σιωπή από όλους σας, πλην ημών, τον Λαϊκό Σύνδεσμο - Χρυσή Αυγή. Ο Υπουργός Μεταναστευτικής Πολιτικής μάς έδωσε κάποια ποσά και στοιχεία, τα οποία αυτήν τη στιγμή δεν είναι δυνατόν να ελεγχθούν. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κυρία Πρόεδρε, ένα λεπτό ακόμα θα χρειαστώ. Σας ευχαριστώ. Έρευνα σχετικά με την κακοδιαχείριση των κονδυλίων για τους λαθρομετανάστες ξεκίνησε και η ελληνική δικαιοσύνη, ύστερα από παραγγελία της Εισαγγελέως του Αρείου Πάγου προς την Προϊσταμένη της Οικονομικής Εισαγγελίας. Ήδη κλήθηκε για κατάθεση ο Διευθυντής της Υπηρεσίας Υποδοχής και Ταυτοποίησης Προσφύγων, ο οποίος είχε κάνει λόγο για «χάος» στη διαχείριση των κονδυλίων από τον κρατικό μηχανισμό, αλλά και από ΜΚΟ, υποστηρίζοντας μάλιστα, ότι ήρθε η ώρα να παρέμβουν οι εισαγγελείς. Αυτή η έρευνα των εισαγγελικών αρχών έρχεται σε συνέχεια της έρευνας των ευρωπαϊκών αρχών, που βρίσκεται σε εξέλιξη. Η ύπαρξη του σκανδάλου στη διαχείριση των κονδυλίων είναι σχεδόν αυταπόδεικτη, αφού είναι πλήθος οι μαρτυρίες των ανθρώπων στα νησιά για το αδιάκοπο πάρτι, που είχαν στήσει τα μέλη ΜΚΟ εις βάρος τους. Επιπλέον, οι δομές των hot spots δείχνουν ξεκάθαρα ότι στήθηκε ένα πάρτι κακοδιαχείρισης των κονδυλίων. Αρκεί το γεγονός ότι οι Ευρωπαίοι παρείχαν κονδύλια για τη δημιουργία εκπαιδευτικών δομών στα hot spots και εντέλει χρησιμοποιήθηκαν οι υπάρχουσες εκπαιδευτικές δομές της πολιτείας, δηλαδή τα σχολεία που πάνε τα ελληνόπουλα. Εάν πράγματι σας συγκινεί το ανθρώπινο δράμα ενός πρόσφυγα, τότε θα το αντιμετωπίζατε ως τέτοιο και ουδέποτε θα καταδεχόσασταν να επιδοτηθείτε για τα αισθήματα της συμπόνιας και της αλληλεγγύης. Όμως πέρα από αυτό, υπάρχει και μια αλήθεια απέναντι στην οποία κλείνετε τα μάτια, αυτή της αθρόας εισβολής ξένων τους οποίους αυθαίρετα βαφτίζετε ως πρόσφυγες. Ο γνήσιος ανθρωπισμός δεν εξαγοράζεται ούτε επιδοτείται. Λειτουργήστε αφιλοκερδώς και αφήστε τα οικονομικά στην άκρη. Εάν αγαπάτε τον άνθρωπο, τότε πρέπει να αγαπάτε και τον Έλληνα. Κανενός άλλου το συμφέρον - οικονομικό ή μη - δεν μπορεί να τοποθετείται πάνω από το εθνικό. Το ξαναλέμε: Η Ελλάδα δεν αντέχει άλλους λαθρομετανάστες και οι Έλληνες έχουν κάθε λόγο να είναι δύσπιστοι απέναντι σας, όταν βγαίνουν στη δημοσιότητα στοιχεία που αποδεικνύουν ύποπτες και αδιαφανείς συναλλαγές που τελικά ζημιώνουν τη χώρα, αμφισβητούν την ακεραιότητα της και υπονομεύουν την ήδη εύθραυστη κοινωνική ειρήνη.
Ελάτε, κυρία Ζαρούλια, πρέπει να ολοκληρώσετε.
Σας παρακαλώ, κυρία Πρόεδρε, μισό λεπτό.
Παρακαλώ και εγώ.
Αντί να χρησιμοποιήσετε όλους αυτούς τους πόρους για να μειωθεί η εγκληματικότητα, για να παταχθεί το φαινόμενο της λαθρομετανάστευσης, για να ενισχυθεί η άμυνα της χώρας, για να περιφρουρηθούν τα χερσαία και θαλάσσια σύνορα, για να εξοπλιστεί ο στρατός, προτιμάτε να τσεπώνετε δανεικά χρήματα για να παριστάνετε τους - εντός εισαγωγικών - «ανθρωπιστές» και σε αυτή τη Βουλή αντί να συζητούνται τα πραγματικά και ουσιαστικά προβλήματα, έχουμε τους μνημονιακούς συνεταίρους να τσακώνονται για το αν οι τσέπες τους απορροφούν σωστά και ορθολογικά τα κονδύλια της Ευρώπης. Η χώρα έχει μπει σε μια επικίνδυνη ατραπό με όλους αυτούς που έχετε φέρει παράνομα στην πατρίδα μας. Οι μόνοι που μπορούν και έχουν την πολιτική βούληση να καθαρίσουν τον τόπο από τα παραβατικά στοιχεία που έχουν παρεισφρήσει είναι οι Έλληνες εθνικιστές. Εσάς το μόνο που σας ενδιαφέρει, όπως είπαμε, είναι η κονόμα. Οι Έλληνες εθνικιστές, οι οποίοι πάνω από το χρήμα τοποθετούν την πατρίδα, αγωνίζονται για τη δημιουργία ενός εθνικού κράτους το οποίο θα λύσει το πρόβλημα «λαθρομετανάστευση». Σας ευχαριστώ πολύ για την ανοχή σας.
Κυρία Ζαρούλια, υπάρχει απόφαση της Βουλής από τη δεκαετία του 2000 ότι απαγορεύεται η χρήση της λέξης λαθρομετανάστης. Μάλιστα, ήταν πρόταση της τότε Αντιπροέδρου της κ. Έλσας Παπαδημητρίου. Βεβαίως, εσείς το κάνετε κατά κόρον, διότι είναι ταυτοτικό σας στοιχείο, γιατί νομίζετε ότι κάποιοι έτσι σας θαυμάζουν. Όμως να είστε άλλη φορά πιο προσεκτικοί. Όσο για το θέμα του κ. Αποστολάκη, ελπίζω ο Αναπληρωτής Υπουργός Εθνικής Άμυνας να απαντήσει, γιατί τέτοια ζητήματα που αγγίζουν και το Σύνταγμα δεν μπορούν να λέγονται ελαφρά τη καρδία. Τον λόγο έχει η κ. Μανωλάκου, Κοινοβουλευτική Εκπρόσωπος του ΚΚΕ.
Έτσι είναι, κυρία Πρόεδρε, λαθραίοι άνθρωποι δεν υπάρχουν, μόνο αντιδραστικές πολιτικές που καλλιεργούν το μίσος και τον ρατσισμό. Το θέμα του προσφυγικού και της διαχείρισης του με τους ήδη εγκλωβισμένους είναι οξυμένο. Είναι στην επικαιρότητα και θα συνεχιστεί ως σημείο πολιτικής αντιπαράθεσης και όχι γιατί υπάρχει διαφωνία Κυβέρνησης, Νέας Δημοκρατίας και ΠΑΣΟΚ με την πολιτική της Ευρωπαϊκής Ένωσης και των αντιδραστικών συμφωνιών. Αντίθετα, όλοι αυτοί συμφωνείτε μεταξύ σας, συμφωνείτε με τα hot spots, με τη συμφωνία Ευρωπαϊκής Ένωσης - Τουρκίας και με το σύνολο των αποφάσεων της Ευρωπαϊκής Ένωσης που εγκλώβισε τους ανθρώπους στην Ελλάδα. Γι' αυτό και ο τσακωμός σας αφορά επιμέρους διαχειριστικά ζητήματα που εντείνονται εν όψει των τριπλών εκλογών στην Ελλάδα τον Μάιο του 2019, κάτι που είναι και το πιο ανησυχητικό. Εξάλλου, δεν αναφέρεστε στις αιτίες της προσφυγιάς και μετανάστευσης, τον ιμπεριαλιστικό πόλεμο για το μοίρασμα των νέων ενεργειακών πηγών και διαδρομών, την κερδοφορία των επιχειρηματικών ομίλων ούτε σταματάει ο ιμπεριαλιστικός πόλεμος με την καλλιέργεια αμερικο - νατοϊκών βάσεων του θανάτου σε όλη τη χώρα, όπου οι καθημερινές πολεμικές ασκήσεις έχουν γίνει ψωμοτύρι, αλλά και η πολιτική της Ευρωπαϊκής Ένωσης και στο προσφυγικό - μεταναστευτικό γίνεται ακόμα πιο αντιδραστική και εχθρική για τους λαούς. Τόσο η καταστολή όσο και ο ρατσισμός είναι συστατικό κομμάτι της Ευρωπαϊκής Ένωσης και των κρατών - μελών της. Ωστόσο, προκλητικά η Κυβέρνηση εξωραΐζει τις αποφάσεις της Ευρωπαϊκής Ένωσης για να κρύψει τις ευθύνες της για τις συνθήκες του μόνιμου εγκλωβισμού, για το ότι συνεχίζει την ίδια πολιτική με τις προηγούμενες κυβερνήσεις και ευθυγραμμίζεται πλήρως με την αντιδραστική στρατηγική της Ευρωπαϊκής Ένωσης, ενώ οι άθλιες συνθήκες στα hot spots, όπου προκύπτουν δράματα στους εγκλωβισμένους, αφού είναι πολλαπλάσιοι από τη χωρητικότητα που έχουν, φαγητό πολλές φορές για πέταμα, μεγάλες ελλείψεις σε υγεία, παιδεία κ.ο.κ., αξιοποιούνται ακόμα και από τους φασίστες για να καλλιεργήσουν το ρατσιστικό τους μίσος και την εγκληματική ιδεολογία και δράση τους. Και η Αξιωματική Αντιπολίτευση, όμως, συγκαλύπτεται για προεκλογικούς λόγους. Μερικές φορές υιοθετείτε ακροδεξιές θέσεις, κυρίως στα νησιά. Επικεντρώνεστε στην ανικανότητα της Κυβέρνησης. Σηκώνετε το θέμα της ασφάλειας των συνόρων και της διαφορετικής αντιμετώπισης των προσφύγων από τους λεγόμενους «παράτυπους μετανάστες», των επιπτώσεων στους κατοίκους των νησιών και των σκανδάλων γύρω από τα κονδύλια της Ευρωπαϊκής Ένωσης. Για εμάς το μεγαλύτερο σκάνδαλο είναι ότι τα ευρωπαϊκά κονδύλια δίνονται για να στηριχθεί ο εγκλωβισμός στην Ελλάδα, να ταΐζονται ΜΚΟ, δήμοι και κυκλώματα. Όλοι σας, όμως, συμφωνείτε με την εμπλοκή των ιδιωτών στο ξεκοκάλισμα των κονδυλίων, είτε είναι κλασσικοί επιχειρηματίες είτε φορούν τον μανδύα της ΜΚΟ. Ωστόσο Κυβέρνηση και Αντιπολίτευση δεν δείχνετε ενδιαφέρον για το άθλιο φαγητό, τις συνθήκες στέγασης και σειρά ζητημάτων που αφορούν την τραγική καθημερινότητα μέσα στα hot spots και τους καταυλισμούς. Είναι χαρακτηριστικό ότι στις συμβάσεις που έχουν εγκριθεί για τη σίτιση προβλέπεται ποσό ακόμα και κάτω από πέντε ευρώ την ημέρα για τρία γεύματα, πρωινό, μεσημεριανό, βραδινό, ενώ αδιαφορείτε για τις συνθήκες εργασίας των εργαζομένων, την απληρωσιά, τις συνεχείς καθυστερήσεις, την πληρωμή δεδουλευμένων των συμβασιούχων της υπηρεσίας ασύλου, των εργαζομένων στις ΜΚΟ, πληρωμή που εξαρτάται κάθε φορά από τη ροή αυτών των ευρωπαϊκών κονδυλίων εγκλωβισμού. Σε σχέση, βεβαίως, με τα κονδύλια υπάρχουν προβλήματα; Είναι υπαρκτά. Παραδείγματος χάριν, υπάρχει επιχειρηματίας που έχει πάρει το 75% των κονδυλίων προσφέροντας φαγητό που τις περισσότερες φορές είναι για πέταμα. Ωστόσο να ξεκαθαρίσω ότι το ΚΚΕ στη Βουλή ποτέ δεν ψήφισε τις συνεχείς τροπολογίες της τελευταίας στιγμής που έφερνε η Κυβέρνηση και το Υπουργείο Άμυνας κατά παράβαση των ισχυουσών διατάξεων στο όνομα του να μη μείνουν χωρίς συσσίτιο οι πρόσφυγες. Ψηφίζαμε «παρών» βάζοντας και ζητήματα διαφάνειας στη σύναψη των συμβάσεων και καλώς κάναμε. Διαφωνούμε με τη συνέχιση της εμπλοκής του στρατού στο προσφυγικό. Συμφωνήσαμε μόνο στην αρχή για τη διαμόρφωση των χώρων των καταυλισμών και τη σίτιση, γιατί μόνο ο στρατός έχει τα μέσα για γρήγορη δημιουργία χώρων στέγασης και σίτισης τόσων ανθρώπων. Από εκεί και πέρα, την ευθύνη διοίκησης των δομών πρέπει να έχει αποκλειστικά το Υπουργείο Μεταναστευτικής Πολιτικής χωρίς ανάμιξη ΜΚΟ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Οι θέσεις μας, λοιπόν, με βάση τις εξελίξεις και αντιπαραθέσεις είναι: Να κλείσουν όλα τα hot spots, η μεταφορά και η κατάθεση αιτημάτων προσφύγων και μεταναστών στην ηπειρωτική Ελλάδα και μετακίνηση στις χώρες επιλογής και προορισμού τους, να υπάρχουν αξιοπρεπείς συνθήκες όσων μένουν στα νησιά, οι ευάλωτες κατηγορίες να μην επιστρέφουν στα νησιά, αλλά να μεταφέρεται μαζί και ο φάκελός τους, να υπάρχει απορρόφηση των εργαζομένων στα hot spots ως μόνιμο προσωπικό σε κρατικές δομές, απεγκλωβισμός όσων δικαιούνται οικογενειακή επανένωση σε άλλες χώρες της Ευρωπαϊκής Ένωσης, κυρίως στη Γερμανία που ξεκίνησε πάλι, αλλά χωρίς πλαφόν και ποσοστώσεις. Επίσης, να υπάρξει εγκατάσταση των υπολοίπων σε διαμερίσματα με προτεραιότητα σε οικογένειες, σε γυναίκες, σε ΑΜΕΑ κ.λπ. και να μην υπάρχει κανένας ασυνόδευτος ανήλικος σε hot spots ή καταυλισμό, αλλά να γίνεται η εγκατάσταση τους σε κρατικές δομές φιλοξενίας με αποκλειστική ευθύνη κρατικού φορέα και όχι των ΜΚΟ. Να υπάρχουν ανθρώπινες και αξιοπρεπείς συνθήκες στους καταυλισμούς κι όλα τα απαραίτητα μέτρα μπροστά στον χειμώνα. Ακόμα, να γίνει πρόσληψη του αναγκαίου ιατρικού, νοσηλευτικού και άλλων ειδικοτήτων προσωπικού στις δομές φιλοξενίας, στα ΚΥΤ. Και βεβαίως, όλα τα παιδιά προσχολικής και σχολικής ηλικίας να εντάσσονται στο δημόσιο σύστημα εκπαίδευσης, σε ΔΥΕΠ ή στα πρωινά σχολεία, με το απαραίτητο εκπαιδευτικό, επιστημονικό προσωπικό, του εμβολιασμού τους, τη δημιουργία τάξεων υποδοχής, χωρίς καμία παρέμβαση ΜΚΟ στην εκπαιδευτική διαδικασία. Ευχαριστώ.
Ευχαριστούμε κι εμείς. Τον λόγο τώρα έχει ο κ. Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων.
Ευχαριστώ, κυρία Πρόεδρε. Να ξεκαθαρίσουμε κατ' αρχάς ένα ζήτημα. Όταν το μικρό παιδάκι, ο Αϊλάν, βρέθηκε σκεβρωμένο, πνιγμένο στην παραλία, δεν φαντάζομαι να υπάρχει λογικός άνθρωπος στον πλανήτη - και δεν χρειάζεται να είναι ηθικός, στοιχειωδώς λογικός να είναι - που να ρώταγε αν αυτό το παιδί είναι από το Αφγανιστάν, αν είναι από τη Συρία, αν είναι από το Ιράν ή από οπουδήποτε. Αυτό είναι απάντηση σε αυτούς που επιμένουν σε αυτή την Αίθουσα σε κάποιους διαχωρισμούς. Πάμε τώρα στα σημερινά. Διαβάζω εδώ από την επίκαιρη επερώτηση της Αξιωματικής Αντιπολίτευσης ακριβώς, δεν παραποιώ τίποτα: «Πρόκειται για καταστάσεις που αναμφίβολα είναι αναντίστοιχες με την πρωτόγνωρη ανθρωπιστική βοήθεια που έχει διαθέσει η χώρα, μια τεράστια οικονομική ενίσχυση, ύψους περίπου 1.667.000.000 ευρώ, για την οποία επανειλημμένα έχει καταστεί δέκτης διεθνών επικρίσεων ως προς τον τρόπο με τον οποίο τη διαχειρίζεται». Αυτά γράφει η περίφημη επερώτηση των Βουλευτών της Αξιωματικής Αντιπολίτευσης. Εμένα μου γεννιέται μια απορία: Πόσες φορές πρέπει να στραπατσαριστεί αυτή η παράταξη για να μαζευτεί; Κάπως τα ίδια μας έλεγε ότι η πρώτη αξιολόγηση δεν θα βγει. Βγήκε. Ονειρευόταν κόφτη. Δεν ήρθε. Ονειρευόταν να μην βγει η δεύτερη αξιολόγηση. Δεν ήρθε. Ονειρευόταν κόφτη τη δεύτερη φορά. Δεν ήρθε. Ονειρεύτηκε τέταρτο μνημόνιο. Δεν ήρθε. Ονειρεύτηκε πιστοληπτική γραμμή. Δεν ήρθε. Θέλω δε να θυμίσω και κάτι άλλο. Ζήταγε εξεταστική επιτροπή, θυμάμαι, για τον Υπουργό Εθνικής Άμυνας, γιατί συνομίλησε με τον κ. Γιαννουσάκη. Ο Γιαννουσάκης ήταν ισοβίτης, υπόδικος. Από αυτό εδώ το Βήμα, με στοιχεία, αναφερθήκαμε σε αυτή την περίπτωση. Όταν ο ισοβίτης Γιαννουσάκης, έντρομος από τον όγδοο δολοφονημένο, τον πρώην συγκρατούμενό του, έναν Ινδό, απελπισμένος ήθελε να μιλήσει, τότε του είπε το αυτονόητο ο Υπουργός Εθνικής Άμυνας. Αυτό που μπορούμε να σου εξασφαλίσουμε είναι να μιλήσεις με τον Υπουργό Δικαιοσύνης, να σε κάνουμε προστατευόμενο μάρτυρα και να πεις αυτά που ξέρεις. Το αυτονόητο. Πάμε, όμως, και σε κάτι άλλο για 1.000.000, που διακινήθηκε εν πλω τότε το εμπόρευμα, από λογαριασμό μεγαλοεφοπλιστή στον λογαριασμό του κ. Γιαννουσάκη. Γιατί άραγε η Αξιωματική Αντιπολίτευση, η οποία στην κυριολεξία αυτογελοιοποιείται, δεν ξαναμίλησε ποτέ; Γιατί δεν ξαναζήτησε την εξεταστική επιτροπή; Την ξέχασε, ξέρετε. Δεν ξαναναφέρθηκε ποτέ. Κι ακόμα, ένα απελπισμένο κόμμα μάς είπε τις προάλλες ότι τα αρχαία πωλούνται στο υπερταμείο. Διαψεύστηκε! Λυσσομανάει από το πρωί έως το βράδυ ότι θα κοπούν οι συντάξεις. Θέλει να τρομοκρατήσει ενάμισι εκατομμύριο ανθρώπους. Πήγε ο Προϋπολογισμός στην Ευρωπαϊκή Ένωση και δεν διορθώθηκε. Αντίθετα, διορθώθηκε για έξι ή επτά χώρες. Και έρχεται σήμερα και κάνει αυτήν την επίκαιρη επερώτηση. Και ρωτώ: Τόσο δύσκολο είναι να κοιτάξετε με προσοχή τι γράφει το ΑΠΕ - ΜΠΕ για τα ευρωπαϊκά κονδύλια, για τη διαχείριση του προσφυγικού στην Ελλάδα και πώς χορηγούνται; Τόσο δύσκολο είναι να το διαβάσετε; Να το διαβάσετε και να δείτε το απλό, απλούστατο, ότι ψευδώς αναφέρεστε στο ποσό αυτό στην επερώτησή σας. Το ξαναλέω, ψευδώς αναφέρεστε στο ποσό αυτό. Δεν μου αρέσει αυτή η λέξη, αλλά πρέπει να την πω. Γιατί; Να σας πω αμέσως με τον πιο απλό τρόπο. Από το 1,667 δισεκατομμύρια που εσείς αναφέρετε στην επερώτησή σας - είναι ανακρίβεια, υπερβολή και ψεύδος - στην πραγματικότητα στο ελληνικό κράτος και σε όλες τις συναρμόδιες υπηρεσίες αντιστοιχούν σε όλη τη διάρκεια της τετραετίας μόνο 397 εκατομμύρια. Πόσο δύσκολο ήταν να το διαπιστώσετε και να μας κάνετε κριτική - καμμία αντίρρηση - γι' αυτά τα 397 εκατομμύρια; Γιατί έχετε μέσα σας την υπερβολή. Γιατί είστε απελπισμένοι. Γιατί, μόνο με υπερβολές και ανακρίβειες θα επιβιώσετε. Το καταθέτω αυτό το χαρτί. Είναι επίσημη έκθεση της Ευρωπαϊκής Ένωσης. [[Στο σημείο αυτό ο Βουλευτής κ. Αθανάσιος Παπαχριστόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και ακόμα, τι σας εμπόδιζε να διαβάσετε τα στοιχεία που η ίδια η Κομισιόν δίνει; Και λέει με τον πιο απλό τρόπο τα εξής: Η ίδια η επιτροπή, η αρμόδια δηλαδή, πηγή χρηματοδότησης, λέει ότι δεν έχει κανένα στοιχείο κακοδιαχείρισης κονδυλίων. Το αμφισβητείτε; Και ακόμα, στα χρήματα που μας δίνει η Ευρωπαϊκή Ένωση, γίνεται έλεγχος από την αρμόδια γενική διεύθυνση, από τη Διαχειριστική Αρχή της Ελλάδας, από το Ελεγκτικό Συνέδριο της χώρας, καθώς και από τον εσωτερικό έλεγχο του κάθε Υπουργείου. Είναι πέντε έλεγχοι! Τι σας εμποδίζει να τα δείτε; Τι σας εμποδίζει να δείτε αυτά τα απλά πράγματα για να μην εκτίθεστε; Δεν μπορώ να αναφερθώ. Ήταν καταπέλτης ο αντίστοιχος Υπουργός. Αυτά σας είπε με άλλον τρόπο. Και να πω κάτι ακόμα για να συνεννοηθούμε. Πρόσφατα ήρθε η υπόθεση του Γιάννου Παπαντωνίου στη Βουλή. Τι σχέση έχει; Έχει. Θυμηθήκαμε πάλι το 2005 που τους τραπεζικούς λογαριασμούς τούς βγάζατε αριθμούς τηλεφώνων. Θυμηθήκαμε ότι ο Αρχηγός της Αξιωματικής Αντιπολίτευσης τον Ιούνιο του 2017 και η Πρόεδρος του ΠΑΣΟΚ, ΚΙΝΑΛ, δεν ήρθαν καν στη Βουλή. Δεν θέλω να ξύνω πληγές, θέλω να θυμίσω. Πέντε Βουλευτές της Νέας Δημοκρατίας, Κοινοβουλευτικοί Εκπρόσωποι και άλλοι τόσοι του ΠΑΣΟΚ μίλαγαν τότε για ίντριγκες, για ποινικοποίηση της πολιτικής ζωής, για φιάσκο. Να μην τα θυμάμαι, γιατί δεν θέλω να ξύνω πληγές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ξέρουμε όλοι ότι έχει αλυσιδωτές αντιδράσεις αυτή η ιστορία. Κάνατε αγώνα τότε να μην πάρει τη θέση η Τουλουπάκη, η Εισαγγελέας Διαφθοράς. Και αν η Ανακρίτρια κατά της Διαφθοράς κ. Ζαμανίκα δεν επέμενε, δεν θα έπαιρνε τα διακόσιες πενήντα χιλιάδες έγγραφα. Ένας τολμηρός δημοσιογράφος αποκάλυψε τότε τη λίστα Λαγκάρντ και έτσι διασταυρώθηκε ο λογαριασμός της κ. Κουράκου και τα υπόλοιπα, που θα μπορούσα να τα πω, αλλά δεν έχω χρόνο. Τι θέλω να πω; Ξέρετε - και αυτός είναι ο λόγος που κάθε εβδομάδα ζητάτε εκλογές - ότι έχετε πρόβλημα. Ξέρετε ακόμα ότι ο κ. Φρουζής της «NOVARTIS» πιθανόν να προφυλακιστεί σύντομα. Στα επίσημα έγγραφα της δικογραφίας ήταν «proposal for Adonis». Η απελπισία δεν είναι καλός σύμβουλος.
Κύριε Παπαχριστόπουλε, παρακαλώ ολοκληρώστε.
Ζητάω συγγνώμη και τελειώνω, κυρία Πρόεδρε. Ένα τεράστιο θέμα για την ανθρωπότητα, όπως το μεταναστευτικό, - δεν είναι μόνο για εμάς, την Ιταλία ή την Ισπανία - το κατεβάζετε σε επίπεδο φθηνής αντιπολίτευσης. Έλεος! Ευχαριστώ.
Τον λόγο έχει ο κ. Μαυρωτάς.
Ευχαριστώ πολύ, κυρία Πρόεδρε. Ασφαλώς μέσα σε έξι λεπτά δεν προλαβαίνω να θίξω όλα τα θέματα σχετικά με τα κονδύλια για την προσφυγική κρίση. Θα εστιάσω μόνο σε κάποια ευρήματα από τις απαντήσεις των Υπουργείων στη σχεδόν πανομοιότυπη ερώτηση που είχε κάνει το Ποτάμι στις 24 Σεπτεμβρίου 2018. Από την απάντηση του Υπουργείου Ανάπτυξης συνάγεται ότι αυτήν τη στιγμή στη χώρα μας έχουμε περίπου εξήντα χιλιάδες πρόσφυγες και μετανάστες εκ των οποίων περίπου τριάντα τέσσερις χιλιάδες είναι στις ανοικτές δομές φιλοξενίας, περίπου οι μισοί, δεκαεπτά χιλιάδες, είναι στα νησιά και είκοσι πέντε χιλιάδες εξακόσιοι είναι φιλοξενούμενοι με το πρόγραμμα «ESTIA». Το Υπουργείο Ανάπτυξης λέει, επίσης, ότι έχουν διατεθεί πόροι 1,13 δισεκατομμύρια ευρώ και όχι 1,6 όπως είχε πει ο Επίτροπος κ. Αβραμόπουλος. Από αυτά τα 566 εκατομμύρια είναι ως το 2020 από το σχετικό πρόγραμμα της Ευρωπαϊκής Ένωσης και τα υπόλοιπα 570 εκατομμύρια είναι από έκτακτους πόρους. Από αυτά, λοιπόν, τα 570 εκατομμύρια των έκτακτων πόρων τα 388 εκατομμύρια πάνε απευθείας από την Ευρωπαϊκή Ένωση σε μη κυβερνητικές οργανώσεις και, όπως λέει το Υπουργείο, δεν είναι στην αρμοδιότητά του να κάνει σχετικούς ελέγχους. Τα υπόλοιπα 182 εκατομμύρια πάνε σε κρατικούς φορείς. Άρα αν αφαιρέσουμε τα 388 εκατομμύρια των ΜΚΟ από τα 1,13 δισεκατομμύρια, για τα υπόλοιπα 742 εκατομμύρια ευρώ οφείλει να υπάρχει μία κρατική λογοδοσία. Πάμε στο άλλο Υπουργείο που απάντησε. Το Υπουργείο Προστασίας του Πολίτη αντί να προσπαθήσει με την απάντησή του να ρίξει περισσότερο φως στα θέματα διαχείρισης, κατανομής και ελέγχου των διαθέσιμων κοινοτικών κονδυλίων, ουσιαστικά «ευλόγησε λίγο τα γένια του» σχετικά με την πορεία υλοποίησης των σχετικών ευρωπαϊκών προγραμμάτων που χρηματοδοτούνται από το Ταμείο Ασύλου, Μετανάστευσης και Ένταξης και το Ταμείο Εσωτερικής Ασφάλειας για την προγραμματική περίοδο 2014-2020. Συγκεκριμένα, το Υπουργείο Προστασίας του Πολίτη έμεινε απλώς στην παράθεση ποσών και ποσοστών απορρόφησης με βάση προσκλήσεις, ενταγμένες πράξεις και δαπάνες, χωρίς να απαντά στα καίρια ερωτήματα, δηλαδή πόσοι έλεγχοι έχουν γίνει για τις συγκεκριμένες δαπάνες, κατά πόσο έχει αξιολογηθεί η επιχειρησιακή ικανότητα των δικαιούχων του και αν γίνεται παρακολούθηση των δεικτών αποτελέσματος για κάθε χρηματοδοτούμενη πράξη. Και πάμε και στην απάντηση του Υπουργείου Άμυνας, που ήταν ομολογουμένως αρκετά ενδελεχής, με τα αναλυτικά στοιχεία μάλιστα να μας τα δίνει σε CD. Από αυτήν την απάντηση προκύπτουν αρκετά γκρίζα σημεία, όπως πολλές εκατοντάδες συμβάσεις με απευθείας αναθέσεις, διαδοχικές ανανεώσεις συμβάσεων έως και σαράντα πέντε φορές στους ίδιους ανθρώπους, αναθέσεις μέσω διαπραγματεύσεων, χωρίς να έχουν υπάρξει δημόσιες προκηρύξεις, πρόχειροι διαγωνισμοί, συνοπτικοί διαγωνισμοί και γενικά πολλών ειδών διαγωνισμοί που δεν ήταν ανοικτοί. Αυτά συνθέτουν τη συνήθη πρακτική που ακολουθείτε για δύο και πλέον χρόνια, παρότι ο έκτακτος χαρακτήρας της υποδοχής των προσφύγων και μεταναστών έχει αποκτήσει πλέον μόνιμα χαρακτηριστικά. Δηλαδή οι έκτακτες διαδικασίες έχουν γίνει κανονικές. Τα στοιχεία από το Υπουργείο Άμυνας δείχνουν πως σχεδόν το 80% του ποσού των συμβάσεων αφορούν στον τομέα της σίτισης. Η «μερίδα του λέοντος» των χρημάτων αυτών έχει κατευθυνθεί με απευθείας αναθέσεις σε πολύ μικρό αριθμό συγκεκριμένων εταιρειών catering, κάτι που παραπέμπει σε συνθήκες ενός ιδιότυπου καρτέλ. Συγκεκριμένα, οι δαπάνες για τις προσφυγικές δομές του Υπουργείου Εθνικής Άμυνας δείχνουν ότι έως σήμερα έχουν συναφθεί χίλιες εννιακόσιες ενενήντα μία συμβάσεις, ύψους 112 εκατομμυρίων ευρώ, εκ των οποίων τα 88 εκατομμύρια έχουν διατεθεί για τη σίτιση. Τον κατάλογο, λοιπόν, αυτόν με τις χίλιες εννιακόσιες ενενήντα μία συμβάσεις σάς τον καταθέτω. [[Στο σημείο αυτό ο Βουλευτής κ. Γεώργιος Μαυρωτάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από τις χίλιες εννιακόσιες ενενήντα μία συμβάσεις για σίτιση και δομές του προσφυγικού πάνω από εννιακόσιες είναι με απευθείας ανάθεση, τριακόσιες τριάντα με διαπραγμάτευση χωρίς προκήρυξη και πάνω από τετρακόσιες με πρόχειρο συνοπτικό διαγωνισμό. Υπάρχουν ακόμα καμιά τριανταριά συμβάσεις κατόπιν έρευνας αγοράς. Τελικά, απ' όλες αυτές τις συμβάσεις με δημόσιο ανοιχτό διαγωνισμό δεν έχει γίνει ούτε το 5%. Πάμε σε λεπτομέρειες. Ενδεικτικά, για τα hot spots των νησιών Λέσβου, Σάμου και Κω έχουν συνολικά συναφθεί σε δύο χρόνια τριακόσιες δύο συμβάσεις συνολικού προϋπολογισμού 30,4 εκατομμυρίων ευρώ, εκ των οποίων τα 27,9 εκατομμύρια ευρώ αφορούν συσσίτια που έχουν δοθεί χωρίς δημόσιους διαγωνισμούς σε μόλις τέσσερις εταιρείες. Στην Αττική έχουν συναφθεί συμβάσεις σίτισης συνολικής αξίας 31,4 εκατομμυρίων ευρώ. Στις περισσότερες περιπτώσεις των συμβάσεων σίτισης δεν αναγράφεται η χρονική διάρκεια των συμβάσεων ούτε ο αριθμός των ατόμων που σιτίστηκαν. Γινόταν έλεγχος; Και αν ναι, πώς μέσα στο γενικότερο χάος των δομών; Αντίστοιχα ερωτηματικά προκύπτουν και για τις δαπάνες για τις υποδομές. Για τις δομές φιλοξενίας στη Βόρεια Ελλάδα, δηλαδή Καβάλα, Θεσσαλονίκη, Γιαννιτσά, Τσεπέλοβο, Κόνιτσα κ.λπ., δαπανήθηκαν σχεδόν 19 εκατομμύρια ευρώ με πεντακόσιες ενενήντα τέσσερις συμβάσεις, οι περισσότερες με απευθείας αναθέσεις ή με τη διαδικασία της διαπραγμάτευσης, χωρίς δημοσίευση προκήρυξης διαγωνισμού. Ενδεικτικό είναι και το παράδειγμα της Βέροιας, όπου από τις τριακόσιες είκοσι οκτώ συμβάσεις, ύψους 8,5 εκατομμυρίων ευρώ, μόλις σαράντα μία έγιναν με δημόσιο διαγωνισμό. Αυτές οι αποκαλύψεις γύρω από τις συμβάσεις εγείρουν ερωτήματα, μαζί με αυτά που έχουν ανακύψει και έχουν κινητοποιήσει και την Ευρωπαϊκή Υπηρεσία Καταπολέμησης της Απάτης, την περίφημη OLAF. Το Ποτάμι επανειλημμένα έχει επισημάνει την προχειρότητα και τελικά την κακοδιαχείριση των κονδυλίων για το μεταναστευτικό και το προσφυγικό. Η δική μας προσπάθεια για διαφάνεια, λογοδοσία και καταλογισμό ευθυνών θα συνεχιστεί, γιατί ο έλεγχος θα συμβάλλει και στην ανθρώπινη διαβίωση μεταναστών και προσφύγων, αλλά και στη βελτίωση του επιπέδου ζωής των περιοχών που τους φιλοξενούν. Όλα αυτά αναλύονται, εάν μπείτε στο site του Ποταμιού, όπου υπάρχουν αναλυτικά ανά περιοχή, ανά δομή, με ονόματα και λεπτομέρειες σε δεκαπέντε πυκνογραμμένες σελίδες όλα τα στοιχεία. Το βασικό συμπέρασμα είναι ότι ναι, σε έκτακτες συνθήκες οι συνοπτικές διαδικασίες που ακολουθήθηκαν είναι αναγκαίες. Αυτές οι έκτακτες συνθήκες άντε να κρατήσουν τρεις μήνες, έξι μήνες, σίγουρα όχι όμως δύο χρόνια, που μπορεί να γίνουν και τέσσερα. Για να πιάνουν τόπο, λοιπόν, οι πόροι εκεί που πρέπει, στη βελτίωση των συνθηκών των προσφύγων και όχι στη βελτίωση των λογαριασμών κάποιων φιλικών εταιρειών, η λύση είναι απλή, τέσσερις λέξεις μόνο: δημοσιότητα, διαφάνεια, έλεγχος και λογοδοσία. Οι έκτακτες συνθήκες, η αναμπουμπούλα πέρασε και καθότι η αναμπουμπούλα δεν πρέπει να συνδέεται με τη ρεμούλα, αν και κάνει ρίμα, πρέπει να είμαστε προσεκτικοί. Όποτε ακούμε έκτακτες διαδικασίες, να μην αφήνουμε να γίνονται αδιαφανείς ή ανεξέλεγκτες διαδικασίες. Όταν η δημοσιότητα, η διαφάνεια, ο έλεγχος και η λογοδοσία υποχωρούν στο όνομα του επείγοντος, αυτό πρέπει να είναι η εξαίρεση. Όταν αυτό γίνεται ο κανόνας, τότε κάτι σάπιο υπάρχει στο βασίλειο της Δανιμαρκίας. Ευχαριστώ.
Τώρα επανερχόμαστε στους επερωτώντες Βουλευτές. Ο κ. Βαρβιτσιώτης έχει όλη τη δευτερολογία του. Κύριε Βαρβιτσιώτη, έχετε τον λόγο για πέντε λεπτά.
Επιτέλους, η Κυβέρνηση αποφάσισε να έρθει στη Βουλή να απαντήσει μετά από τον ορυμαγδό των δημοσιευμάτων, των ερωτήσεων, του διεθνούς διασυρμού. Και τι μας είπε η Κυβέρνηση; Μας είπε ότι όλα τα έκανε καλά, ότι δεν μπορούσε να κάνει διαφορετικά, ότι δεν υπήρχε άλλος τρόπος. Δεν υπήρχε άλλος τρόπος από τις χίλιες εννιακόσιες «φωτογραφικές» συμβάσεις; Δεν υπήρχε άλλος τρόπος από την υγειονομική εξαθλίωση στη Μόρια; Δεν υπήρχε άλλος τρόπος για την απαράδεκτη επίδοση στους ασυνόδευτους ανηλίκους; Δεν υπήρχε άλλος τρόπος, ώστε η χώρα να μη βρίσκεται «κρεμασμένη» στα μανταλάκια του διεθνούς Τύπου; Δεν υπήρχε άλλος τρόπος, ώστε πραγματικά και οι συνθήκες φιλοξενίας να είναι ανθρώπινες, να μην υπάρχει το φαινόμενο της άκρατης γκετοποίησης και από την άλλη, να εμπεδώνεται και το αίσθημα ασφάλειας στους νησιώτες; Δεν υπήρχε άλλος τρόπος; Αν δεν υπήρχε άλλος τρόπος, καλό είναι να εγκαταλείψετε τις καρέκλες σας γρήγορα, γιατί εμείς πιστεύουμε ότι υπάρχει άλλος τρόπος. Ακούσαμε εδώ πέρα δύο θεωρίες. Η μια είναι «τι θα κάνουμε και πώς θα αντιμετωπίσουμε αυτή την έκτακτη κατάσταση». Ποια έκτακτη κατάσταση; Ποιο στοιχείο δικαιολογεί ότι το 2018 ζούμε έκτακτες καταστάσεις, ώστε να χρησιμοποιείτε τη νομοθεσία για τις έκτακτες καταστάσεις; Τι δικαιολογεί στη διαχείριση των κονδυλίων το γεγονός ότι οι θέσεις για τους ασυνόδευτους ανηλίκους από το 2017 μέχρι σήμερα παραμένουν οι ίδιες; Ούτε μία δεν έχει φτιαχτεί. Ούτε μία! Χίλιες εκατόν δεκατέσσερις είχατε στις 15-10-2017, χίλιες εκατόν ενενήντα μία στις 15-7-2018. Αυτά είναι τα στοιχεία του ΕΚΚΑ. Περαιτέρω, δεν έχετε δημοσιεύσει στοιχεία. Από αυτά τα στοιχεία προκύπτει ότι πεντακόσιοι τριάντα οκτώ ασυνόδευτοι ανήλικοι είναι άστεγοι και για άλλους τριακόσιους οκτώ δεν αναφέρεται τοποθεσία. Το καταθέτω στα Πρακτικά, για να μην μας κουνάτε το δάκτυλο ότι έχετε ανθρωπισμό. [[Στο σημείο αυτό ο Βουλευτής κ. Μιλτιάδης Βαρβιτσιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αν η Αμυγδαλέζα ήταν Νταχάου, τι είναι η Μόρια; Και αν τότε φωνάζατε για τα σουβλάκια και τα air condition, σήμερα για τη μία τουαλέτα για εβδομήντα άτομα, για όλες τις ανθρωπιστικές οργανώσεις που σημειώνουν τα φαινόμενα της γκετοποίησης και της ψυχολογικής εξάντλησης και βρίσκουν ότι οι κανόνες της απλής υγιεινής δεν τηρούνται σε κανέναν από τους χώρους φιλοξενίας και hot spot, τι έχετε να πείτε; Και επειδή τα νούμερα έγιναν αντικείμενο συζήτησης, ψάχνοντας τις λεπτομέρειες, κύριε Υπουργέ, εγώ παίρνω τα στοιχεία που ανεβάζει η δική σας Κυβέρνηση, αυτά που δημοσιεύετε κάθε μέρα. Θα σας θυμίσω ότι πέρυσι τον Οκτώβριο είχατε τέσσερις χιλιάδες εκατόν εβδομήντα δύο αφίξεις, όταν σήμερα έχετε φθάσει στις δύο χιλιάδες εξακόσιες ενενήντα οκτώ. Ποια είναι η κρίση; Γιατί έχει δυόμισι - τρεις χιλιάδες παραπάνω η Μόρια σε σχέση με πέρυσι; Γιατί; Σας είπαμε, όταν φέρατε τον νόμο για το άσυλο, ότι αυτός ο νόμος δεν πρόκειται να αντιμετωπίσει το πρόβλημα. Και μας ψέξατε κιόλας γιατί δεν σας φωνάξαμε πολύ. Όταν σας είπαμε ότι αυτό που κάνετε δεν θα αντιμετωπίσει κανένα πρόβλημα, μας είπατε ότι δεν ξέρουμε να διαβάζουμε τα στοιχεία των επιστροφών. Μέσα στα τελευταία δυόμισι χρόνια, από την ημέρα που ξεκίνησε η εφαρμογή της κοινής δήλωσης Ευρώπης - Τουρκίας, έχουν έρθει στη χώρα μας πάνω από εκατόν μια χιλιάδες άνθρωποι. Ξέρετε πόσους έχετε γυρίσει συνολικά; Τρεις χιλιάδες. Και θέλετε να σας πω τα στοιχεία αναλυτικότερα; Τους μισούς τους έχετε στείλει με βάση την κοινή δήλωση και τους άλλους μισούς τους έχετε στείλει με τις προϋπάρχουσες συμβάσεις, το πρωτόκολλο επανεισδοχής Ελλάδας - Τουρκίας και τη συμφωνία επανεισδοχής Ευρωπαϊκής Ένωσης - Τουρκίας. Άρα, στέλνετε πίσω κόσμο. Γιατί δεν στέλνετε περισσότερους; Γιατί αφήνετε να χρονίζουν τόσο πολύ οι υποθέσεις στο άσυλο; Γιατί δεν έχετε καταφέρει να εγκαταστήσετε περισσότερες επιτροπές, ώστε να λειτουργούν γρήγορα; Σας είπαμε εμείς ότι δεν θα σας βοηθήσουμε στη Βουλή; Ανοιχτοί είμαστε, σας το λέμε. Τέλος, επειδή οι κυβερνήσεις δεν κρίνονται πλέον στα λόγια - τα εύκολα λόγια που μας είπατε εδώ πέρα και μάλιστα κάποιοι ξεφύγατε - αλλά στο αποτέλεσμα, κύριε Ξανθέ, για το γεγονός ότι υπηρετούν μόλις δύο γιατροί στη Μόρια ποιος ευθύνεται; Κάποιος άλλος; Η αναγνώριση του προβλήματος, όταν γίνεται συνεχώς από διαδοχικούς υπουργούς, χωρίς να αντιμετωπίζεται, νομίζω ότι δείχνει ένα πράγμα: ανικανότητα. Γι' αυτό ελέγχεστε. Και χαίρομαι που ήρθε το σύνολο σχεδόν της Κυβέρνησης να απαντήσει και για θέματα, για τα οποία δεν τους ρωτήσαμε. Θα κάνουμε ξανά επερώτηση και θα σας ρωτήσουμε για όλα τα υπόλοιπα και θα ρωτήσουμε τον κ. Κουβέλη γιατί επί τρεισήμισι χρόνια μένουν αναξιοποίητα τα χρήματα που έχουν διατεθεί προς το Υπουργείο Ναυτιλίας για την ενίσχυση των μηχανισμών φύλαξης συνόρων και ακόμη δεν έχει απορροφήσει ένα ευρώ.
Κύριε Βαρβιτσιώτη, παρακαλώ τελειώνετε.
Κυρία Πρόεδρε, και με την ανοχή σας, γιατί υπήρξε περίσσεια προς όλους τους προλαλήσαντες Υπουργούς, εγώ θέλω να κλείσω λέγοντας το εξής: Την κριτική, την οποία κάνουμε σήμερα και για την οποία μας ψέγετε και εσείς, κυρία Υπουργέ, και εσείς, κύριοι συνάδελφοι, την έχετε κάνει και στο Συμβούλιο της Ευρώπης και έχετε πει ότι είναι απαράδεκτες οι συνθήκες. Όμως, σήμερα εδώ σας είδα να υπερασπίζεστε άλλα πράγματα. Η διγλωσσία, λοιπόν, μέσα και έξω δεν γίνεται να συνεχίζεται.
Δικό σας προνόμιο είναι αυτό.
Οι ωραιοποιήσεις των καταστάσεων έγιναν σήμερα από την Κυβέρνηση που έδειξε ότι δεν έχει άλλο δρόμο, δεν έχει άλλο τρόπο και μέχρι εκεί μπορεί. Γι' αυτό, λοιπόν, κι εμείς της λέμε να φύγει μια ώρα αρχύτερα. Γι' αυτό ζητάμε εκλογές και ας λέει άλλα ο κ. Παπαχριστόπουλος, γιατί εμείς μπορούμε να διαχειριστούμε και με περισσότερη διαφάνεια τα κονδύλια, όπως το κάναμε στο παρελθόν, και με μεγαλύτερη αποτελεσματικότητα και με λιγότερα θύματα στη θάλασσα, όπως το κάναμε στο παρελθόν.
Κυρίως αυτό, κύριε Βαρβιτσιώτη. Έχετε δείξει δείγματα.
Κυρίες και κύριοι συνάδελφοι, είναι μια συνεδρίαση μαμούθ. Σεβαστείτε λίγο τον χρόνο και τους τηλεθεατές. Κυρία Βούλτεψη, έχετε τον λόγο για τρία λεπτά.
Ευχαριστώ πολύ, κυρία Πρόεδρε. Κατ' αρχάς, να πω ότι έβγαλα το συμπέρασμα από τη σημερινή συζήτηση ότι έλεγχος του τρόπου, με τον οποίον διατίθενται τα κονδύλια για το προσφυγικό - μεταναστευτικό, δεν μπορεί να γίνει, γιατί υπάρχει ο νόμος 4368 που επιτρέπει τις απ' ευθείας αναθέσεις. Επίσης, επειδή έγινε πολύ μεγάλη αναφορά στους ελέγχους της Ευρωπαϊκής Ένωσης και της Κομισιόν, να πω ότι η Κομισιόν είναι ελεγχόμενη από το Ευρωπαϊκό Ελεγκτικό Συνέδριο για κακοδιαχείριση κοινοτικών πόρων για το προσφυγικό. Παρακαλώ, θα καταθέσω για τα Πρακτικά έγγραφα, όπου αναφέρονται όλες οι ενέργειες του Ευρωπαϊκού Ελεγκτικού Συνεδρίου. Επομένως, μην την επικαλείστε. Τρίτον, για τα Πρακτικά, επίσης, ο κ. Κουβέλης έδειξε να μην ξέρει ότι το Υπουργείο του απορροφά χρήματα. Έχω εδώ την ανακοίνωση του Υπουργείου Οικονομίας και Ανάπτυξης. Το 14% των χρημάτων πηγαίνουν στο Υπουργείο του για να μάθει και ο κ. Κουβέλης τι γίνεται και με το Υπουργείο του. Εσείς είπατε ότι τα βόρεια σύνορά μας τα έχουν κλείσει οι δικοί μας σύμμαχοι, ενώ τα έχει κλείσει ο κ. Ζάεφ, που είναι ο κολλητός φίλος του Αλέξη και τον οποίον Ζάεφ τον έβαλε η Ευρωπαϊκή Ένωση. Και είστε η πρώτη Κυβέρνηση που δεχθήκατε αυτοεγκλωβισμό της χώρας, διότι ο κ. Τουσκ είπε ότι και με άδεια των είκοσι οκτώ έκλεισαν τα σύνορά μας. Ο κ. Ζάεφ έκλεισε τα σύνορα, ο κολλητός σας, για να κάνει τη χάρη στην Ευρωπαϊκή Ένωση για τη συμφωνία για τη Μακεδονία.
… (δεν ακούστηκε)
Ο κ. Όρμπαν…
Θα σας πω και για τον Όρμπαν. Εσείς, κύριε Ρήγα, είπατε ότι πρέπει να μας κυνηγούν οι Ερινύες. Πόσες Ερινύες θα σας κυνηγήσουν εσάς; Για τους νεκρούς της Καλολίμνου τον Νοέμβριο του 2017; Για τη γιαγιά με το εγγονάκι το 2016 που καήκανε στη Μόρια; Για τους μετανάστες που σκοτώνονται σε αυτοκινητιστικά δυστυχήματα; Πρόσφατο είναι οι έντεκα νεκροί στην Καβάλα. Για τους νεκρούς του Έβρου; Για το έγκλημα στου Φιλοπάππου, που πρέπει να μας πείτε πώς αυτοί οι αλλοδαποί, που προκάλεσαν τον θάνατο του εικοσιπεντάχρονου, βρίσκονταν εκτός - γιατί έχετε καταργήσει τους νόμους για την κράτηση - , ενώ είχαν συλληφθεί για ληστείες, παράβαση νόμου περί όπλων και παράνομης εισόδου στη χώρα; Όσο για τον Όρμπαν, ο κ. Τσίπρας, αγαπητοί συνάδελφοι, επισκέφθηκε στη Βουδαπέστη τον κ. Όρμπαν στις 12 Σεπτεμβρίου του 2017. Όπως, μας πληροφόρησε μετά το Γραφείο Τύπου του Πρωθυπουργού, δηλαδή του κυρίου Τσίπρα, η συνάντησή τους πραγματοποιήθηκε σε κλίμα σεβασμού και ειλικρίνειας στις διαφορετικές απόψεις. Σας ενημερώνω ότι δεν του είπε λέξη του κ. Όρμπαν ο κ. Τσίπρας όταν πήγε εκεί. Το μόνο που τον ένοιαζε φεύγοντας ήταν να του πει «το χωριό Μπελογιάννης και τα μάτια σου!». Αυτό του είπε, αυτό βρήκε να του πει του Όρμπαν. Άρα, λοιπόν…
Αυτό διαβάσατε; Αυτό καταλάβατε;
Αφήστε τώρα να ολοκληρώσει. Η κ. Βούλτεψη είναι πιο δυναμική.
Η ανακοίνωση του Γραφείου Τύπου…
Είστε δημοσιογράφος. Αυτό καταλάβατε από αυτό που διαβάσατε;
Ναι, μάλιστα, αυτό που σας διάβασα.
Κύριε Υπουργέ, αφήστε να ολοκληρώσει. Θα πείτε δυο κουβέντες στο τέλος. Ολοκληρώστε, κυρία Βούλτεψη.
Μάλιστα, κύριε Υπουργέ, αυτό κατάλαβα, ότι ήταν μειλίχιος και γλυκύτατος και ότι σέβεται τις διαφορετικές απόψεις του Όρμπαν. Και εσείς έρχεστε εδώ και μας λέτε ότι ο Όρμπαν είναι εχθρός σας.
Αν καταλάβατε αυτό, τι να σας πω;
Ναι, αυτό καταλαβαίνουν όλοι. Εσείς μόνο δεν καταλαβαίνετε. Και εσείς, κύριε Ξανθέ - για να τελειώσω - μας είπατε διάφορα πράγματα. Να σας πω ότι χθες μόλις η ΕΛΣΤΑΤ έδωσε στοιχεία από το ΚΕΕΛΠΝΟ. Έχουμε αύξηση κατά 20% στα λοιμώδη νοσήματα το 2017. Δεν ξέρω αν συσχετίζεται ή όχι, αλλά κοιτάξτε, δεν θα μας παρουσιάζετε εδώ πέρα συνέχεια μια εικονική πραγματικότητα. Και ναι, κύριε Βίτσα - και επανέρχομαι σε εσάς - όταν βγαίνει ανακοίνωση που δεν λέει ότι ο κ. Τσίπρας επεσήμανε στον κ. Όρμπαν ότι είναι καταδικαστέα η πολιτική του έναντι των μεταναστών, παρά μόνο μίλησαν για σεβασμό εκατέρωθεν απόψεων, ναι, αυτό το συμπέρασμα βγάζω. Και το μόνο που τον ένοιαζε σας είπα ποιο ήταν, το χωριό Μπελογιάννης.
Ολοκληρώστε, κυρία συνάδελφε. Για τα κονδύλια λέτε ότι είναι η ερώτηση. Εντάξει, κάνετε ολόκληρη κριτική ότι δεν μιλούν οι Υπουργοί για τα κονδύλια. Και εσείς που έχετε υπογράψει… Ολοκληρώστε, παρακαλώ.
Μα, δεν μίλησαν για τα κονδύλια οι Υπουργοί, είπαν ότι εμείς είμαστε «Όρμπαν» και ότι θα έπρεπε να έχουμε Ερινύες, ενώ οι νεκροί πάνε και έρχονται. Για δείτε τι γίνεται στη βόρεια Ελλάδα. Ευχαριστώ.
Ευχαριστούμε.
Εσείς το λέτε αυτό για τους νεκρούς, κυρία Βούλτεψη;
Για του Φιλοπάππου τον νεκρό να μας πείτε. Ναι, εμείς ένα «Φαρμακονήσι» είχαμε. Ένα!
Κυρία Βούλτεψη, καθίστε κάτω, κατ' αρχάς και μην κουνάτε το χέρι!
Τι να σας πω; Εσείς το λέτε για τους νεκρούς; Να σας πω για ό,τι δολοφονία γίνεται στην Ελλάδα; Δεν σέβεστε τους νεκρούς! Είναι πράγματα αυτά; Τι λέτε τώρα;
Και εσείς, κύριε Υπουργέ, σας παρακαλώ!
Λέτε ότι πρέπει να έχουμε εμείς Ερινύες…
Δεν σας επιτρέπω να με διακόπτετε, όταν σας διακόπτω!
Κύριε Υπουργέ, σας παρακαλώ! Κυρία Βούλτεψη, είχατε πει ότι φταίει ο νόμος Παρασκευόπουλου. Τώρα ποιον θυμήθηκατε; Όλα εμείς τα κάνουμε. Τι να κάνουμε; Όλα, όλα! Για όλα φταίει ο Τσίπρας, είναι γνωστό. Τώρα τον λόγο έχει ο κ. Αθανασίου για μισό λεπτό.
Όχι, κυρία Πρόεδρε…
Με ακούτε; Έχετε μιλήσει επτά λεπτά και τριάντα επτά δευτερόλεπτα. Δεν ήμουν εγώ στο Προεδρείο, αλλά το βλέπω.
Ακούστε…
Έχετε μισό λεπτό. Αφήστε το «ακούστε».
Αφήστε με να μιλήσω, κυρία Πρόεδρε…
Σας έβαλα χρόνο; Εγώ θα σας πω πόσο θα μιλήσετε. Θα μιλήσετε, κύριε Αθανασίου, μέσα σε δύο λεπτά, κατά παραχώρηση. Και αν θέλετε, πείτε συγκεκριμένα πράγματα. Μην θυμηθείτε πάλι το «λιάζεστε». Γι' αυτό «τρώτε» τον χρόνο σας. Λέτε ό,τι θέλετε και εσείς. Μιλήστε για τα κονδύλια.
Έχετε μία τάση και εδώ, αλλά και στην Επιτροπή Θεσμών…
Μην μου απαντάτε.
Σας ενοχλεί ο λόγος μου.
Από τώρα μετράει ο χρόνος σας. Μην μου απαντάτε. Πείτε αυτά που θέλετε, για να σας ακούσουν οι οπαδοί σας.
Πολύ σύντομα, κύριε Υπουργέ Υγείας, δεν μας είχατε συνηθίσει σε τέτοιες κορώνες και διχαστικό λόγο, όπως ο αναπληρωτής σας και ήταν διχαστικός ο λόγος σας σήμερα και πολύ έντονος. Και μάλιστα, χρησιμοποιήσατε τη χειρότερη έκφανση του διχαστικού λόγου - γιατί; - γιατί ήταν συνυφασμένος με ανακρίβειες και κήρυγμα ανθρωπισμού. Και το κήρυγμα - ξέρετε - του ανθρωπισμού είναι αυτό που διχάζει τον λαό, ποιος είναι πιο ανθρωπιστής από τον άλλο, αλλά εμείς δεν θα σας χαρίσουμε τον ανθρωπισμό, γιατί το έχουμε αποδείξει και ως παράταξη και ως νησιώτες. Συνεπώς, δεν είναι ορθό και θα έπρεπε να είστε πιο προσεκτικός σε αυτό, αλλά και να ενημερώνεστε και θα σας εξηγήσω γιατί. Αν ήταν η αντιμετώπισή σας στα ζητήματα των προσφύγων πιο ανθρωπιστική, γιατί στη Μόρια επιτρέπετε από τρεις χιλιάδες τετρακόσια εβδομήντα πέντε κρεβάτια να έχουν πάει μέχρι δέκα χιλιάδες διακόσιοι και σήμερα το πρωί να είναι επτά χιλιάδες πεντακόσιοι ογδόντα τέσσερις; Τώρα, όσον αφορά το άλλο που είπατε, κύριε Υπουργέ, ότι εσείς δώσατε ιατροφαρμακευτική περίθαλψη και λοιπά, σας πληροφορώ ότι ιατροφαρμακευτική περίθαλψη είχε δοθεί επί κυβερνήσεως Νέας Δημοκρατίας το 2012 και μάλιστα και δωρεάν παιδεία σε όλους ανεξαρτήτως νόμιμους και παράνομους μετανάστες. Μάλιστα δε, σας θυμίζω - ή ψάξτε το - είχε έρθει εδώ και ο κ. Φούχτελ, ο Υφυπουργός της κ. Μέρκελ και ο Εκπρόσωπος της Κομισιόν κ. Ράιχενμπαχ και ζητήσαμε πρόσθετα κονδύλια, τα οποία εγκρίθηκαν για αυτούς ακριβώς τους λόγους. Συνεπώς, δεν ήταν ακριβές αυτό το οποίο είπατε. Και να σας πω, επίσης, το εξής: Τον αντιρατσιστικό νόμο, τον 4285/2014, που είχα την τιμή να εισηγηθώ, δεν τον ψηφίσατε. Γιατί δεν τον ψηφίσατε; [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Επίσης, κύριε Ψυχογιέ, θα έπρεπε τη δήλωση του κ. Σαμαρά να την πείτε ακριβώς. Ο κ. Σαμαράς είπε: Δεν θα γίνει αυτό, να μην…
Εντάξει, κύριε Αθανασίου. Θα έρθει ο κ. Σαμαράς να τα πει.
Αφήστε με, κυρία Πρόεδρε. Σε ένα λεπτό τελειώνω. Θέλω να πω και δυο πράγματα.
Επί λέξει την είπα.
Όχι. Είπατε ανακρίβεια.
Εντάξει. Να απαντάτε, όμως, για λογαριασμό άλλου δεν χρειάζεται.
Ο κ. Σαμαράς είπε ότι δεν μπορεί τα παιδιά των Ελλήνων να είναι έξω και να είναι τα άλλα μέσα. Δεν είπε ότι δεν πρέπει να είναι μόνο των Ελλήνων. Διαβάστε την πλήρη δήλωση. Τον κ. Κουβέλη, τον οποίο τιμώ ιδιαίτερα γιατί είχαμε συνεργασία και παλιά με τις παλιές μας ιδιότητες, τον καλέσαμε για τον απλούστατο λόγο, λόγω αρμοδιότητος. Γιατί; Ο κ. Βαρβιτσιώτης ήταν πάρα πολύ προσεκτικός στη διατύπωση της ερώτησης.
Έχει φύγει ο κ. Κουβέλης.
Αναφέρεται και στο σκεπτικό της ερώτησής μας, γιατί είναι αρμόδιο και το λιμενικό για τις ροές, αλλά επιπλέον…
Κύριε Αθανασίου, γιατί επιμένετε να μιλάτε;
Κυρία Πρόεδρε, ο κύριος Υπουργός…
Ο κύριος Υπουργός έχει φύγει.
Μίλησε τριάντα έξι λεπτά αντί είκοσι.
Όλα θα τα ακούσετε τώρα. Καθίστε κάτω.
Τελειώνω. Τον κ. Κουβέλη - για να μη δημιουργούνται εντυπώσεις - τον καλέσαμε γιατί ακριβώς υπάρχει και ειδικό ερώτημα. Είναι το δεύτερο ερώτημα: Για ποιον λόγο μέχρι σήμερα δεν έχει συσταθεί κανένας ελεγκτικός μηχανισμός για τις ΜΚΟ; Διότι…
Απαντάτε κιόλας! Σεβαστείτε λίγο τον χρόνο και την κούραση των ανθρώπων.
Αφήστε, κυρία Πρόεδρε. Δεν κάνει. Σας ενοχλώ. Το ξέρω. Θα τα ακούσετε όμως.
Ναι, γιατί αυτά που λέτε είναι φοβερά!
Διότι, χωρίς να ευθύνεται ούτε ο κ. Κουβέλης ούτε ο κ. Βίτσας, ενδεχομένως για τις λειτουργούσες των εκτός ΚΥΤ ΜΚΟ να έβγαινε να τα ρίχνει ο ένας στον άλλο όπως έγινε επί των προκατόχων τους. Γι' αυτόν ακριβώς τον λόγο και υπάρχει σαφέστατη ερώτηση.
Εντάξει. Ολοκληρώσατε τότε.
Τελειώνω. Κύριε Βίτσα, αναρωτηθήκατε…
Αυτό τι σημαίνει, κύριε Αθανασίου; Με αγνοείτε; Δεν καταλαβαίνω.
Ο πόλεμος άρχισε το 2012 και το 2013. Το 2014 δε, έγιναν οι μεγαλύτερες σφαγές στη Συρία. Και όμως υπήρχε επιτήρηση των συνόρων.
Το 2015 τους κάλεσα εγώ! Είναι γνωστό, κύριε Αθανασίου! Ελάτε, καθίστε! Έλεος!
Εντολές αποτροπής δίνατε. Το λέτε δημόσια. Πείτε το στη Βουλή. Αποτροπές κάνατε;
Αφήστε, κύριε Πάλλη. Είστε γνωστός και δεν κρύβεστε. Σήμερα, κυρίες και κύριοι συνάδελφοι, μόνο 11% είναι Σύριοι, που είναι εν δυνάμει πρόσφυγες. Δεν είναι ακόμη πρόσφυγες. Το 49% είναι Αφγανοί.
Τώρα αυτά για ποιον τα λέτε; Θέλω να κλείσει το μικρόφωνο του κ. Αθανασίου. Δεν γίνεται. Πέντε λεπτά δεν θα μιλήσετε, κύριε Αθανασίου. Δεν είναι δυνατόν! Μάθετε να είστε συγκροτημένος επιτέλους! Τι είναι αυτά;
Για το θέμα του κ. Βίτσα αναγνώρισα δημόσια τη συμβολή του για την εφαρμογή του άρθρου…
Ποιος σας ακούει τώρα; Σας παρακαλώ.
Εφόσον ο κ. Βίτσας μίλησε τριάντα έξι λεπτά…
Θα δείτε πόσος είναι ο χρόνος του και πόσο μίλησε. Ποιος είστε εσείς που αποφασίζετε με βάση το πόσο μιλάει ο άλλος; Γι' αυτό υπάρχει το Προεδρείο. Καθίστε κάτω σας παρακαλώ. Δεν θα σταματάω. Θα σας διακόπτω συνέχεια.
Αυτό είναι ανεπίτρεπτο.
Ναι, είναι ανεπίτρεπτο, ενώ αυτό που κάνετε εσείς είναι μέσα στον Κανονισμό!
Και δεν είναι η πρώτη φορά που το κάνετε. Αν παραβιάζετε τον Κανονισμό, θα μπορούσα να τον παραβιάσω και εγώ. Δεν το κάνω όμως γιατί σέβομαι τον Κανονισμό.
Ποιον σέβεστε; Εδώ έχετε φτάσει στα έξι λεπτά. Σας παρακαλώ. Είχατε μισό λεπτό και μιλάτε επί έξι λεπτά. Καταλάβατε;
Όλο εσείς μιλάτε, κυρία Πρόεδρε!
Εντάξει, κύριε Αθανασίου, έχετε βρει και συνηγόρους. Καθίστε κάτω, όμως. Δεν μπορώ να το ανεχθώ αυτό. Τελείωσε.
Ξέρουμε τις απόψεις σας.
Καταστήσατε την Τουρκία από θεσμικό εταίρο αναξιόπιστο εταίρο.
Ο κ. Δημοσχάκης έχει εξαντλήσει όλο τον χρόνο του. Οι Υπουργοί έχουν εξαντλήσει όλοι και την πρωτολογία και τη δευτερολογία τους. Κύριε Βίτσα, σας ερωτώ: Θέλετε να προηγηθεί ο κ. Δένδιας ως Κοινοβουλευτικός Εκπρόσωπος, αν θέλει να κάνει τη δευτερολογία, και να μιλήσετε μετά ή θέλετε να μιλήσετε τώρα;
Αν θέλει να μιλήσει ο κ. Δένδιας, θα μιλήσω εγώ μετά.
Κύριε Βίτσα, είχατε είκοσι και δέκα λεπτά ομιλίας και έχετε μιλήσει τριάντα τέσσερα λεπτά. Κανονικά έχετε ένα λεπτό ομιλίας.
Τριάντα έξι λεπτά μίλησε.
Δεν ήμουν εγώ εκείνη τη στιγμή. Εδώ μου γράφουν ότι μίλησε τριάντα τέσσερα λεπτά και σαράντα δευτερόλεπτα. Δεν θα υποκαθιστάτε και το Προεδρείο. Εγώ βλέπω τι λέω, μια και δεν ήμουν στο Προεδρείο.
Αν λέει ανακρίβειες, βεβαίως.
Εγώ τις λέω τις ανακρίβειες; Αν ο συνάδελφος έχει γράψει λάθος, αυτό δεν το ξέρω.
Αν ο κ. Βίτσας μίλησε έξι λεπτά παραπάνω, εγώ θα μιλήσω…
Κύριε Βίτσα, θα μιλήσετε δύο λεπτά. Το θέμα έχει εξαντληθεί. Ο κόσμος έχει κατανοήσει τι λέμε εδώ.
Εγώ μίλησα και ως Υπουργός Μεταναστευτικής Πολιτικής και εκ μέρους του Υπουργείου Εθνικής Οικονομίας και Ανάπτυξης, που διαχειρίζεται όλο αυτό. Εγώ δεν θέλω πάνω από πέντε λεπτά…
Εγώ δεν έχω πρόβλημα να μιλήσετε.
Είπα ότι μίλησα εκ μέρους. Θα αναφερθώ μόνο σε αυτά που είπατε και θα πω και μία κουβέντα γι' αυτό που είπε ο κ. Δένδιας για την συνταγματική αναθεώρηση. Άκουσα την οκτάλεπτη ενδιαφέρουσα αναφορά του κ. Δένδια περί ορισμού της πολιτικής από τα δώδεκα λεπτά ομιλίας του. Όμως, πώς κάνουμε πολιτική; Ο κ. Δένδιας ανέφερε ότι σε κείμενο του γραφείου του Πρωθυπουργού υπήρχε ο όρος «λαθρομετανάστης». Η αλήθεια είναι ότι στο κείμενο του γραφείου του Πρωθυπουργού δεν υπάρχει τέτοιος όρος. Ο όρος υπάρχει στην καταγγελία που στέλνει, όπως είναι το γραφείο του Πρωθυπουργού, στο Υπουργείο Διοικητικής Ανασυγκρότησης. Ο κ. Κόνσολας επιμένει ότι πλήττεται ο τουρισμός. Τα πραγματικά στοιχεία είναι τα εξής: Κως, Μάιος αύξηση 20%, Ιούνιος αύξηση 17%, Ιούλιος αύξηση 12%. Λέσβος, Μάιος αύξηση 23%, Ιούνιος αύξηση 50%, Ιούλιος αύξηση 28%. Σάμος, Μάιος αύξηση 80%, Ιούνιος αύξηση 20%, Ιούλιος αύξηση 20% σε σχέση με το 2017. Δεν πάμε έτσι. Ακόμα χειρότερα, ο κ. Λοβέρδος λέει πως αν πάρεις επτά άτομα στα Γρεβενά και τα βάλεις σε ένα δωμάτιο, επτά επί 10 ευρώ το άτομο επί τριάντα ημέρες, 2.100 ευρώ το δωμάτιο. Δεν είναι έτσι! Γιατί κάθε ξενοδοχείο στα Γρεβενά δίνει συγκεκριμένες θέσεις σε συγκεκριμένα δωμάτια και πληρώνεται γι' αυτό, 10 ευρώ το άτομο. Πληρωνόταν 36 ευρώ από τις μη κυβερνητικές οργανώσεις και τους διεθνείς οργανισμούς στα Γρεβενά. Έτσι κάνουμε πολιτική; Θέλετε να πάμε ακόμα παραπέρα; Κύριε Αθανασίου, σε εσάς απευθύνομαι τώρα, όχι για κάτι που είπατε, επειδή ξέρετε. Έχει γίνει μία αυτοκτονία στη Μόρια; Και αναφέρομαι όχι στα τελευταία τριάμισι χρόνια, αλλά στα τελευταία έξι χρόνια. Για τους βιασμούς κ.λπ. …
Εγώ είπα να μην…
Για το εν λόγω δημοσίευμα η Αστυνομία Μυτιλήνης κάνει προκαταρκτική εξέταση προς διερεύνηση της βασιμότητας των αναφερομένων περιστατικών και προκαταρκτική ενέργεια προς αποκάλυψη αγνώστων δραστών, δηλαδή κινητοποιηθήκαμε.
Ο Υπουργός Υγείας ξέρει …
Λέει ο κ. Δένδιας…
Σας παρακαλώ, κύριε Αθανασίου.
Απευθύνεται σε μένα.
Ακούστε με. Από τις δεκαεννέα ΜΚΟ που έχουν προσυπογράψει αυτήν την καταγγελία, οι τρεις λειτουργούν εντός της Μόριας και οι δύο από τις τρεις είναι νομική υποστήριξη μεταναστών. Αυτά τα έχει πει. Εγώ τον παρακολουθώ τον κ. Βαρβιτσιώτη. Αυτός δεν παρακολουθεί εμένα. Η δευτερολογία του ήταν ίδια με τη δευτερολογία που έκανε πριν λίγες ημέρες στην επίκαιρη επερώτηση. Στο συγκεκριμένο επί της ερώτησής σας τίποτα, μηδέν, από τη στιγμή που εμφανίστηκαν τα στοιχεία και δόθηκαν όλα. Τίποτα. Περιμένω τις επόμενες επερωτήσεις. Τέλος …
Στην τριτολογία μας!!
Στην τριτολογία σας. Τέλος, σε συνέχεια του ανωτέρω σχετικού εγγράφου, που απευθυνόταν προς τον κύριο Γενικό Γραμματέα Υποδοχής και προς αποφυγή παρανοήσεων, ήθελα να διευκρινίσω ότι οι επισημάνσεις και οι διατυπώσεις του σχετικού εγγράφου είχαν σκοπό να καταδείξουν ενδεχόμενες αστοχίες και δυσκολίες στην εφαρμογή της κυβερνητικής πολιτικής για το προσφυγικό - μεταναστευτικό ζήτημα και όχι να επιρρίψουν προσωπικές ευθύνες σε συγκεκριμένα άτομα, το οποίο άλλωστε δεν ανήκει ούτε στην αρμοδιότητα ούτε στις προθέσεις μου. Ο πρώην διευθυντής της ΥΠΥΤ, όταν διέταξα ΕΔΕ για τις καταγγελίες που είχε κάνει, μην ξαναφέρνετε τον άνθρωπο σε αυτή τη συζήτηση εδώ, μην τον αναφέρετε ως επιχείρημα σας έχει απαντήσει ο ίδιος, έχει απαντήσει στον εαυτό του και δεν το ξέρει ή δεν το θυμάται στις 23-7-2018, απαντώντας και δεν έχει προσέλθει στην ΕΔΕ για να απαντήσει συγκεκριμένα. Να είμαστε, δηλαδή, σοβαροί. Όσον αφορά στο ζήτημα - και κλείνω, κυρία Πρόεδρε - της συνταγματικής αναθεώρησης, εγώ δεν κατάλαβα…
Κύριε Υπουργέ, δεν έχουμε πρόβλημα. Μιλήστε όσο θέλετε.
Δεν θα σας ρωτήσω, κύριε Αθανασίου.
Κύριε Δένδια, δεν κατάλαβα: Το άρθρο 86 να καταργηθεί ή όχι; Φαντάζομαι ότι συμφωνείτε και εσείς. Το άρθρο περί ασυλίας των Βουλευτών να αλλάξει, ναι ή όχι;
Στο Σύνταγμα;
Αυτό συζητάμε;
Να υπάρχει εποπτεία στα κοινά αγαθά από την πλευρά του κράτους, ναι ή όχι; Αυτά χωρίς αλλαγή του Συντάγματος γίνονται; Δεν ξέρω πώς το καταλάβατε εσείς, αλλά σε έξι μήνες από τώρα θα είναι Μάιος, σε έναν χρόνο θα είναι Οκτώβριος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Εγώ θέλω να σας πω - και δεν θα κάνω χρήση τριτολογίας - ότι ήταν μια διαδικασία που, αν θέλετε, με μια έννοια, μπόρεσα να πω αυτά που ήθελα σε μια δύσκολη και οριακή κατάσταση. Θα ήθελα να πω και άλλο ένα. Οι άνθρωποι που είναι στα νησιά αυτή τη στιγμή και που συμπάσχουμε - εγώ την ευαισθησία σας την καταλαβαίνω και ελπίζω να βγει και στο Πρακτικό, δεν σας κατηγορώ - στο 90% είναι άνθρωποι που ήρθαν τους τελευταίους πέντε μήνες, δεν είναι αυτά τα χρόνια κ.λπ.. Στα νησιά η Υπηρεσία Ασύλου έχει αυξήσει 30% τις αποφάσεις και 50% τις επιδόσεις μέσα στο καλοκαίρι.
Εντάξει, κύριε Βίτσα. Ολοκληρώστε.
Ξέρετε πότε είναι η ημερομηνία ακρόασης;
Μην παίρνετε την ημερομηνία ακρόασης, γιατί, όταν έρχονται στην ηπειρωτική Ελλάδα, κύριε Βαρβιτσιώτη, συναντούν τους πεντακόσιους εξήντα χιλιάδες μετανάστες του 1990 και του 2000 οι οποίοι δεν έχουν πάρει ακόμα χαρτιά. Με συγχωρείτε, δεν σας δείχνω με το δάκτυλο. Είναι τρόπος ομιλίας, μην το παρεξηγήσετε. Δεν έχουν πάρει χαρτιά και είναι ακόμα στη διαδικασία του ασύλου, τότε που δημιουργούνταν ο Άγιος Παντελεήμονας, η Πάτρα, η Ηγουμενίτσα, η Κουμουνδούρου…
Η Πέτρου Ράλλη.
…η Πέτρου Ράλλη και πάει λέγοντας. Δεν θέλω να ανοίξω παλιά κιτάπια.
Κύριε Υπουργέ, εντάξει. Κατανοητά.
Εγώ θέλω μόνο αυτό να πω. Ήταν μια διαδικασία καλή για μένα. Από αύριο το πρωί, για να ξέρετε, στις 7.30΄ θα μου έρθει η αναφορά της Αστυνομίας, στις 8.30΄ θα μου έρθει η αναφορά από τα νησιά, στις 9.00΄ θα συζητήσω με τον διευθυντή του γραφείου μου τι επιπλέον μπορούμε να κάνουμε, μετά με τον Γενικό μου Γραμματέα, τον κ. Παπαδημητρίου, ο οποίος παρακολουθεί πώς μπορούμε να λύσουμε μια σειρά οικονομικά και άλλα ζητήματα, όπως και με τον Γενικό Γραμματέα Υποδοχής και Ταυτοποίησης, θα συνεχίσουμε να δίνουμε τη μάχη. Δεν λέμε ότι η κατάσταση είναι καλή. Η κατάσταση, ειδικά στη Σάμο και τη Μυτιλήνη της Λέσβου, είναι οριακή. Όμως, θα παλέψουμε και θα την λύσουμε. Επιτρέψτε μου να πω ότι εδώ μέσα έγινε κάτι απαράδεκτο από τη γνωστή παράταξη η οποία σηκώθηκε και έφυγε πριν λίγο, η οποία τι κάνει; Να, οι λαθροχειρίες. Καταγγέλλει και κατηγορεί τον Αρχηγό ΓΕΕΘΑ, τον οποίον πρέπει όλοι να σεμνυνόμαστε και να είμαστε και υπερήφανοι, κατά τη γνώμη μου. Τουλάχιστον εγώ είμαι υπερήφανος που τον γνώρισα και λειτούργησα ή, αν θέλετε, συνυπηρέτησα μαζί του, γιατί στα Greek Shipping Awards κλήθηκε να δώσει ένα βραβείο. Πόσες φορές το έχετε κάνει εσείς, κύριε Αθανασίου, ή εγώ να δώσουμε σε κάποιον ένα βραβείο; Και βγαίνει η κυρία από τη Χρυσή Αυγή…
Είπαμε εμείς κάτι τέτοιο;
Τα λέω για να γραφτούν στα Πρακτικά. Δεν απαντώ σε σας. Βγαίνει, λοιπόν, αυτή η κυρία από τη Χρυσή Αυγή και κάνει αυτήν την ατιμία εδώ μέσα.
Ευχαριστούμε, κύριε Υπουργέ. Κύριε Ρήγα, θα θέλατε να μιλήσετε;
Μάλιστα, κυρία Πρόεδρε.
Κύριε Υπουργέ, εμείς δεν είπαμε…
Δεν σας κατηγορώ. Δεν με έχετε ακούσει να λέω «Φέρτε τα είκοσι κείμενα…
Κύριε Υπουργέ, τελειώσατε. Μη συνεχίζετε. Για όνομα του Θεού! Τι έχετε πάθει;
Κύριε Υπουργέ, εμείς αγωνιζόμαστε για τα νησιά μας. Δεν έχουν τουρισμό, δεν έχουν τίποτα!
Κύριε Βίτσα, ακρόαση σε έναν χρόνο!
Σας παρακαλώ! Εγώ τι κάνω εδώ; Παριστάνω το διακοσμητικό στοιχείο; Ορίστε, κύριε Υπουργέ, έχετε τον λόγο για τρία λεπτά.
Κύριοι συνάδελφοι της Νέας Δημοκρατίας,…
Κύριε Υπουργέ, να μας πείτε…
Κύριε Αθανασίου, απορώ με την αντοχή σας μέχρι αργά τη νύχτα. Αν το κάνατε αυτό και ως πρόεδρος του δικαστηρίου…
Αν ήσασταν από τη Μυτιλήνη, έτσι θα κάνατε και εσείς.
Εντάξει τώρα, καταλαβαίνετε. Σας ακούν, σας βλέπουν. Δεν δίνετε το καλό παράδειγμα, κύριε Αθανασίου, δυστυχώς.
Ελάτε να πάμε παρέα να δείτε εκεί τι γίνεται.
Δεν το δίνετε το καλό παράδειγμα και ήσασταν σε μία θέση πριν έρθετε στα έδρανα της Βουλής ως δικαστικός. Δεύτερον, ξεκίνησα προηγουμένως να σας πω ότι έχω μεγάλη απορία γιατί έγινε αυτή η ερώτηση της Νέας Δημοκρατίας και θα σας πω γιατί. Μας είπε ο κ. Βαρβιτσιώτης, μας ρωτά ο κ. Δένδιας και μας καλούν να απαντήσουμε. Σε τι πράγμα να απαντήσουμε; Δώσαμε όλες τις απαντήσεις. Έχετε πάρει και τα στοιχεία. Ο κ. Μαυρωτάς πήρε όλα τα στοιχεία με «cd», όλα τα δώσαμε αναλυτικά στη «ΔΙΑΥΓΕΙΑ». Τι ρωτάτε, λοιπόν; Ρωτάτε πράγματα από δημοσιογραφικές καταγραφές, γιατί κάποιος είπε κάτι. Ωραία. Δεν έχετε στοιχεία.
Με στοιχεία ήρθαμε! Τι είναι αυτά που λέτε;
Αφήστε, κύριε Αθανασίου, λοιπόν. Κανένα στοιχείο δεν έχετε και όλα είναι νόμιμα. Ταυτόχρονα, όσον αφορά τις Ένοπλες Δυνάμεις και αυτούς που διαχειρίστηκαν αυτήν την κρίση, μην τους προσβάλλετε. Μιλήσατε όλη την προηγούμενη ώρα για το τι στάση κράτησε αυτή η Κυβέρνηση του ΣΥΡΙΖΑ απέναντι στο προσφυγικό. Κοιτάξτε, ευτυχώς που αυτή η Κυβέρνηση κράτησε αυτή τη στάση! Ευτυχώς που ήταν Κυβέρνηση σ' αυτήν την περίοδο της κρίσης, γιατί δυστυχώς έχουμε κλειστά σύνορα και υπάρχουν κι αυτοί με τους οποίους συμπλέετε. Εδώ μερικοί πουλάνε τσάμπα μαγκιά. Μιλάνε και φωνάζουν εδώ μέσα - και με συγχωρείτε για τη φράση, την παίρνω πίσω ενδεχομένως αν δεν είναι κομψή, αλλά έτσι είναι - αλλά έξω δεν λένε τίποτα. Τίποτα! Και είναι μέσα σε αυτό το λαϊκό κόμμα, όπου βρίσκονται οι κατ' εξοχήν υπεύθυνοι για το πού μας οδήγησαν.
Δεν έχετε διαβάσει το αυθεντικό πρόγραμμα δράσης της Νέας Δημοκρατίας.
Δεν θέλω άλλο να κουράσω, κυρία Πρόεδρε. Θα ήθελα να πω και κάτι τελευταίο. Θα ήθελα να πω και ως Αναπληρωτής Υπουργός Εθνικής Άμυνας για τον κ. Αποστολάκη. Ο κ. Αποστολάκης είναι ένας άνθρωπος, που ως Αρχηγός των Ενόπλων Δυνάμεων τιμά τις Ένοπλες Δυνάμεις. Είναι αυτός που διαχειρίστηκε οραματικά, με τη συμβολή βέβαια όλων, τις Ένοπλες Δυνάμεις σε μία περίοδο οικονομικής κρίσης και κράτησε αυτές τις Ένοπλες Δυνάμεις με ισχυρή αποτρεπτική ισχύ. Ταυτόχρονα, διαμόρφωσε και ένα άλλο πνεύμα δημοκρατικής, συνταγματικής λογικής στις Ένοπλες Δυνάμεις. Αυτό το εμβάθυνε και είναι προς τιμή του. Επίσης, αναβάθμισε και τον κοινωνικό ρόλο των Ενόπλων Δυνάμεων. Άρα, λοιπόν, αυτό που έκαναν κάποιοι που έχουν τη σβάστικα στα χέρια τους για τις Ένοπλες Δυνάμεις είναι λάθος και είναι και προς τιμή μας που φέτος δεν εκπροσωπήθηκε η Χρυσή Αυγή στην άσκηση ΠΑΡΜΕΝΙΩΝ. Και ήταν για εμένα σημαντικό αυτοί οι οποίοι έχουν την σβάστικα στα χέρια τους να μην είναι σε ασκήσεις του Ελληνικού Στρατού. Σας ευχαριστώ πολύ.
Τον λόγο έχει τώρα ο κ. Ξανθός που έχει στη διάθεσή του μόλις ένα λεπτό.
Μήπως θέλει ο κ. Δένδιας να μιλήσει και μετά να πάρω εγώ τον λόγο;
Κύριε Δένδια, θέλετε να μιλήσετε τώρα;
Ο κύριος Υπουργός έχει την ψυχολογική ανάγκη να έχει τον τελευταίο λόγο;
Συνήθως έτσι δεν γίνεται;
Ό,τι θέλετε, δεν υπάρχει θέμα. Εγώ λίγα πράγματα θα ήθελα να πω.
Κύριε Δένδια, εσείς έχετε τον λόγο για εννέα λεπτά.
Θα εξαντλήσω την Αίθουσα, κυρία Πρόεδρε. Δεν πρόκειται να τα χρησιμοποιήσω, δεν χρειάζομαι εννέα λεπτά. Νομίζω ότι οι συνάδελφοι είναι αρκετά κουρασμένοι. Κατ' αρχάς, επί της ουσίας της συζήτησης πρώτα να ξεκινήσω από αυτό. Κυρίες και κύριοι συνάδελφοι, το ερώτημα το οποίο τέθηκε - και δεν απαντήθηκε, για να σας είμαι ειλικρινής - είναι διπλό. Το πρώτο είναι εάν και κατά πόσο ορθώς χρησιμοποιείται η έκτακτη νομοθεσία μετά από δυο και τέσσερα, έξι χρόνια κρίσης στο μεταναστευτικό. Δεν μπορεί να υπάρξει θετική απάντηση σε αυτό. Το αντιπαρήλθαν οι τέσσερις Υπουργοί - σιγή, ωσάν δεν υπήρχε. Το σαφές επιχείρημα ότι δεν μπορεί να συνιστά έκτακτη περίπτωση κάτι το οποίο διαρκεί επί έξι χρόνια, δεν απαντήθηκε. Είχε υπάρξει επίκληση της νομολογίας του Δικαστηρίου των Ευρωπαϊκών Κοινοτήτων - και άλλωστε κάθε λογικού ανθρώπου πέραν της νομολογίας - , δεν υπήρξε ωστόσο απάντηση γιατί η Κυβέρνηση συνεχίζει να επιλέγει αυτή τη διαδικασία, αντί να έχει προχωρήσει σε διαγωνισμούς. Και το δεύτερον είναι το εάν και κατά πόσον αυτοί οι διαγωνισμοί, με τον τρόπο που γίνονται οι αναθέσεις, κρύβουν από πίσω πράγματα για τα οποία θα έπρεπε η Κυβέρνηση να απολογηθεί ή όχι. Προσλαμβάνω ότι εκ της σιωπής των τεσσάρων Υπουργών αναλαμβάνει η Κυβέρνηση το σύνολο της πολιτικής ευθύνης για αυτούς τους διαγωνισμούς και για τις αναθέσεις και για οτιδήποτε. Κατά συνέπεια, ως προς αυτό θα δούμε στο μέλλον. Όσον αφορά το θέμα της επιστολής από το Γραφείο του Πρωθυπουργού, θα στεναχωρήσω τον Υπουργό, τον κ. Βίτσα. Το έγγραφο είναι σαφές, λυπάμαι που δεν μπορώ να σας το τυπώσω τώρα, θα το τυπώσω και θα το στείλω στα Πρακτικά. Δεν αποτελεί το συνοδευτικό έγγραφο, αποτελεί το ίδιο το έγγραφο, το σώμα του εγγράφου, το οποίο αποστέλλεται από το Γραφείο του Πρωθυπουργού και αναφέρεται στη συγκεκριμένη λέξη «λαθρομετανάστης». Γιατί το προσκόμισα το έγγραφο; Το προσκόμισα για να μην γίνεται σπέκουλα - με συγχωρείτε για την έκφραση - όσον αφορά οτιδήποτε. Δεν ισχυρίζομαι κάτι ούτε πρόκειται να χαρακτηρίσω τον Αλέξη Τσίπρα ρατσιστή ή οποιονδήποτε από εσάς. Σας λέω απλώς σταματήστε το παιχνίδι των χαρακτηρισμών των κοινοβουλευτικών συνομιλητών σας. Δεν οδηγεί πουθενά. Τέλος, όσον αφορά αυτό, το οποίο είπε ο κ. Βίτσας για το θέμα του ασύλου, της παλιάς διαδικασίας ασύλου, θέλω να θυμίσω στους συναδέλφους και ιδίως στους νεότερους συναδέλφους ότι εγώ έφτιαξα την σύγχρονη Υπηρεσία Ασύλου. Η Ελλάδα πριν, παλιότερα, πριν από το 2012, πριν από τη δική μας κυβέρνηση, τα θέματα ασύλου τα χειριζόταν με την Ελληνική Αστυνομία και ο δείκτης της παροχής ασύλου ήταν 0,001%, το λιγότερο που υπήρχε στον πολιτισμένο κόσμο. Επί των ημερών μας φτιάχτηκε η νέα Υπηρεσία Ασύλου, στελεχώθηκε, λειτούργησε, υπήρξε η καλύτερη Υπηρεσία Ασύλου της Ευρώπης εκείνο το διάστημα, χωρίς τη δική σας βοήθεια στο οτιδήποτε. Καταψηφίζατε τα πάντα. Εξαιρώ τον κ. Κουβέλη που ανήκε σε άλλο κομματικό μηχανισμό τότε και είχε επανειλημμένως συμπαρασταθεί. Καταψηφίζατε τα πάντα. Όσες φορές ήρθα σαν Υπουργός στη Βουλή και σας ζήτησα βοήθεια για την Υπηρεσία Ασύλου δεν ψηφίσατε ποτέ τίποτα. Έχω να σας πω δε και το εξής: Τμήμα του παλιού backlog, κύριε Υπουργέ, ανήκε ακόμη στην Ελληνική Αστυνομία και με κατανόηση της Κομισιόν κάναμε τεράστια προσπάθεια τότε για να αντιμετωπίζουμε το backlog. Ο αξιωματικός, ο οποίος χειριζόταν αυτά τα πράγματα, έκανε μια τεράστια αστοχία απώλειας συγκεκριμένων φακέλων και αποστρατεύτηκε γι' αυτό. Σας παρακαλώ ψάξτε ποιος αξιωματικός είναι και πώς τον αξιοποιήσατε ως απόστρατο επί των ημερών σας και τι τον κάνατε επί των ημερών σας, αυτόν που επί των ημερών μας αποστρατεύτηκε για ανικανότητα στα θέματα του ασύλου πού βρίσκεται τώρα. Και μια και κάνουμε την κουβέντα αυτή και προηγουμένως, θέλω να σας πω και το εξής και ψάξτε πότε και γιατί αποστρατεύτηκε ο Γενικός Γραμματέας Πολιτικής Προστασίας κ. Καπάκης - γιατί επί των ημερών μας αποστρατεύτηκε - , τον οποίο εσείς πήρατε ως αξιωματικό αποστρατευθέντα, άρα μη ικανό να γίνει υποστράτηγος ή στρατηγός, και τον κάνατε Γενικό Γραμματέα Πολιτικής Προστασίας. Και τα αποτελέσματα είναι εκεί και τα ξέρουμε τώρα.
Τώρα για αυτούς τους ανθρώπους θα μιλάμε;
Ευχαριστούμε τον κ. Δένδια και για την οικονομία του χρόνου. Ελάτε, κύριε Υπουργέ, έχετε τον λόγο για το πολύ δυο λεπτά.
Μην με κάνετε να τριτολογήσω σας παρακαλώ!
Λοιπόν, κριτική για ανεπάρκειες, για αστοχίες, για ελλείψεις, για προβλήματα, για καθυστερήσεις, για άσχημες συνθήκες από τη σκοπιά του σεβασμού των ανθρωπίνων δικαιωμάτων, από τη σκοπιά της πιο αξιοπρεπούς μεταχείρισης των μεταναστών, από τη σκοπιά του σεβασμού του Διεθνούς Δικαίου και των διεθνών συμβάσεων για τα ανθρώπινα δικαιώματα όση θέλετε.
Να μας την κάνει ο ΣΥΡΙΖΑ τουλάχιστον!
Κριτική, η οποία επικαλείται υπαρκτά προβλήματα, αλλά γίνεται από τη σκοπιά της Ελλάδας - φρούριο, της Ευρώπης - φρούριο, που πίσω της υποκρύπτει την ξενοφοβική, ρατσιστική και μισαλλόδοξη ρητορική, επίσης έχετε το δικαίωμα να την κάνετε, αλλά όχι επικαλούμενοι τα δικαιώματα και την ευαισθησία για τους μετανάστες, γιατί προσβάλετε τη νοημοσύνη των πολιτών. Σας παρακαλούμε, λοιπόν, πολύ αποφασίστε από ποια πλευρά κάνετε κριτική! Και επιτέλους, δεν μπορείτε να μας κατηγορείτε τη μια ότι έχουμε μια πολιτική ανοιχτών θυρών, ότι εμείς φέραμε τους μετανάστες ανά τον κόσμο στη χώρα και στην Ευρώπη - και μάλιστα με ιδιοτέλεια και για να «κάνουμε μπίζνες» περίπου, όπως μας είπε η κ. Βούλτεψη - και από την άλλη να μας κατηγορείτε για λογική γαντζώματος στις κυβερνητικές καρέκλες. Εμείς, λοιπόν, επιλέξαμε όντως να ακολουθήσουμε μια αντιλαϊκιστική και αντιδημαγωγική συμπεριφορά, επειδή ακριβώς εμφορούμαστε από τις αξίες του ανθρωπισμού και του σεβασμού των ανθρωπίνων δικαιωμάτων!
Τον αντιρατσιστικό δεν τον ψηφίσατε, όμως.
Και βεβαίως η ευαισθησία, αγαπητέ κύριε συνάδελφε, δεν είναι προσωπικό ζήτημα. Είναι πολιτικό ζήτημα, είναι ζήτημα της κουλτούρας ισότητας των ανθρώπων. Και αυτή είναι η διαχωριστική γραμμή.
Ποιος διαφωνεί σε αυτό; Δεν διαφωνούμε!
Επίσης, επειδή υπήρξε και μια αναφορά σε εμένα - είπε ο κ. Βαρβιτσιώτης: «Γιατί, κύριε Ξανθέ, έχετε μόνο δυο γιατρούς στη Μόρια;». - να σας πω τα εξής: Κατ' αρχάς στη Μόρια υπηρετούν αυτήν την περίοδο τριάντα τρεις άνθρωποι συνολικό προσωπικό. Υπηρετούν δύο γιατροί όντως, οι οποίοι έχουν ενισχυθεί και με δύο γιατρούς των Ενόπλων Δυνάμεων, δεκατρείς νοσηλευτές, τέσσερεις ψυχολόγοι, εννιά κοινωνικοί λειτουργοί, μία μαία, ένας επισκέπτης υγείας και τρεις διερμηνείς. Γιατί τόσοι λίγοι γιατροί; Γιατί, δυστυχώς, με αυτά τα χρήματα που δίνονταν και σε αυτές τις συνθήκες δεν μπορούσαμε να βρούμε περισσότερους! Τώρα θα σας καλέσουμε, λοιπόν, να ψηφίσετε την Πέμπτη την τροπολογία που φέρνουμε, που διπλασιάζουμε τους μισθούς των γιατρών που θα υπηρετούν ειδικά στα ΚΥΤ και αναγνωρίζουμε και τον χρόνο προϋπηρεσίας τους εκεί ως προϋπηρεσία για την κατάληψη θέσης στο ΕΣΥ. Να έρθετε να την ψηφίσετε, να δώσουμε περισσότερα κίνητρα, να έχουμε μεγαλύτερη ανταπόκριση από γιατρούς της χώρας μας για να καλύψουν ανάγκες σε αυτές τις δύσκολες συνθήκες.
Προέχει η αποσυμφόρηση.
Προφανώς, αυτό είναι το ζήτημα και συμφωνούμε απολύτως. Για να το τελειώσουμε, πρώτον, θέμα δημόσιας υγείας δεν υπήρξε λόγω του προσφυγικού. Υπάρχει έξαρση λοιμωδών νοσημάτων και μάλιστα ξεχασμένων λοιμώξεων διεθνώς και παγκοσμίως. Στη χώρα μας επιδημίες, λόγω του προσφυγικού δεν υπήρξαν, επειδή υπήρξε σχέδιο αξιόπιστης, τεκμηριωμένης και με βάση τις διεθνώς αποδεκτές οδηγίες υγειονομικής φροντίδας αυτών των ανθρώπων, με τη βοήθεια και των ανθρώπων του συστήματος υγείας και των ανθρώπων που προσελήφθησαν μέσω του ΚΕΕΛΠΝΟ αλλά και των αξιόπιστων Μη Κυβερνητικών Οργανώσεων και των εθελοντών, οι οποίοι βοήθησαν αυτά τα χρόνια. Τελειώνω, λέγοντας το εξής: Κατά την άποψή μου, η δική σας προσέγγιση, όσο και αν θέλετε να το κρύψετε, υποκρύπτει μια ενσωμάτωση, μια καταφυγή σε ένα, κατά την άποψή μου, ανεύθυνο λαϊκισμό, σε μια προκλητική δημαγωγική συμπεριφορά, που προσπαθεί να βγάλει πολιτική υπεραξία από την κόπωση, από τη δυσφορία, από την ανασφάλεια - θα έλεγα - των τοπικών κοινωνιών, οι οποίες έχουν επωμισθεί αυτά τα χρόνια αυτό το μεγάλο βάρος και βεβαίως από την προφανέστατη και καταφανέστατη προσπάθειά σας να κλείσετε το μάτι στην ακροδεξιά στην Ελλάδα. Για τα ψηφαλάκια της ακροδεξιάς καίγεστε και όχι για τις ανάγκες και τα προβλήματα των μεταναστών και των προσφύγων!
Κυρίες και κύριοι συνάδελφοι, κηρύσσεται περαιωμένη η συζήτηση επί της υπ' αριθμόν 1/1/8-10-2018 επίκαιρης επερώτησης με θέμα: «Πλήρης αδιαφάνεια και αδυναμία διαχείρισης των ευρωπαϊκών κονδυλίων για το Μεταναστευτικό». Θα ήθελα να σας ενημερώσω για το κάλεσμα του Υπουργού Υγείας, το οποίο είναι για μια τροπολογία, που καταθέτει στο νομοσχέδιο του Υπουργείου Οικονομικών και του Υπουργείου Υποδομών και αφορά το ΚΕΕΛΠΝΟ. Οπότε μπορείτε να λάβετε γνώση και αυτού. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.22΄ λύεται η συνεδρίαση για την προσεχή Τετάρτη 31 Οκτωβρίου και ώρα 13.30΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.